
  
    
      
    
  


  


  


  


  


  Žiadne


  Prudké


  Pohyby


  Maxim E. Matkin


  


  


  


  


  


  


  


  


  


  


  


  


  


  


  


  


  


  


  slovart


  



  


  


  


  


  


  


  


  


  


  


  


  1. kapitola


  


  Osemdesiat percent


  úspechu je zúčastniť sa


  


  


  Psychologička bola mladá a mala krátku sukňu. Takú krátku, že keď si sadla a zabudla držať nohy tesne pri sebe, bolo jej vidieť farbu spodných nohavičiek. Boli ako nebo v letný podvečer. Spýtala sa ho, či si to nechce ešte rozmyslieť.


  Myslím, že nie, povedal a nevedel prestať myslieť na tie jej modré spodné gaťky, len tak bez túžby, bez zápalu, iba na základe akejsi estetickej fascinácie.


  Psychologička si čosi poznačila do bloku z recyklovaného papiera a zdvihla k nemu pohľad.


  - Volajú vás Sakriš? - skúsila to znovu a iste verila, že celkom nenútene. V nadväzovaní kontaktu s mužmi v jeho rozpoložení zjavne nebola šampiónka.


  - Prezývka.


  - Ako ste k nej prišli?


  - To je dlhá história.


  - Nepoviete mi ju?


  - Nie.


  Odmlčali sa. Psychologička sa postavila, a aby vyplnila trápnu pauzu, šla privrieť odchýlenú vetračku. Sakriš si tak mohol pozrieť jej nohy zozadu. Keď sa postavila na špičky, aby dočiahla na kľučku okna, odhalila modrinu na zadnej strane stehna. Na takom zvláštnom mieste. Vedel si okamžite a celkom presne v hlave premietnuť, ako ju nahú nejaký chlap potiahol za nohy a ona sa pritom udrela o drevený rám postele. Bolesť vtedy necítila, bola vzrušená, a ten chlap do nej vzápätí vnikol. Vedel si predstaviť tie jej stehná, ako sa z vlásočníc pomaly vlievala krv do podkožia a vytvárala modrinu, kým ich ktosi držal chlpatými šľachovitými rukami a prirážal. Vedel si predstaviť jej pohybujúce sa prsia, zatvorené oči, vlasy rozhádzané po plachte, zuby zahryznuté do spodnej pery. Vedel si predstaviť jej stenanie a zvuk, ktorý vydávajú dve spotené telá, keď do seba vrážajú v stupňujúcom sa tempe. A nič to s ním nerobilo. Akoby fantázia a jeho vlastná sexualita prešli rozvodovým konaním a už o sebe nechceli ani počuť.


  Psychologička si znovu sadla. Prekrížila nohy. Jej tvár neprezrádzala nič.


  - Skúsenosti hovoria, že nie je dobré robiť rozhodnutia okamžite po stresovej udalosti, - povedala.


  - Koho skúsenosti to hovoria? - spýtal sa Sakriš. On robil svoju prácu sedemnásť rokov, ona si ešte zjavne cestou z promócie nestihla kúpiť dlhšiu sukňu. Toto porovnanie v miestnosti s plastovými stoličkami usporiadanými do kruhu síce nezaznelo nahlas, ale viselo vo vzduchu celkom výrečne.


  Zostalo definitívne ticho. V okne za psychologičkiným chrbtom sa v studenom vetre ohýbala rozkvitnutá haluz nejakého stromu. Nevedel akého, v ovocných stromoch sa nevyznal. Vietor sa zaprel s novou silou a z tonára pršali biele lupene ako slzy opustenej nevesty.


  Zahľadela sa do notesa a líca jej očerveneli.


  Zamrzelo ho to, lebo nerád ľudí zahanboval.


  Prehltla nasucho.


  Rád by jej povedal, že je to v poriadku, pretože keď nejde o život, ide o hovno. Ale nemohol. Lebo o život v tomto prípade bohužiaľ šlo.


  


  Trajekt pomaly páral hladinu a s hlukom sa vzďaľoval pevnine. Pálili ho oči. Slnko sa ťahalo nad obzor a nemilosrdne pražilo. Slnečné okuliare si zabudol ešte na letisku vo Viedni. Čakali tam do zbláznenia, odbavení, prehliadnutí, vyprázdnení a vystresovaní, najskôr kvôli počasiu, potom kvôli technickým príčinám a potom už len tak bez vysvetlenia. Nespal. Ani neskôr, keď už sedeli v lietadle a rútili sa tmou. Nemohol spať. Podvedome dával pozor, mal zlozvyk byť v strehu, keby bolo treba zasiahnuť a riešiť problém. Pomáhať. Zachraňovať. Bohvie, či sa toho niekedy zbaví.


  Keď pristávali, práve svitalo. Ostro a neohľaduplne. Sakriš sa spomalene s húfom cestujúcich v rozospatom tranze vyvliekol z lietadla, počkal si na kufor a vyšiel z budovy letiska. Mimo všetkého toho devitalizovaného vzduchu klimatizácií, v ktorom sa zdržiaval viac ako 24 hodín, sa zhlboka nadýchol a mal zrazu chuť si zapáliť. Po desiatich nefajčiarskych rokoch. Bol však v Grécku skoro ráno. Takže zohnať cigaretu mohol iba ak lúpežou. Obďaleč poťahovali zcigariet dvaja počerní územčistí chlapi. Komparz z Kmotra, povedal by Woody Allen.


  - Cigáro? - spýtal sa jeden z nich. Prikývol.


  - Taxi? - spýtal sa druhý.


  Prikývol druhýkrát a odštartoval tým hromadné nasadanie cestujúcich z lietadla do áut a ich smerovanie na trajekt. Nervozita nazbieraná komplikovaným transportom sa pomaly vytrácala a slabla úmerne s tým, ako v spätných zrkadielkach taxíkov mizla budova letiska. čím viac sa blížili k prístavu, k miestu, kde sa možno už celé stáročia naloďovali pútnici, obchodníci a rybári, aby sa vydali na more, tým väčšia odovzdanosť a pokoj sa zmocňoval hŕstky navzájom si cudzích ľudí. Sakriš tomu rozumel. S lietaním má ľudstvo krátke skúsenosti, takže ten nepokoj, ten pocit neprirodzenosti je pri pohybe vzduchom celkom pochopiteľný. Plávanie vo vode je nám však vlastné už od maternice, je to známy pocit, vnem vrytý do podvedomia stoviek generácií ľudských bytostí. Voda a my v nej. Súznenie, nie boj. Sakriš uvidel morskú hladinu a mal chuť skočiť a plávať, kým bude vládať. Neskočil. Nalodil sa, zúčastnil sa nastupovacieho chaosu, vystúpil po schodíkoch na terasu trajektu a pozoroval hlučných Grékov v kovbojských klobúkoch, ako na spodnej palube organizujú autá, motorky a autobusy. Z malého otlčeného auta vystúpila korpulentná žena v kvetovaných šatách, čosi kričala na zamestnanca trajektu. Sakriš nedokázal určiť, či žartujú, alebo nadávajú, potom žena z papierového vrecka vybrala koláč a hodila ho po mužovi, potom ďalší a nakoniec celé vrecko. Muž to všetko chytil a zahryzol sa do koláča. Smiali sa. Južania.


  Sakriš sa odvrátil a počkal, kým zahúkanie oznámi zahájenie ďalšej časti ich presunu.


  Čajky so škrekotom krúžili okolo trajektu a padali dolu v pôvabných pimetách. Akýsi chlapec im hádzal kúsky pečiva z obalu s logom leteckej spoločnosti. Motor hučal, ľudia na otvorenej palube mlčky posedávali a rozospato pozerali do vĺn mora.


  Dvojice milencov si robili navzájom momentky na pozadí modrej oblohy.


  Deti pospávali v náručí rodičov.


  K horizontu pozerali manželské dvojice, skrotení muži nesúci nevkusné príručné batožiny svojich žien, multifunkčné rárohy, čo si v nich budú neskôr na pláž vláčiť krémy a nervy, s infantilnými vzormi veľkohlavých zvieratiek a kvetov, ktoré akoby symbolizovali ich potupu - potupu mužov, ktorí sa stali súčasťou sveta svojich manželiek, sveta praktických riešení a ľúbivých farieb. Ich ženy, naspídované barbie ružovou a holdujúce umelým nechtom, urazene mlčali pri svojich na život a na smrť prikovaných mužoch v béžových tričkách zakasaných do kaki bermúd, nemilosrdne na dve časti prerezávajúcich ich pivné pupky.


  Na prove sa trepotala bielo-modrá grécka vlajka.


  Sakriš pozeral na približujúci sa ostrov a cítil, ako sa ho cyklicky zmocňujú záchvaty akútnej únavy.


  Hukot mora, astmatický dych motora a monotónny vreskot čajok.


  Objavila sa pri ňom blondína, ktorej ešte v lietadle pomáhal vykladať nad hlavu príručnú batožinu. Cestovala s dvomi ďalšími mužmi, ale tí sa tvárili ako mameluci.


  Blondína mala na tvári obrovské slnečné okuliare a v ruke otvorenú fľašu Moët & Chandon.


  - Gróf Frideczký hovoril, že šampanské treba piť hneď ráno, a nie keď máte v sebe už liter vodky, - povedala blondína a podala mu fľašu,


  Vietor jej lepil rozopnutú bielu košeľu na telo, cez látku jej presvitala čierna podprsenka. Bola v džínsovej minisukni a sandáloch na podpätkoch široko rozkročená, aby to na lodi vybalansovala. Čakala, kým si Sakriš fľašu priloží k ústam.


  - Múdry človek, - povedal, keď si odpil. V ústach mu zašumelo.


  - Múdry, - prisvedčila. - Ale teraz neviem, či bol práve gróf. Možno mal nejaký menší titul.


  - Nevadí, - povedal Sakriš. Nevedel, o čo jej ide, nevyzerala na človeka, ktorý sa dáva do reči, pretože trpí komunikačným deficitom. Pôsobila dojmom človeka, ktorý vždy vie, čo robí a prečo. Kam by ju zaradil? Upravená žena neurčitého veku. Dobré telo. Mejkap, rúž, nechty. Farby zladené, prenikavý parfum. Blond vlasy odrážajúce slnko. Do očí jej nevidel. Mohla mať dvadsaťpäť aj štyridsať. Nevyznal sa vtom, o tom sa presvedčil už dávno, že v odhadovaní veku obetí tápa. Hádal im obyčajne menej, hovorili mu preto, že je preborníkom v platonickej plastickej chirurgii. Odpil si ešte raz. Vrátil jej fľašu a ona si ju priložila k ústam.


  Tesne nad ich hlavami preletela čajka, takmer sa o nich obtrela krídlom. Blondína sa ani nepohla, akoby rezignovala na bežne rozšírené reflexy.


  - Nie ste ten hasič? - spýtala sa. Podala mu fľašu.


  - Ste jasnovidka?


  - Pozerám správy.


  -Hm.


  - Takže ste? Mám pamäť na ľudí, nezvyknem sa mýliť, - povedala. - Tri dni to bežalo úplne všade a vy máte takú výraznú tvár.


  - Hm, - povedal sucho.


  - Suzie, - podala mu ruku. - Ja som Suzie. Á mám dnes narodeniny.


  - Všetko najlepšie, - povedal Sakriš.


  - Uvidíme sa ešte? - spýtala sa Suzie. Pozrel na ňu s údivom.


  - Koľko sa zdržíte na ostrove? - spýtala sa.


  - Koľko bude treba.


  


  Majiteľ penziónu ich privítal osobne. Opálený a usmiaty fešák niečo po štyridsiatke, enjoy your time here, užite si to tu, povedal. Pri barovom pulte pod stromami akýsi mladík skladal stoličky, hral tam jazz a všetci dostali pozvanie na panáka domáceho cipura na privítanie. Okrem Sakriša teda aj štíhla žena v námorníckom tričku s obrovským kufrom a červenou notebookovou taškou. Blondína s mamelukmi sa odišla ubytovať do hotela za kopcom.


  Z jednej strany gýčovo modré more, z druhej strany trojposchodový penzión s bielymi roletami, ružami a ratanovými kreslami na balkónoch, pred nimi tavenia zatienená stromami a slnečníkmi obrastenými viničom. Cez cestu sa prechádzkovým krokom premiestnila mačka farby rozpáleného piesku. Dvaja fľakatí psíci vyhrievajúci sa na slnku ju ignorovali.


  - Toto tu vôbec nevyzerá ako kríza, - povedala po anglicky žena s notebookom a usmiala sa na hoteliéra. Mala prízvuk ako Kate Winslet vo filme Titanic. Sakriš vedel, že on sám má prízvuk ako Slovák, ktorý sa cudzie jazyky učil väčšinou z nahrávok pre samoukov, takže kým bol triezvy, v komunikácii scudzincami uprednostňoval veľavýznamne mlčanie. Vyhýbanie sa strápneniu ho dostalo tam, kde je, uvedomil si. Na mieste, kde nechcel byť. Doslovne ani obrazne.


  - We must think possitive, - povedal Grék a s prízvukom si zjavne hlavu nelámal. - Musíme myslieť pozitívne.


  Sakriš fakt netušil, ako by sa s týmto mohol stotožniť.


  


  Vyfasoval kľúč s príveskom v tvare ostrova, na ktorom sa ocitol a pomohol žene v námorníckom tričku vyvliecť kufor hore strmými schodmi. Mala kľúč od susednej izby. Poďakovala a usmiala sa. Až zblízka zistil, že nie je zďaleka taká mladá, ako pôsobila na prvý pohľad, ale mala krásny úsmev.


  - Vyzerá ako Jean Reno, však? - nadviazala konverzačne.


  - Kto? - spýtal sa Sakriš.


  - Majiteľ tohto penziónu.


  - Neviem, či poznám niekoho, kto sa volá Jean Reno, - povedal Sakriš.


  - Magická hlbočina, - nadhodila žena. - Alebo Leon.


  - Už viem, - povedal Sakriš. - Naozaj sa naňho podobá.


  - Je to príjemné, keď si môžeme predstavovať, že sú okolo nás filmové postavy.


  Sakriš mal na chvíľu pocit, že ak dnešný deň bude aj naďalej pokračovať v duchu týchto konverzácií, do večera sa zblázni. Nemal náladu na životné zamyslenia.


  - Prečo? - spýtal sa a strčil kľúč do zámky svojich dverí.


  - Lebo keď v tom, čo sa nám deje, dokážeme vidieť príbeh filmových hrdinov, ľahšie to vieme prijať, - povedala.


  - To je trochu zložité.


  - Nie je nutné pochopiť to na prvýkrát, - zasmiala sa žena a zmizla aj s batožinou za dverami.


  Sakriš odomkol a vošiel do sparťansky zariadenej izby. Otvoril presklené dvere na balkón, aby dovnútra vpustil zvuk, obraz aj pach mora. V okamihu, ako sa vystrel na posteli, mu prišla esemeska s textom EŠTE 21.


  Ako keby som to nemal spočítané, pomyslel si Sakriš a vedel, že teraz si už nebude schopný zdriemnuť, ani keby ako chcel.


  


  Sakriš ukázal predavačovi za pultom fotografiu a pozorne pritom sledoval jeho tvár. Či sa tam objaví zaváhanie, či zareaguje niektorý z tých pätnástich mimických svalov znázorňujúcich klamstvo. Či si bude šúchať nos alebo uhýbať pohľadom.


  Grék však len našpúlil spodnú peru a pokrčil plecami. Nepozná. Nevie. Ale má nový tovar, tradičný a pritom originálny, zlato, striebro, kamene, hodinky, ikony, fotorámy, dá aj zľavu, pretože mu je Sakriš sympatický. Pochopiteľne.


  Klimatizácia vo vyblýskanom obchode hučala, Sakriš zaregistroval aj prenikavý pach osviežovača vzduchu. Odľudštená realita. Napodobenina skutočnosti.


  Nechám vám tu fotografiu, možno si spomeniete neskôr, povedal Sakriš, ale chlapík ju nechcel, nemá si na čo spomenúť, fakt nie.


  Vedia príslušníci stredomorských národov klamať tak dokonale,že to nie je na nich poznať? Alebo dokážu sami seba presvedčiť o tom, že to, čo je pre nich výhodnejšia alternatíva skutočnosti, je pravda, atak sa im naozaj ani nezachveje hlas, ani nespotia ruky, keď prezentujú svetu lož?


  Predavač odprevadil Sakriša až k dverám klenotníctva, tam sa oprel o zárubňu, pozoroval ulicu aprehadzoval si medzi prstami komboloi zo zelených kamnienkov.


  Sakriš pozrel na papierik, kam si vypísal všetky relevantné obchohody tohto typu na ostrove a rozdelil si ich do štvorcov podľa polohy. Človek potrebuje systém, nech robí čokolvek. Človek potrebuje plán asebaovládanie. Potrebuje aj odhad svojich síl.


  Po piesočnej pláži vzdialenej len niekoľko krokov bežal chlapík. Pravidelne a bez radosti ako stroj. Mokré šortky mal prilepené na stehnách a na hlave handru suzlmi na všetkých štyroch rohoch. Trochu bezútešný zjav. Sakrisovi najskôr napadlo, že aj on by mal využiť tento pobyt a dať si hodinovku joggingu. Keby sa hýbal pravidelnejšie, nemal by o sedem kíl viac, než mal maťaa nemusel by zakaždým pred fyzickými previerkami drieť dva mesiace ako idiot, aby mal istotu, že ich urobí. A potom si uvedomil, že je to už vlastne jedno. Pozrel ešite raz na papier s rozpisom kontrolných bodov a keď zistil, že v prvom štvorci už zostal iba jeden obchod, rozhodol sa, že ho pôjde hľadať až po káve.


  Prešiel k najbližšej taverne, sadol si k stolíku s výhľadom na more a kývol na čašníka.


  Vokamihu, ako si objednal espreso a pohár vody, uvidel obďaleč Suzie s jej dvomi mamelukmi. Jeden mameluk nakrúcal čajky, druhý niesol mikrofón na tyči a striebornú odrazovú dosku, Suzie bez prestávky telefonovala a popritom bezhlaso komandovala mameluka s kamerou, na aké plážové výjavy by sa mal zamerať.


  Sakriš nemárnil čas váhaním. Plynulo sa zdvihol, nenápadne sa presunul k baru, zrušil objednávku a stratil sa v uličke medzi turistami.


  


  Poklepala ho po ramene ani nie za päť minút. Vyšiel práve s plechovkou koly z miestneho univerzálneho obchodu. Potraviny, krémy, nafukovačky, suveníry.


  - Posilňujete? - spýtala sa Suzie s pohľadom na Sakrišove bicepsy.


  - Čo najmenej, - povedal. - Som lenivý.


  Usmiala sa, zložila si slnečné okuliare a zažmúrila na neho. Potom sa ozvala celkom iným tónom.


  - Chcela som sa vám ospravedlniť za včerajšok, - povedala krotko. - Bola som trochu líznutá, mala som z tých mojich narodenín depku, normálne nezvyknem tak dobiedzať.


  - To je v poriadku, - povedal Sakriš. - Nič sa nestalo.


  - Nehneváte sa na mňa?


  - Nie, prečo by som sa mal?


  Vyzerala veľmi krehko, keď tam tak stála a kajúcne sa usmievala.


  - Ďakujem vám, - povedala.


  A potom zrazu zdvihla ruky a zašla mu s nimi do vlasov, zdvihla sa na špičky a pobozkala ho. Sakriš stuhol a ona sa na okamih odtiahla, ale naozaj len na zlomok sekundy, a potom sa k nemu prisala perami, jemne a pritom nekompromisne, zacítil jej jazyk, ako si našiel cestu do jeho úst, jej prsia, pritlačené o jeho telo, cítil jej rozbúchané srdce, jej stehno, ako sa k nemu tlačilo, zavial vietor a jeho na tvári pohladil jej vlasy a jeho počiatočné prekvapenie akosi automaticky nahradilo niečo nad tým, sila staršia a silnejšia než všetky jeho zúfalstvá, tak jej ten bozk opätoval, plnohodnotný bozk, chutila po zubnej paste a rúži, zatvorila oči, objal ju a zrazu sa mu zdala veľmi príjemná, trochu šialená, ale naozaj príjemná.


  Odtiahla sa prirýchlo. Trochu sa pritom zatackala. Dotkla sa pritom svojich pier, akoby z nich ten bozk chcela zotrieť.


  - Prepáčte, potrebujem, aby žiarlil, - povedala.


  - Kto? - spýtal sa Sakriš prekvapene.


  - On, - ukázala rukou na dvojicu svojich mamelukov. Boli pre Sakriša jeden ako druhý, zvlášť v tejto chvíli, keď mal po dlhom čase znovu v ústach ženský jazyk, nedokázal rozlišovať, na ktorého z tých dvoch ukazuje rukou, na ktorého zo zamračených chlapíkov, ktorí sa urazene šuchtali preč z ich dosahu.


  - Beriete nejaké lieky? - spýtal sa jej Sakriš.


  - Nie, ale asi by som mala, - povedala Suzie, vybrala vreckovku a natiahla ruku k Sakrišovi.


  Uhol sa.


  - Máte na perách môj rúž, - povedala. Zotrel si ho chrbtom ruky.


  - Už mi to nerobte, - povedal jej Sakriš.


  - Prepáčte.


  - Už nikdy.


  - Myslela som, že sa vám to páčilo.


  - Nie som na hranie.


  - Škoda, - povedala Suzie a vzápätí vyzerala, že jej je ľúto, že to povedala, že vlastne ani nechce komunikovať práve takto, spôsobom, pri ktorom má prednosť konverzačný smeč pred tým, čo by skutočne chcela povedať.


  Sakriš ju tam nechal, otočil sa k moru, vyzul sa a bežal v plytkej vode, až kým sa po pláži nedostal medzi skaly. Tam sa vyzliekol a hodil sa do vody s úmyslom vyplávať tú nahromadenú frustráciu, aj keby to znamenalo doplávať až do Istanbulu.


  



  


  


  


  


  


  


  


  


  


  


  2. kapitola


  


  Nič nemôžete mať radšej


  ako to, čo nám chýba


  


  


  Chrasta si tú osobnú váhu kúpil cez internet priamo počas povinného školenia o bezpečnosti práce. Za veľkými sklenenými tabuľami zúrilo leto, vnútri bolo príčinlivou klimatizáciou vychladené na pätnásť stupňov. Dievčatá oblečené v husej koži aj ich kolegov s mozgami odkrvenými po obednej pauze bralo do hibernácie. Pred koncom druhej tretiny tohto utrpenia kompetentného školiteľa natoľko dožrala neskrývaná ľahostajnosť jeho poslucháčov, že im oznámil písanie testu z prednášanej látky. Pár šprtov a psychicky labilných jedincov otvorilo notebooky a začalo si horlivo písať poznámky. Chrasta si notebook otvoril tiež a kúpil si váhu.


  Bola to lesklo biela, prvá wi-fi váha s pripojením na internet, ktorá automaticky rozoznáva až osem používateľov a zhromažďuje o nich údaje o váhe, BMI, podiele tuku a svalovej hmoty. Grafy vzniknuté ztých údajov sú pre majiteľa dostupné aj na iPhone. To sa v tom e-shope nedalo nechať.


  Keď mu ju kuriér priniesol domov, mal na sebe Chrasta ešte stále oblek, ale v sebe už tri radlery v nádeji, že z neho spadne stres z horúčavy a vlastného dodrbaného života.


  Položil ju na parkety v obývačke. Zapadajúce slnko v protisvetle odhalilo šmuhy na dlážke po nedbanlivom upratovaní. Otvoril okná, aby dal šancu prievanu, ale ten ju nevyužil.


  Strčil do váhy baterky, spojil ju s počítačom, zaregistroval sa na internete a vytvoril dva užívateľské profily.


  Vyzliekol sa donaha a postavil sa na váhu.


  82,5 kg. 17,9 percent tuku, BMI 22,4.


  Vypil ďalšieho radlera a znovu sa postavil na váhu. Plus pol kila.


  Šiel na toaletu a vymočil sa. Mínus šesťstopäťdesiat gramov.


  Zjedol banán. Plus sto.


  Osprchoval sa. Mínus sedemdesiatpäť.


  Sedemdesiatpäť gramov vážil jeho pot, ktorého sa v sprche zbavil, alebo to všetko vydýchal?


  Chrasta stál nahý v záplave šikmého podvečerného svetla a hľadel na displej váhy pod sebou. A tak ho tam našla jeho žena Rory.


  Vošla potichu, takže keď sa Chrasta otočil, vyrušený náhlym pocitom, že sa naňho niekto díva, strhla sa, akoby ani nečakala, že ju tam objaví. Možno tam stála celé minúty a dívala sa naňho, ako chodí po miestnosti, pije, berie do rúk veci, váži sa a mrmle si niečo pre seba.


  - Kúpil som váhu, - povedal jej.


  Neodpovedala, uhla pohľadom a zašla späť do chodby. Videl ju v priezore dverí, ako sa zachytila o nízku skrinku na topánky a v miernom predklone si vyzula topánky na podpätkoch. Potom si siahla pod krátku sukňu a vláčnym tisíckrát opakovaným pohybom si stiahla tenké pančušky.


  Chrasta cítil, ako sa mu zdvihol penis.


  Obzrela sa.


  Uhol pohľadom.


  Prešla miestnosťou, vošla do spálne a zatvorila za sebou dvere.


  Chrasta zacítil jej vôňu, zmes jazmínu, šampónu a zľahka spoteného tela. Vedel, že mu proti jeho vôli stojí rampa, a nemohol s tým urobiť nič iné, len si tú ponižujúcu chvíľku vychutnať až do dna. Už štyri mesiace spolu nespali. Už dva mesiace sa ani nerozprávali.


  Podišiel k dverám spálne. Nepočul odtiaľ žiaden zvuk.


  Potichu otvoril dvere.


  Ležala na posteli iba v nohavičkách, oči mala zakryté lakťom. Prikrývka zhúžvaná niekde pri nohách. Mieril na ňu zapnutý stolový ventilátor, prúd vzduchu pohyboval jemnými pramienkami vlasov okolo tváre. Svetlo žalúziami rozložené do pásov na jej nahom tele vytváralo niečo ako melioračné pásma. Nebyť otlačených ružových čiar od podprsenky, vyzerala by ako z Pirelliho kalendára.


  Chrasta nad ňou stál. V oboch zmysloch slova, ktoré prichádzali do úvahy. Je to jeho žena. Jeho. A pritom najmenej dosiahnuteľná zo všetkých žien, ktoré sa pohybovali v jeho blízkosti. Nevedel, ako sa dostali až sem. Môže ju neznášať a zároveň byť nadržaný? Môže jej nerozumieť a zároveň po nej túžiť? Môže mu liezť na nervy ten jej výraz, uhýbanie pohľadom, tie ostentatívne vyložené tabletky na spanie na nočnom stolíku a pritom sa držať z posledných síl, aby odolal tomu nutkaniu fyzicky a nekompromisne ju presvedčiť o tom, že aj ona to chce?


  Kúpil dnes váhu. Mala rada veci. Mala rada, keď niečo kúpil a doniesol to domov. Nový gauč. Súložili na ňom, ešte bol v igelite. Auto, orálne hneď pri prvej jazde, v meste za bieleho dňa. Vzrušovalo ju, keď jej dával peniaze. Neboli vtom žiadne fantázie o tom, že si od nej sex kupuje, aspoň to popierala, nie, nepredstavuje si, že je prostitútka, to ju neberie. Ale keď držal v ruke bankovky, špinavé, páchnuce, šuštiace peniaze, čím viac ich bolo, tým menej času potrebovala na to, aby prešla vzdialenosť medzi prvým iniciačným pohľadom a okamihom, keď ju mal v orgazmickom kŕči nastoknutú na svojom úde. V ten prvý rok, čo spolu žili, doniesol pred Vianocami domov ročné odmeny. Vybral ich v banke v hotovosti. Čo najmenšie bankovky, povedal, dívali sa naňho s údivom, ale on vedel, celé jeho telo vedelo, že až doma ho čaká tá pravá odmena. A čakala. Za hrsť päťeuroviek jej strčil do podprsenky, druhú hrsť do nohavičiek a už ju mal prisatú na spodnej pere, uhryzla ho až do krvi, stiahla mu nohavice, vzala ho do úst, hlboko, tak hlboko, ako to ešte nezažil, ako ani nevedel, že je možné zažiť, chvela sa od vzrušenia, núkala sa mu a potom na všetkých tých prachoch súložili ako o život a smiali sa a opili sa a blúznili o tom, ako za ne pôjdu na cestu okolo sveta a budú sa milovať systematicky a zberateľsky v každom časovom pásme, na každom kontinente, v každom dopravnom prostriedku.


  Chrasta stál nad svojou ženou. Ani sa nepohol. Ani ona sa nepohla. Len bradavky jej tvrdli. Týčili sa zrazu do strán ako antény vysielajúce volanie o pomoc.


  Díval sa na tie jej bradavky, na to, ako dýchala, na vlasy rozhýbane prúdením vzduchu. Nevedel zrazu, či by nebolo lepšie odísť z tej miestnosti, z toho bytu, z toho vzťahu a schúliť sa k nejakej inej, k takej, ktorá by si nezakrývala tvár, keď pred ňou stojí bez šiat.


  Opatrne si sadol na kraj postele. Položil jej končeky prstov na brucho. Jemne skízol až po bedrové kosti. Pohladil ju po šiji, po ramene, po prsiach. Nebol si istý, ale zdalo sa mu, že ticho vydýchla a pootvorila pery. Nahol sa k nej a spomenul si, pomerne absurdne, že ho už celé týždne neoslovila menom. A spomenul si aj na to, ako mu kedysi jeho spolužiačka po akejsi neúspešnej skúške povedala, že niekedy je ľahšie sa s chlapom vyspať, než osloviť ho krstným menom.


  Mal rád pery svojej ženy. Všetci vždy hovoria o očiach, prsiach, zadkoch, nohách, ale on mal rád jej pery a bedrové kosti. Už v časoch, keď ešte nevedel, ako sa volá, bol by vedel spamäti nakresliť krivku jej pier. A vedel, že sú hebké a sladkasté, a že to bude úžasný pocit, keď sa ho tie pery dotknú.


  Bol nad ňou už celkom blízko. Možno len centimeter a iba sekunda ho delila od okamihu, keď ju pobozká na ústa. A vtedy sa ozvala.


  - Nechaj ma. Hnusíš sa mi.


  Povedala to drsne, cudzím hlasom, akosi hlbším a drapľavejším, ako človek, čo celé hodiny s nikým neprehovoril.


  Chrasta znehybnel. Hnusí sa jej. Možno by niekto iný na jeho mieste, niekto asertívnejší, múdrejší, menej zamilovaný, menej zraniteľný, povedal Ale ja ťa milujem. Alebo Nevadí, len roztiahni nohy, bude to len chvíľka. Alebo Hnus je sexy, aj ty sa mi hnusíš. Alebo Ak ťa teraz nepobozkám, zomriem, budeš ma mať na svedomí. Ale nepovedal nič. Nechal tých päť slov doznieť a potom sa zdvihol a vyšiel zo spálne. Potichu zatvoril dvere. Vošiel do kúpeľne a v kúpeľni do sprchy a nechal na seba stekať litre a litre studenej vody, aby z neho zmyla poníženie, smútok, zúrivosť a krivdu a odplavila to kanálmi niekam ďaleko, niekam, kde ten milostný grc zjedia ryby a samé naskáču do sietí s vedomím, že nič už nemá zmysel.


  


  Po dvoch týždňoch sa začala vážiť na jeho váhe. Vždy, keď nebol doma. Chodili mu o tom údaje na iPhone. Pochyboval, že o tom vie, technológie ju nezaujímali, používala len to, čo jej doniesol a vysvetlil. O váhe jej nehovoril nič. Nehovoril jej nič o ničom. Ani ona jemu. Stretávali sa zriedkavo, vždy len letmo a celkom oblečení. Nevarili. Prali si každý zvlášť. V chladničke rozlišovali potraviny, ktoré si kúpil ten druhý a tých sa nedotýkali, ani keby prehovorili ľudským hlasom a hlásali slovo božie. Ona prestala hrať na klavíri a on už nenosil domov filmy. Tak trochu sa každý z nich odhmotnil. Chrasta vyhadzov zo spálne v deň získania váhy sám v sebe označil za vyhnanie Adama z raja a bol zvedavý, kam takýto spôsob života môže vyústiť. Komunikovať s Rory už nehodlal na žiadnej úrovni, aspoň nie z vlastnej iniciatívy. Počká si. Vždy si vedel počkať.


  Čakanie si ozvláštňoval skúmaním vývoja manželkynej hmotnosti. Wi-fi váha mu poskytovala grafy, takže si Roryne prírastky a úbytky mohol dávať do súvislosti s jej príchodmi domov. Pach cigariet a špecifického potu plus úbytok na váhe signalizoval, že ju kamarátky zavolali zabudnúť na problémy na nejakú tanečnú party. Kilo navyše znamenalo večera, alkohol, málo pohybu, zajedanie stresu. Občas ráno odchádzal z domu skôr, nechával ju schválne samú, aby mal istotu, že kým príde do práce, nájde v grafe najnovšiu cifru. Mal jednu konkrétnu časť trasy cesty do práce, svetelnú križovatku plnú áut, kde sám so sebou hral tipovaciu súťaž, či sa vzhľadom na ženin skorší príchod domov objaví v tabuľke plus tristopäťdesiat gramov alebo mínus dvesto. Zahŕňal do prognózy aj výsledky nenápadných pozorovaní, či ráno Rory absolvovala všetky vylučovacie rituály a či sa jej bude chcieť vzhľadom na outfit, ktorý už mala na sebe, pred vážením vyzliekať.


  


  Prešlo ďalších šesť mesiacov. Prehrýzli sa Vianocami, premlčali Valentínom, preignorovali jarou. Chrasta sa na týždňovej služobnej ceste nechal zbaliť kolegyňou zo zahraničnej pobočky. Pôvodom niekde zo Sarajeva, ak dobre pochopil jej mimochodom spomenutú vetu o detstve. Žila dlho v Londýne, mala znamienko nad vrchnou perou, mimoriadne pôvabnou vrchnou perou a potrebovala sa uvoľniť. Po roku sexuálnej abstinencie, šiestich rokoch vernosti jednej žene a dvoch minútach morálnych zábran Chrasta kolegyni rád vyhovel. Hlasno sa smiala, potom hlasno kričala a ráno po nej v hotelovej kúpeľni našiel telefónne číslo a nápis You are a genius, thnx načarbané červeným rúžom na zrkadlo ako vo filmoch z osemdesiatych rokov. Chrasta pri tej príležitosti zistil, že sex mu stále robí dobre, že len idiot môže zotrvávať v manželstve, aké má on sám, že s tým musí niečo robiť a zistil tiež, že pre ženy je stále veľmi príťažlivý, hoci sa mu jeho manželka snaží vsugerovať opak.


  Celú cestu domov, na letisku, v lietadle, aj cestou zo Schwechatu si v duchu predohrával, čo povie a čo urobí, mal v sebe toľko rozhodnosti, že by dokázal zorganizovať vylodenie spojeneckých vojsk kdekoľvek na svete. Mám ťa stále rád, myslime na to čarovné a jedinečné, čo bolo medzi nami a možno ešte je, najhoršie je nekomunikovať, poďme na to postupne, možno aj s pomocou odborníka, ako len chceš, problémy sú riešiteľné, ak chcú obe zúčastnené strany a ak to tie strany nechcú, treba sa rozísť v dobrom, život sa nekončí, každý deň môže prísť nový impulz, za najbližším rohom na nás možno čaká nové šťastie, ďakujem za to dobré, odpúšťam ti to zlé a verím, že aj ty mi odpustíš, ako odpúšťame svojim vinníkom, amen.


  Keď prišiel domov, jeho žena tam nebola. Neboli tam ani jej šaty, topánky, šminky, kabelky, cédečka. Nechala tam klavír, mobilný telefón, ktorý jej daroval pred rokom, pár zimných svetrov a svadobnú fotku v striebornom ráme. Váhu si vzala.


  Stál pred jej skriňou, pred jej poličkou v kúpeľni, obišiel všetky zákutia, kde zvykla nechávať svoje veci, a keď zosumarizoval všetko, čo si ešte mohla vziať a nevzala, všetko, čo by v žiadnom prípade nemohlo byť predmetom sporu ani delenia, zistil, že zostalo tak málo, že jej odchod musel pokladať za definitívny. Prechádzal sa po byte ako laboratórne zviera zatvorené v labyrinte a prepadal najrôznejším fantazmagóriám o globálnom sprisahaní. Keď zistil, že Rory upratala celý byt a vyleštila všetky plochy, akoby po sebe nechcela nechať ani vlas, ani mihalnicu, odtlačok prsta ani pachovú stopu, pokladal to za dôkaz správnosti svojich podozrení. Zoskupil veci, čo po nej zostali a manicky ich zoraďoval podľa použitia, podľa abecedy, podľa stupňa opotrebovania, podľa veku, farby, podľa predpokladanej obľúbenosti. Prezeral si jej fotky v mobile, vo fotoaparáte, v počítači. Až do večera premýšľal, komu by mal zavolať a vyrozprávať sa mu. Ale jediné číslo, na ktoré sa odvážil obrátiť, bolo bratovo a ten nedvíhal. Do postele si vzal zaprášené nohavičky, ktoré našiel spadnuté za práčkou a jednorazový holiaci brit ružovej farby, ktorý bol na tom istom mieste. Na oboch predpokladal, že boli mikroskopické zvyšky jej DNA, a to jediné ho trochu upokojovalo. Lebo inak akoby celá podivne zmizla z jeho života, akoby si aj tie fotky iba kúpil v špecializovanej agentúre pre osamelých mužov, ktorá dodávala ich snívaniu zdanie reality.


  


  V pobočke mobilného operátora sa chcel informovať o možnostiach, ako nájsť Rory cez prípadné nové číslo zaregistrované na jej meno. Dvadsaťročný mladík vo firemnom tričku s východniarskym prízvukom a dvomi zlatými pečatnými prsteňmi na rukách sa pohŕdavo usmial a pokrútil hlavou. Pozeral naňho posmešne, krútil tým hnusným prsteňom na prste a vyčkával. Tak chcem aspoň zrušiť to číslo, ktoré teraz nikto nepoužíva, povedal Chrasta. Chlapík naťukal číslo do systému a pokrútil hlavou znovu. Máte viazanosť, povedal. A úplne najhorší paušál. To vám ktorý blbec poradil, že si máte vybrať tento? Chrasta vedel, že keby preskočil pult, tak bude mať aspoň päť sekúnd, kým zareaguje niekto relevantný a odtrhne ho od toho vychcanca, a vedel aj, že by mu veľmi pomohlo, keby ho tam skopal do krvi.


  Chrastov život nadobudol zrazu celkom iné kontúry. Už nemal proti komu mlčať. Nad kým premýšľať, koho sledovať, graf hmotnosti neprinášal žiadne nové údaje. Váhu si síce Rory vzala, ale prestala sa na nej vážiť. Chrastov iPhone nič nehlásil.


  V záchvate sebaľútosti sa neplánovane zdôveril referentke z personálneho, keď sa s ňou zasekol vo výťahu. Mala takmer šesťdesiat a hoci sa Chrastova spoveď obmedzila na vetu „Opustila ma žena“, aj tak si vypočul polhodinovú prednášku plnú útechy, po ktorej mu dočasne a takmer proti jeho vôli trochu odľahlo. Na druhej strane sa prostredníctvom tejto dobrej ženy informácia o tom, že Chrasta je de facto voľný, dostala do obehu a odvtedy musel často čeliť naznačenému aj celkom predátorsky otvorenému záujmu kolegýň. Naučil sa, že zostávať vo firme sám vo večerných hodinách môže len s najväčšou obozretnosťou a jeho zdvorilému úsmevu na chodbe, či akejkoľvek forme galantnosti alebo pomoci budú prisudzované celkom iné významy a motivácie. A on pritom túžil po jedinom. Aby sa dozvedel, koľko váži jeho žena Rory. Aby sa naňho usmiala. Alebo aspoň odvrátila pohľad. Aby tam niekde bola a mohla sa odvracať pohľadom.


  Trvalo niekoľko týždňov, kým si sám v sebe pripustil, že mu asi preplo.


  


  Po porade za ním do kancelárie zašiel šéf výpočtového oddelenia prezývaný Sneh. Tichý, chladný a biely. Av lavíne, ak bolo treba. Bez komentára prešiel zložitú konštrukciu z drôtených spiniek na spisy, ktorú Chrasta vyrobil v pracovnom čase, aby nejako odvrátil svoje nutkanie hlasno zavýjať, strhať zo seba šaty a váľať sa po zemi alebo katalepticky hypnotizovať spínač od klimatizácie.


  - Chcel by som ti niečo ukázať, - povedal mu Sneh.


  Chrasta sa na neho zahľadel v očakávaní nejakej tabuľky, odkliku na monitore, papiera s grafom, čohokoľvek, čo by nejako súviselo s ich pracovným vzťahom. O súkromných veciach Sneh nikdy s nikým nehovoril, aj všeobecné smalltalky o počasí, športových výsledkoch, najdostupnejších možnostiach kde obedovať, či dopravných zápchach väčšinou ignoroval. Priamo Chrastu oslovil prvýkrát len prednedávnom, dokonca sa naňho pritom aj pozeral, s čím sa doteraz mohlo pochváliť len pár vyvolených. Vo firme sa o Snehoví tradovalo, že kým niekoho nepoznal aspoň päť rokov, nepripúšťal si, že existuje.


  - Chcel by som ti niečo ukázať, - zopakoval Sneh stojac nad Chrastovým stolom.


  - Kde? - spýtal sa Chrasta.


  - Spýtaj sa kedy, - povedal Sneh.


  - Kedy? - spýtal sa poslušne Chrasta.


  - Dnes o šiestej, pri výjazde z parkoviska. Pôjdeš za mnou, - oznámil mu Sneh.


  - A kam?


  - Ku mne domov.


  - Dnes mám nejaký program.


  - Viem si ho predstaviť, - povedal Sneh s jemne znateľným sarkazmom. Pri ľuďoch jeho typu, ktorí emócie nedávali najavo, bol aj sarkazmus ťažko dešifrovateľný, hoci bol zjavne prítomný. - Tak o šiestej.


  Takýmto spôsobom sa s Chrastom nikto nerozprával od čias, keď v osemnástich opustil telocvičňu aj tréningy zápasenia. Ale dnes nemal silu vzdorovať, pretože Sneh disponoval pokojnou stenickou silou, ktorú Chrasta stratil, keď doma rozbil rám svadobnej fotografie a potom ju rozdrobenú na miniatúrne kúsky vyhodil von oknom.


  


  Prilepený na zadnom nárazníku Snehovho auta Chrasta vykľučkoval z mesta, potom sa presunul cez dve dediny až zastal pred novým rodinným domom na kraji malebnej obce. Sneh zaparkoval, zakričal ahoj niekam do otvoreného okna domu, ale ani nespomalil a viedol Chrastu rovno do priestrannej dvojgaráže.


  Bolo tam prítmie, takže Chrasta len približne rozoznával čosi ako pospájané úzke stoly umiestnené v miestnosti. Potom však Sneh zapálil svetlo a Chrasta to uvidel.


  Miniatúrnu krajinu preťatú železničnou traťou. Polia, kopce, staničky, staveniska, domy. Miniatúrni ľudkovia zmeravení v pohybe, dvojice čakajúce na vlak, deti preliezajúce plot, úradníci, robotníci, turisti, na kopci malý spevokol. Všetko dokonalé v každom detaile ako romantický sen o starých dobrých časoch čistoly, poctivosti a vľúdnosti.


  - Úžasné, - povedal Chrasta.


  Sneh sa zatváril nepreniknuteľne, no blížilo sa to k úsmevu.


  - Prečo som tu? - spýtal sa ho Chrasta.


  - Pretože toto je svet, ktorý funguje. Ktorý je v rámci možností ovládateľný. Ktorý môžeš zorganizovať tak, ako chceš, ak máš trpezlivosť a aspoň trochu inteligencie. Keď sa ti veci vo vonkajšom svete vymykajú z rúk, je tu ešte tento vnútorný svet, kde môžeš byť stvoriteľom a Spasiteľom ty.


  Bol to najdlhší príhovor o živote, aký kto zo Snehových úst počul. Chrasta nevedel, čím si ho zaslúžil. Možno tým, že Sneh v ňom videl odraz seba. Alebo ho zdiagnostikoval ako trosku, ktorá má poslednú nádej sa zachrániť, kým ňou jej zlyhanie celkom prestúpi a ona sa definitívne prepadne do pekla zúfalstva a malovernosti.


  Sneh strčil kábel do zásuvky, stlačil vypínač na ovládači a malá lokomotíva sa dala do pohybu. Prechádzala krajinkou, zastavovala, spomaľovala a zrýchľovala. A Sneh mu pritom podával výklad o rozchode koľajníc, o spájaní jednotlivých modulov do rozsiahlych krajinných systémov, o tom, ako na stretnutiach modelárov jazdia vlaky podľa cestovného poriadku, nakladajú a vykladajú tovar a napodobňujú reálne situácie zvolenej epochy. Hovoril o tom, že železničné modelárstvo je najzložitejšie zo všetkých, pretože sa nevenuje len vytváraniu dopravného prostriedku, ale zaoberá sa aj výrobou celej krajiny okolo trate, rieši kompatibilitu vozidiel a modulov, elektrický pohon, osvetlenie a prevádzku. Ukázal mu, ako sa modeluje reliéf krajiny, koľko vrstiev materiálov treba navŕšiť na seba, aby na trase mohla byť položená koľaj, ukázal mu sadru, polystyrén, lepidlá, trsy tráv, kríky, kamienky, spomínal patinovanie, lakovanie, letovanie. A nakoniec vytiahol škatuľu plnú ľudí.


  Boli vyrobení v Číne, rozdelení do malých vrecúšok a bolo ich strašne veľa.


  Ľudia z plastu.


  Sneh šiel niekam do domu kúpať dieťa a nechal Chrastu v garáži samého. So železnicou, fungujúcim svetom a tými malými ľuďmi.


  Chrasta si sadol na debničku a rozprestrel pred sebou celú ponuku miniatúrneho ľudského pokolenia. Deti, ženy, muži, sediaci, idúci, stojaci, muži s paličkou, dámy v klobúkoch, žiaci v rovnošatách. Chrasta sa prehrabal figúrkami a našiel ženu v béžovom plášti, takom, aký mala aj jeho žena Rory. Hnedé vlasy, spod plášťa vytŕčala čierna sukňa, v ruke kabelka. Našiel aj chlapíka v obleku, ktorý mohol predstavovať Chrastu.


  Držal ich v rukách, každého v jednej a pomaly ich k sebe priblížil.


  Chvíľu sa tí dvaja na seba dívali. Potom sa plastová Rory otočila plastovému Chrastovi chrbtom.


  Chrasta položil dvojicu na železničnú krajinku a začal inštalovať s ľuďmi zo škatule nové výjavy.


  Miniatúrny Chrasta dobiedza, snaží sa chytiť miniatúrnu Rory.


  Aj na zem ju zvalí, aj sa na ňu tlačí.


  Miniatúrna Rory beží preč od miniatúrneho Chrastu, ktorý stojí na nástupišti a díva sa, ako Rory mizne v lesnom poraste.


  Miniatúrny Chrasta hľadí do poľa, miniatúrna Rory stojí ukrytá v dave cudzích miniatúrnych ľudí rozostavaných za Chrastovým chrbtom. Miniatúrny Chrasta si môže oči vyočiť, svoju ženu by sa mal vybrať hľadať opačným smerom. Ale nevie o tom, keby vedel, niečo by urobil. A možno je už na čokoľvek neskoro.


  Miniatúrna Rory stojí pri trati a díva sa, ako miniatúrny Chrasta leží na koľajniciach, krk na koľaji, pripravený na dekapitáciu.


  Na posledný výjav sa Chrasta díval dosť dlho.


  Potom stlačil spínač a pustil lokomotívu, aby sa ich osud naplnil.


  Taká malá psyehodrama, aby uľavil svojej mysli.


  Lokomotíva sa s tichým bzučaním rúti na Chrastu ležiaceho na koľajniciach. Koniec trápenia je na dosah. Budeš voľný, Chrasta. Budeš voľná, Rory. Zostanú len spomienky a slabý pocit viny. Čo už to je proti ničote, do ktorej sa definitívne prepadne Chrasta? Alebo predsa len existuje druhý svet a v ňom niekto, kto mu poskytne útechu?


  Lokomotíva sa valí. Už len sekunda.


  Tesne pred miniatúrnym Chrastom však Chrasta lokomotívu zastavil. Neveril vo vúdú dosah toho, čo sa stane figurantom, ale aj tak. Možno by sa lokomotíva vykoľajila a poškodila. A možno by sa poškodila nejaká aura nezraniteľnosti, na ktorú sa akosi podvedome spoliehal, ako väčšina ľudí, čo prežijú život v zdaní duševného zdravia.


  Odložil miniatúrnu Rory a miniatúrneho Chrastu vedľa seba do malého igelitového vrecúška a zatvoril ich do škatule. A tam ich nechal. Nech si aspoň oni dvaja majú možnosť všetko povedať.


  Otvoril dvere garáže a vyšiel von na vzduch. Vonku sa medzitým zotmelo.


  Z okna domu sa vyklonila Snehová žena a spýtala sa Chrastu, či nie je hladný. Mala modré oči, modré tričko a totálne mikrofonický hlas. A bola živá. Hýbala sa a voňala. Nebola z plastu a nevytvorili ju čínske deti na montážnej linke. Vyrobili ju niekde tu na Slovensku dospelí ľudia v posteli.


  Chrasta na ňu hľadel, bola stelesneným sveta, z ktorého bol vyhnaný a nevedel, či sa doň ešte niekedy vráti.


  - Takže? - spýtala sa ešte raz.


  - Nechcem obťažovať, - povedal Chrasta, podivne vyčerpaný po tom železničnom cvičení.


  - Doprava a hore schodmi, - usmiala sa žena a zmizla v okne.


  Na iPhone mu pípla pripomienka.


  Wi-fi váha hlásila, že Rory váži 54 kilogramov, BMI je 19,1, podiel tuku 18,2 percenta.


  Chrasta navolil číslo svojho brata a povedal mu do telefónu:


  - Takže žije a schudla.


  



  


  


  


  


  


  


  


  


  


  


  3. kapitola


  


  Keď sa vám sníva olietaní,


  znamená to, že rastiete


  


  


  Predavačka pozrela na fotografiu a potriasla hlavou. Nepozná, v živote ju nevidela. Sakriš sa spýtal, či si je istá. Áno, určite, povedala predavačka, na sto percent. Bola mladá, dlhovlasá a na ramene mala tetovanie, trčalo jej z krátkeho rukáva.


  Stál v tom najväčšom klenotníctve, ktoré na ostrove bolo. Týčilo sa na kopci nad mestom ako hvezdáreň. Bolo v ňom chladno a veľa turistov, predavačiek, aj zlatých cetiek.


  - Je to dôležité, - povedal Sakriš v podstate zbytočne.


  - Neviem vám pomôcť, - povedalo dievča po anglicky.


  - Ste to vy? - otočila sa naňho zrazu žena sediaca pri pulte pred zrkadlom. Zákazníčka skúšajúca si nejaký tovar. - Poznala som vás podľa hlasu.


  Bola to žena v námorníckom tričku z vedľajšej izby v penzióne. Už vlastne nemala na sebe námornícke tričko, mala biele šaty, strieborné sandále a na krku farebný náhrdelník.


  Sakriš prikývol. Toto klenotníctvo bolo ďalšie na zozname, ktoré si mohol odškrtnúť. Preveril ho, nič nezistil a už ho tu nič nezaujímalo. V klenotníctvach sa nikdy necítil dobre. Aj teraz by najradšej vypadol, ale vedel, že hneď to urobiť nemôže bez toho, aby bol nezdvorilý.


  Žena vrátila náhrdelník staršej predavačke, poďakovala a povedala, že si to musí rozmyslieť. Potom sa postavila a pripojila sa k Sakrišovi.


  - Prišli ste sem niečo kúpiť? - spýtala sa ho priateľsky.


  - Nie.


  - Ani ja vlastne nie. Ale rada si pozerám zaujímavé veci. A tých ľudí okolo. Čo s nimi všetky tie šperky robia, tie mikrodrámy, čo sa tu odohrávajú.


  - Aké myslíte?


  - Príbehy lásky, čo sú za darovaním vecí. Snubné prstene, darčeky pri narodení dieťaťa, dary ako odpustky, darčeky k výročiam, aj veci, čo si ľudia kupujú sami pre seba ako pamiatku na dôležité udalosti v ich živote.


  - Máte pravdu, - povedal Sakriš. Keďže navštívil za dva dni všetky predajne klenotov, suvenírov a harabúrd pre turistov v štyroch naplánovaných štvorcoch, vedel to posúdiť.


  Žena vybrala z tašky fľašu vody a napila sa. Povedala, že je doktorka a pripojila priezvisko začínajúce na N, ktoré Sakriš okamžite zabudol. Spýtala sa Sakriša, či to tu tiež len tak platonicky obzerá, alebo hľadá niečo konkrétne. A tak jej to Sakriš povedal. Podstatu svojej misie v skratke. Sedeli na nízkych čalúnených obdĺžnikoch slúžiacich ako miesto na oddych uprostred trblietavých šperkov a šepotu v niekoľkých jazykoch, chladení klimatizáciou a pozorovaní ostrahou.


  - Vy tu teda hľadáte manželku svojho brata? - spýtala sa Doktorka N vážne, akoby to chcela zapísať do zdravotnej dokumentácie.


  Sakriš prikývol.


  - Prečo v klenotníctvach?


  - Prišla sem vraj za kamarátkou, čo sa sem vydala, a teraz jej pomáha predávať v nejakom takomto obchode.


  - Môže mať vaša švagriná pocit, že jej od vás niečo hrozí? - spýtala sa.


  - Nehrozí jej nič, - povedal Sakriš unavene. - Ja ju nechcem do ničoho nútiť. Len sa s ňou porozprávať a presvedčiť sa, že je v poriadku.


  - A ona vie, že jej nič nehrozí?


  - Prečo sa pýtate?


  - Pretože to dievča, čo tu predáva, to, ktoré povedalo, že nepozná osobu na fotografii... - povedala Doktorka. - To dievča klame.


  - Ako viete? - spýtal sa jej Sakriš.


  - Rozoznať pravdu je súčasťou mojej profesie.


  Sakriš sa otočil a pozrel sa na predavačku. Vysvetľovala čosi po nemecky staršiemu manželskému páru s prihoretými zátylkami, kupovali náramky a nevedeli sa rozhodnúť. Hodila po ňom krátky kontrolný pohľad. Trblietavé očné tiene a perlový náhrdelník zavesený nad tielkom s arabským vzorom.


  - Možno aj klame, - povedal Sakriš. - Ale čo s tým môžem urobiť?


  Doktorka N sa usmiala.


  - Choďte za ňou ešte raz a povedzte jej, že keby sa náhodou tá žena na fotografii objavila v najbližších... neviem, koľko dní tu plánujete čakať... v najbližších dňoch, nech jej odovzdá odkaz, že s ňou chcete len hovoriť a presvedčiť sa o jej pohode, - povedala. - A pripojte svoje telefónne číslo a adresu penziónu.


  Sakriš načarbal kontaktné údaje na rub fotografie a pohol, sa k predavačke. Pozrel ešte raz na momentku na druhej strane. Bola na nej Rory na lodi v Chorvátsku, mala na sebe biele bikiny, viali jej vlasy, dívala sa do objektívu a vyzerala neuveriteľne zamilovaná. Dívala sa na Chrastu, ktorý vtedy držal fotoaparát. Sakriša pri pohľade na ten cit zachytený v čase napadlo, že nič nie je nestálejšie a pominuteľnejšie než láska.


  


  Kráčal s Doktorkou po pláži. Sandále v ruke, prechádzali pieskom spevneným vlnami morskej vody. Väčšina ľudí si už zbalila uteráky a zmizli sa do hotelov a penziónov zbavovať soli, piesku a opaľovacích krémov, aby boli pripravení na nočný život. Zapadajúce slnko farbilo všetko do bronzova.


  Doktorka sa ho spýtala na vzťah s bratom. Len tak, medzi rečou, medzi tým, ako si kúpili kukuricu a ako ju zjedli.


  - Sme dvojičky, - povedal Sakriš. - Dvojvaječné. Nepodobáme sa. Ale traduje sa taká historka, neviem, či to je pravda, že keď sme pár dní po narodení boli v inkubátoroch a nevyzeralo to s nami práve dobre, bolo to vraj také beznádejné, že našej mame ani nechceli dovoliť ísť sa na nás pozrieť, lebo sa počítalo s tým, že neprežijeme, tak tam prišla nejaká stará zdravotná sestra, ktorá kašlala na predpisy a rozhodla sa urobiť zúfalý pokus.


  Doktorka so záujmom zastala. Naklonila hlavu, aby jej v hluku z baru, okolo ktorého prechádzali, neuniklo jadro rozprávania.


  - Dali nás do jedného inkubátora, blízko k sebe, aby sme sa mohli dotýkať, aby sme cítili vzájomnú prítomnosť.


  - A došlo k zázračnému obratu? - nadhodila Doktorka.


  - Došlo k zázračnému obratu. Prežili sme. Stojím pred vami.


  - Potrebovali ste byť spolu.


  - Asi áno.


  - A teraz? - položila otázku.


  - Nebývame v jednom meste. Stretávame sa málo. Žijeme každý inak. Ale... neviem to definovať.


  - Ale je tam to puto, - povedala zaňho.


  - Tak nejako.


  - Rozumiem.


  


  Sakriš sa po návrate do penziónu osprchoval a oholil. Vyčistil si zuby. Obliekol si čistú košeľu a džínsy. Bol šialene hladný. Zišiel dolu a objednal si musaku a grécke pivo Mythos. Kým na to čakal, premýšľal, prečo sa Doktorke tak otvoril. Prečo hovoril viac, než bolo jeho zvykom. Možno preto, že Doktorka vzbudzovala dojem, že skutočne počúva. Obzeral sa po nej. Reštaurácia sa pomaly zapĺňala ľuďmi. Páriky, rodinky, Sakriš tam videl aj pôvabnú svetlovlasú slovenskú priateľku majiteľa penziónu. Doktorka tam však nebola.


  Namiesto nej sa však pri Sakrišovom stole objavil jeden zo Suziných mamelukov. Bol to chlapík niečo po tridsiatke, oblečený akosi príliš do terénu vzhľadom na to, že všade okolo sedeli ženy v letných šatách a tričkách bez podprsenky. Na čele mal vyložené obchytané značkové slnečné okuliare a v tvári únavu.


  - Môžem? - spýtal sa pro forma a sadol si, ešte kým Sakriš prikývol.


  - Čo to jete? - spýtal sa s pohľadom na Sakrišov tanier.


  - Musaku.


  - Je to dobré?


  - Áno.


  - Nejaká miestna špecialita?


  - Asi.


  - Neznášam Grécko, - povedal Mameluk. - A Grékov.


  Mameluk nechal pauzu, či sa Sakriš nepridá. Ale Sakriš mlčal. Čakal, kam sa to vyvinie.


  - Leniví, špinaví, falošní. Len fajčia, hulia trávu, pijú kávu, hulákajú, - pokračoval teda Mameluk. - A majú z nás srandu, že sa im na to posedávame v tieni olivovníkov skladáme z našich chudáckych európskych rozpočtov. Aby len ostali s nami v únii. Pre mňa nech idú, nech si pekne zbankrotujú, idú do prdele a vyvaľujú sa tu za svoje. Intrigáni sú to odjakživa, aj Homér to môže potvrdiť.


  Pri stole zastal mladý grécky čašník. Mal ťažko zrozumiteľnú angličtinu s neuveriteľným prízvukom, ale predchádzajúci večer sa s ním Sakriš dal do reči a dozvedel sa, že študuje v Thessalonikách na univerzite. Za rok z neho bude učiteľ na základnej škole. Čašník Mameluka pozdravil a spýtal sa ho, čo mu môže priniesť.


  - Nič.


  - Ani na pitie? - spýtal sa čašník.


  - Nie, - povedal Mameluk unavene.


  Čašník pozrel spýtavo na Sakriša, ten však pokrčil plecami.


  Za okamih bol čašník naspäť. Položil pred Mameluka vysoký pohár vody s ľadom.


  - Grátis, - povedal pre istotu a zase zmizol. Mameluk vypil vodu na jeden dúšok.


  - Som preťažený, - zdôveril sa náhle. - Gréci za nič nemôžu. Mňa z tej ženskej jebne.


  Sakriš dojedol, zložil príbor a odsunul tanier. Mal nejasný pocit, že v tejto situácii môže dôjsť k čomukoľvek, a on fakt nechcel, aby mal na svedomí črepy.


  - Chápem, - povedal Sakriš.


  - Namotaný? - opýtal sa Mameluk.


  - Prosím?


  - Či vás Suzie už stačila zblbnúť.


  - Nie. A vás?


  - Ona len tak experimentuje, - vyjadril sa Mameluk. - Veď je vydatá.


  -Vydatá?


  - Vydatá. Nie za mňa, aby nedošlo k omylu. Potrebuje obdiv. Externý obdiv, aby vydržala svoj interný život.


  - A vy ste v tom jej príbehu ako čo?


  - Ako pešiak, zdá sa. Jeden z pešiakov. Ona chce byť šťastná. A je z tých žien, ktoré si myslia, že ich ženské šťastie majú na starosti muži. A pritom pravda je niekde celkom inde.


  - Kde? - spýtal sa Sakriš roztržito.


  - Boh vie. Asi že šťastie je každého súkromná záležitosť a mal by sa oň starať sám.


  - Niekedy na to človek sám nestačí, - povedal mu na to Sakriš a dopil svoje pivo.


  Mameluk sa zadíval niekam skrz neho, niekam do inej dimenzie.


  - Dá sa tomu rozumieť, - ozval sa zrazu Mameluk. - Predstavte si ju. Toľkých mužov by sa chcela dotýkať, spoznávať, ležať s nimi v posteli. Ale mnohí z nich sú zadaní. A ona je vydatá. A pri tých mileneckých hrách, keď sa tí dvaja musia pred niekým skrývať, pred ľuďmi, ktorých klamú a pred pocitmi viny, už to nie je také voľné a čisté, chápeš, je to iné, ona by chcela s tými mužmi fungovať mimo čas a priestor, akoby nič iné neexistovalo, len ona a ten chlap, čo ho práve chce preskúmať. A to sa dá iba v prípade, že zajtra nastane koniec sveta, že sme stroskotali na nejakom ostrove odrezanom od civilizácie a na ničom už nezáleží. Alebo na dovolenke. Alebo na filmovačke. A kde sme teraz? Na ostrove, na dovolenke, na filmovačke a na ničom nezáleží, pretože koniec sveta je na dosah ruky.


  Sakriš ho počúval pozorne.


  Potom kývol na čašníka.


  Budúci učiteľ gréckych detí sa zastavil pri ich stole.


  - Nechcete sa niečoho najesť? - spýtal sa Sakriš Mameluka.


  - Prečo?


  - Pomohlo by vám to.


  - Ako sa volá to ich mäso na paličke?


  - Suvlaki.


  - Dobre to vonia.


  Sakriš sa uškrnul a objednal pre Mameluka suvlaki, tsatsiky a malý Mythos a nechal ho svojmu osudu. Pomedzi stoly totiž dovidel až k baru pod holým nebom a tam si práve sadala Doktorka v červených šatách.


  


  Šaty mali hlboký výstrih na chrbte a prezrádzali, že Doktorka sa stihla trochu opáliť. Vyzerala pri bare tak trochu ako z letáka cestovnej kancelárie. Nechala sa od Sakriša nahovoriť na nejaký long drink a potom mu prezradila, že je sexuologička. Teda najskôr psychiatrička a potom aj sexuologička.


  - Tá postupnosť je logická, - povedala. - Sexuológ by nemal byť mladý, pretože to privádza do rozpakov nielen jeho klientov, ale aj jeho samotného.


  - Ale vy mladá ste, - Sakriš jej odporoval.


  - Relatívne. Ale ďakujem. Čo pijete?


  - Čo príde.


  - Tak dovoľte, aby som vás pozvala na jednu caipi-rinhu.


  - Ja vás na ňu pozvem.


  - Pozvali ste ma pred chvíľou, kedy vám to môžem odplatiť?


  - Keď sa nabudúce narodíte ako muž, - povedal Sakriš. Nechať sa pozývať od žien patrilo k tým moderným vymoženostiam, ktorým nikdy neprišiel na chuť. - Aj tak som vaším dlžníkom.


  - Nie ste.


  - Som. Pomohli ste mi postúpiť v pátraní o krok vpred. Akokoľvek to dopadne, aspoň viem, že je tu nádej, že som neobchádzal jedného Gréka po druhom a neodškrtával si štvorce zbytočne.


  - Váš sklon systematizovať je pozoruhodný, - povedala doktorka a Sakriš nedokázal odhadnúť mieru jej irónie.


  - Mám sa cítiť ako váš prípad? - spýtal sa.


  - Preboha, nie, - zasmiala sa Doktorka. - Teraz naozaj nepracujem.


  - Ľudia okolo vás majú asi inú predstavu.


  - Ako to myslíte?


  - No, že sa s niekým zoznámite, priznáte sa k sexuológii a všetci si hneď myslia, že na nich pozriete a viete o nich všetko.


  - Neviem.


  - A to dievča v obchode?


  Doktorka pokrčila plecami a usmiala sa takmer koketne.


  - Odhad, - povedala. - Prax.


  - Tak vidíte.


  - Skúsme to nepreceňovať.


  - Tiež by som chcel mať takú schopnosť.


  - Akú?


  - Rozoznať u ľudí, čo je ich problém. Sadnúť si a vedieť, že s týmto človekom mi nič nehrozí. Že toto nie je psychopat.


  Usmiala sa.


  Vyčkávavo sa na ňu zahľadel.


  - Chcete sa na niečo opýtať? - nadhodila s úsmevom.


  - Áno.


  - Takže?


  - Som psychopat?


  - Nie ste.


  - Naozaj?


  - Naozaj.


  - Nepotrebujete ma na to týždeň pozorovať a štyri dni vyšetrovať?


  - Keby ste to odo mňa chceli mať písomne, tak áno. Ale len tak súkromne pre vašu potrebu vám to môžem povedať aj takto pri bare.


  - Ďakujem.


  - Niet za čo. Mala som pocit, že niečo podobné potrebujete počuť.


  - Potrebujem to počuť, takže to nie je pravda?


  - Je to pravda, ktorú potrebujete počuť, a už si to neškrabte.


  Alkohol, nepatrný úspech v napredovaní misie a teplo spôsobili, že sa trochu uvoľnil. A možno za to mohla táto žena. Už dávnejšie si uvedomil, že so staršími ženami sa mu komunikuje jednoduchšie. Tie mladšie akoby od neho stále niečo očakávali, hrali rôzne strategické hry, kryli si pozície, chceli alebo nechceli, aby s nimi flirtoval a za všetkým hľadali nejaký úmysel. Staršie ženy od neho nechcú nič, neboja sa ho, neurážajú sa, chcú sa len zasmiať.


  A Doktorka N sa smiať vedela. Bola vtipná a dokázala oceniť aj Sakrišovu duchaplnosť, ak sa na nejakú zmohol. Smiala sa od srdca, zakláňala pritom hlavu, prižmurovala oči, až sa jej okolo nich vyrysovali jemné vrásky, a smiala sa nahlas, akoby toto bolo to najlepšie miesto pod slnkom a tá najkrajšia chvíľa v histórii ľudstva.


  - Masturbácia neškodí, normálny muž je k žene nežný, pretože to je vrodená kvalita a homosexualita sa nedá liečiť, - povedala Doktorka, keď sa jej spýtal, čo ľudia nevedia o sexe, ale mali by. - A ešte že lásku si nemožno vynútiť, ale ak tam je, je možné ju pestovať. Láska je tá najväčšia motivácia a dokáže nemožné.


  - Každá láska dokáže nemožné? - spýtal sa Sakriš. - Každý druh lásky?


  - Pýtate sa ma rovnako ako redaktorka z časopisu, ktorá so mnou nedávno robila rozhovor.


  - A čo ste jej odpovedali?


  - Ze lások je mnoho druhov a predsa je len jedna.


  - To je odpoveď ako od básnika. Nie od sexuologičky.


  - Aj sexuologička pracuje hlavne so slovami a s tým, aké predstavy tie slová vyvolávajú u druhých ľudí.


  - Nerobíte nácvik techník v praxi? - spýtal sa Sakriš udivene.


  - Väčšinu vecí viem vysvetliť, alebo ukázať na obrázku. Ale aj nácviky sa občas robia. Začali s tým Masters a Johnsonová v Spojených štátoch. Tí tvrdili, že sexuologické problémy musí vždy riešiť dvojica terapeutov, takže si gynekológ Masters našiel psychologičku Johnsonovú a už riešili po novom a vo veľkom.


  - Viete si to predstaviť?


  - Čo konkrétne?


  - Že by ste mali partnera lekára a pomáhali ľuďom so sexom.


  - Viem. Ale to je tak všetko. Lebo ja som tá Johnsonová, čo jej chýba ten Masters.


  Sakriš si zrazu vedel celkom presne predstaviť dvoch vyzlečených ľudí v sterilné čistej ordinácii. Vyšetrovacie lehátko je trochu širšie než obyčajne, nahý muž a nahá žena na ňom sedia a dívajú sa na dvojicu v bielych plášťoch, na dvoch sexuálnych odborníkov, Mastersa a Johnsonovú. Tí sú pripravení pri druhom, rovnakom lehátku, tvária sa vážne a vedecky, občas pohľadom skontrolujú, či sú skutočne pozorovaní. Masters odhrnie Johnsonovej vlasy zo šije, pobozká ju, potom skĺzne jazykom dopredu, tam kde sú zatiaľ zapnuté gombíky bieleho plášťa. Johnsonová sa prehne, poddá sa Mastersovmu dotyku. On jej vojde rukou do výstrihu, hmatá po bradavke, ruka sa v podplášťových priestoroch pohybuje presne a skúsene. Nahý pacient a nahá pacientka sa trochu nachýlia, aby lepšie videli. Pre lepšiu viditeľnosť Masters rozopína Johnsonovej plášť. Johnsonová má biele nohavičky s nenápadnou čipkou a podprsenku telovej farby, je to predsa doktorka. Podprsenka je však prakticky pružná, doktor Masters z nej uvoľňuje stvrdnuté Johnsonovej bradavky a demonštruje ich stimuláciu. Nahý muž na vyšetrovacom lehátku odpozoroval Mastersovu techniku a berie medzi prsty bradavky nahej ženy. Nahá žena sa zatvári prekvapene, pozrie na Johnsonovú. Tá sa na ňu povzbudivo usmeje a ukáže jej, ako môže strčiť ruku mužovi do nohavíc bez rozopnutia rázporku. Johnsonová vyhŕňa Mastersovi biely plášť a nahmatá Mastersov zdurený úd. Pacientka je trochu dezorientovaná, nevie, čo má vyhŕňať a kam strkať ruku, kým jej pacient žmolí bradavky, ona totiž žiaden rázporok rozopínať nemusí, pretože jej partner je nahý a nestojí mu až tak ako Mastersovi. Masters si teda rozopína rázporok, pritom olizuje, bozkáva a saje Johnsonovej prsia. Johnsonová sa sediac na lehátku zakláňa dozadu, naznačuje tým pacientke, že toto je chvíľa, kedy nemusí nič robiť, len si užívať. Masters obnaží svoj penis, Johnsonová klesá na kolená, berie ho do úst. Pacientka je zmätená. Masters vie prečo.


  Výučbu felácie majú na programe až na budúci týždeň. Teraz si už len zopakujú a utvrdia orálnu stimuláciu pošvy. Johnsonová sa konečne spamätala a znovu sa koncentruje na prácu, vie, že sa nechala strhnúť učebným procesom a predbehla plán, tak sa teda vracia na lehátko, vyzlieka si biele nohavičky, ukladá ich na príručný biely plechový stolík a svedomito rozťahuje nohy. Je pre väčšiu názornosť celkom vyholená, na rozdiel od pacientky, ktorá sa na také veci odhodlá až niekedy časom. Masters Johnsonovej rozťahuje pysky ohanbia a vnára do neho jazyk. Pacient ho menej skúsené, ale snaživo napodobňuje. Johnsonová zakrátko dospeje ku kultivovanému vedeckému orgazmu. Masters ju otáča, pretože nie, misionársku polohu precvičovať netreba, to majú zvládnuté ešte z minulého týždňa, teraz si predvedú súlož zozadu, tak nespravodlivo často zaznávanú a pritom mnohokrát mimoriadne priaznivú pre dosahovanie vaginálneho orgazmu. Masters kľačí na lehátku za Johnsonovou, ktorá sa opiera kolenami a lakťami o podložku a vystrkuje k Mastersovi zadok. Masters uchopí svoj napätý horúci penis a vchádza ním zozadu do jej vagíny, Johnsonová zastená. Pacient podobným spôsobom prenikne do pacientky, pozrie na Mastersa, ako má pokračovať, no on už priráža, Sakriš zrazu cíti vlhkosť, teplo, obopnutie vagíny doktorky Johnsonovej, cíti jej telo, jej zadok, ako naráža do jeho slabín v protipohybe, nie je to doktorka Johnsonová, je to doktorka N, dotýka sa jej vlasov, jej pŕs, potom ju uchopí za bedrá a zrýchli prirážanie, cíti, ako sa dvíha tá vlna, ktorá ho môže odniesť až na okraj najvyššej slasti...


  - Ste tu ešte? - spýtala sa Doktorka.


  - Prepáčte, - Sakriš zaskočené precitol. - Zamyslel som sa.


  Dívala sa naňho ponad dva prázdne poháre na stopkách, v bare hral džez, o pár metrov ďalej sa more monotónne ozývalo v nočnom prílive, hrdinsky vzdorujúc hučaniu techna z vedľajšieho baru.


  - Vyzeralo to na príjemné zamyslenie, - uškrnula sa Doktorka. - Idem už spať, ráno skoro vstávam.


  Sklonila hlavu, obočie mala ako dve čajky lietajúce nad trajektom, pootočila sa, línia chrbtice ako vlna tesne pred tým, ako sa s hukotom zlomí. V tomto okamihu pre neho najkrajšia žena na svete.


  Sakriš vedel, že keby mal byť zdvorilý, mal by sa postaviť a tak sa s Doktorkou rozlúčiť, ale to teraz naozaj nebolo možné. Mal na sebe džínsy, ktoré boli natoľko úzke, že by jeho náhle zmohutnený rozkrok určite neušiel jej pozornosti.


  Keď si to uvedomil, vyrazil mu na tele pot.


  - Ďakujem za pekný večer, - vyrazil zo seba ako hrdinka filmu pre tínedžerky.


  - Aj ja, - povedala Doktorka N. - Dobrú noc.


  - Zaspíte v tom hluku? - spýtal sa.


  - Mám štuple do uší.


  Ešte raz sa na neho usmiala, jednoznačne bez očakávaní a dvojzmyselných možností, priateľsky a roztržito, vedel, že pre ňu neznamená nič viac než letmý známy, kým vyjde po schodoch do izby, bude už myslieť na niečo iné. Prekráčala tých niekoľko krokov od baru k vchodu do penziónu a zmizla v jeho bráne. Sakriš si objednal pohár sódy a snažil sa zhlboka dýchať. Myslieť na niečo iné. Ale nemohol. Vedel, že sa práve stalo niečo podstatné. Jeho fantázia a jeho penis uzavreli prímerie a rozhodli sa spolupracovať. Trochu sa hanbil, ale zároveň pocítil niečo ako úľavu, že ešte nie je definitívne stratený. Ako človek. Ako muž.


  


  Ešte kým si stihol dať Sakriš obligátnu kapurkovú a vyštverať sa do svojej izby, zjavil sa pri bare Mameluk. Najedený a zrelaxovaný vyzeral o triedu lepšie než pri večeri. Pohyboval sa vláčne a mal hlboké pochopenie pre jednotlivcov aj ľudstvo ako celok, takže Sakriš to odhadoval aj na nejakých pár rekreačných marihuanových šlukov niekde na pláži.


  - Trochu stará, ale stále kosť, - povedal Mameluk. - Dal by som si povedať.


  - Kto? - spýtal sa Sakriš.


  - Tá baba v červených šatách, čo sa tu smiala pred chvíľou pri bare.


  - Čo to bude? - spýtala sa Mameluka barmanka. Bola to Slovenka pripomínajúca Lisbeth Salanderovú z Milénia. Krehká, ľahostajná, tetovaná a schopná. Každý večer z nej dvadsať Grékov slintalo do objednaných drinkov.


  - Odpoveď na otázku, či je tuto spoločníčka môjho prísediaceho stará alebo kosť, - nadhodil Mameluk rozšafne.


  Barmanka Lisbeth pozrela na Mameluka.


  - Vek je len relatívna premenná, - povedala.


  - Takže kosť, - usúdil Mameluk. - Mám rád ženy, ktoré majú v sebe istú elementárnu vľúdnosť.


  - Nerozumiem vám, - zaprovokovala Lisbeth.


  - Lebo vy tú vľúdnosť nemáte, - vysvetlil jej Mameluk. - Tá s premenným vekom v červených šatách ju má.


  Barmanka pobavene zdvihla obočie a šla niečím hrkotať za bar. Mamelukovi to neprekážalo. Zvoľna pokračoval.


  - Napríklad ja som rozhodnutý odteraz si vyberať len kvalitné ženy a už svoju latku nepodliezať s rôznymi vypočítavými labilnými nakrémovanými troskami, - otočil sa k Sakrišovi. - Vy viete, o kom hovorím. O jednej našej spoločnej známej ničiteľke mužskej dôstojnosti.


  - Kávu? - oznámila barmanka Mamelukovi a položila pred neho šálku.


  - Aj mne, prosím, - kývol na ňu Sakriš. Okamžite pred ním stálo espresso, akoby mala Lisbeth nejaký veštecký dar predvídať želania svojich hostí.


  - Pýtala sa na vás jedna Slovenka, - nadhodil Mameluk, keď si odpil.


  - Kedy? - Sakriš okamžite spozornel.


  - Keď sme boli točiť v hlavnom meste tohto vreckového ostrova, - ledabolo povedal Mameluk. - Dám vám do života jednu radu. Netočte cestovateľské relácie. Lebo po prvé vás prestane baviť cestovanie a po druhé vás jebne.


  - Ako vyzerala? - spýtal sa Sakriš rozrušene.


  - Normálne. Mala také zelené šortky. Sakriš vybral ďalšiu kópiu Rorinej fotografie.


  - Bola to táto?


  - Nie, - Mameluk zbežne mrkol na fotku.


  - Dobre sa pozrite!


  - No nie, táto nemá zelené šortky.


  - Čože? - spýtal sa Sakriš neveriacky. - Normálne sa pozrite na tú fotku a sústreďte sa!


  Mameluk pokrčil plecami.


  Cez bar sa k nim naklonila Lisbeth.


  - Tuto Agamemnón sa pýta, či ešte stále chcete ísť do vášho hotela, - spýtala sa Mameluka.


  - Jasné.


  Mameluk sa odlepil od baru a nasadol na motorku za podsaditého Gréka v tradičnej bielej vyšívanej košeli. Chytil ho okolo blahobytného brucha, položil mu hlavu na rameno a Sakriš mohol premýšľať, kam sa vstrebala Mamelukova proklamovaná nenávisť k obyvateľom Grécka. A potom hlučne odfrčali do vedľajšej viesky.


  - A teraz čo? - položil Sakriš otázku sám sebe. Cítil sa príliš opitý na to, aby dokázal logicky sledovať stopu a vyhodnotiť hodnovernosť Mamelukovho vyhlásenia o tom, že sa naňho niekto pýtal. Celý tento prípad mu pripadal taký spomalený a amatérsky pozliepaný, až mu to bolo ako dlhoročnému čitateľovi detektívnych thrillerov trápne.


  - Ráno múdrejšie večera, - povedala Lisbeth a šla zatiahnuť mrežu na bare.


  


  Ráno našlo Sakriša rozbitého ako cigánsku hračku. Spal málo a zle. Najskôr ho rušilo dunenie blízkej diskotéky, potom močový mechúr, nakoniec hrkotanie smetiarov, polievanie kvetov a štrngot príborov. Niekde na pomedzí medzi snom a bdením sa mu zdalo, že lieta nad morom a sleduje malú loďku, ktorej posádku nedokázal rozoznať. Celkom precitol v okamihu, keď počul telefonovať Doktorku N zo susednej izby. Asi mala, rovnako ako on, otvorené dvere na spoločný balkón rozdelený len nízkou sklenenou stenou. Zostal chvíľu ležať v posteli a načúval jej hlasu, hovorila s niekým vľúdne, nerozumel slovám, ale zaregistroval tón, bol trochu laškovný, smiala sa, nechávala pauzy takmer rovnako dlhé ako vlastné vety. Premýšľal, čo má asi tak na sebe. Niečo na pláž? Alebo je nahá, pretože ju telefonát prekvapil počas natierania opaľovacím krémom? Chvíľu si to predstavoval a skúmal svoju erekciu.


  V sprche na seba pustil studenú vodu, vyčistil si zuby a dopil fľašu minerálky. Navliekol na seba plavky, šortky a tričko a zišiel dolu do reštaurácie na raňajky.


  - Hemendex alebo jogurt? - spýtal sa čašník. Vyzeral trochu nevyspato.


  - Oboje, - povedal Sakriš. Mal v pláne vyzdvihnúť si v požičovni auto a obísť posledné tri klenotníctva na ostrove v poslednom štvorci. A potom nájsť nejakú pustejšiu pláž a zaplávať si.


  - No problém, - vyhlásil čašník.


  - Eucharistó, eíste poly evjenikós, - poďakoval Sakriš tak, ako si to chvíľu predtým našiel v slovníku vo svojom iPhone.


  Pípla mu esemeska. EŠTE 18.


  Potlačil nutkanie odpísať niečo hnusné a vypol mobil. Presunul sa k stolu, od ktorého bolo vidieť na pláž a s pohľadom na pomalú, akože pirátsku loď plnú turistov zhltol raňajky a vypil dve kávy.


  O pätnásť minút už vyrazil uličkou od penziónu a tam si ho odchýlila Suzie aj s Mamelukom.


  - Nejdete s nami na výlet? - spýtala sa Suzie nenútene. Mala maskáčové minišaty bez podprsenky a usmievala sa na štyri palce.


  - Nejdem, - povedal Sakriš. - Vďaka za pozvanie.


  - To nebolo pozvanie, ale žiadosť o pomoc, - ozval sa Mameluk za jej chrbtom. - Náš tretí človek v tíme je momentálne neschopný práce. A my niekoho tretieho nutne potrebujeme. Nič náročné, len postávať a niečo držať.


  - Iba na pol dňa, - zaprosila Suzie. - Pozrieme si spolu nejaké pamiatky, niečo natočíme a dáme si obed.


  - Teda večeru, - povedal Mameluk, zjavne rozhodnutý zasvätiť dnešný deň pravde.


  - A čo tá žena, ktorá sa na mňa pýtala? - vytasil Sakriš.


  - Taký všedný typ, - povedal Mameluk. - Neviem si ju vybaviť.


  - Robte si srandu z niekoho iného, - povedal Sakriš a otočil sa na odchod.


  - Máme ju na zázname! - vyhŕkla Suzie. - Môžem vám ju ukázať v kamere.


  Sakriš sa k nej obrátil.


  - Kde je tá kamera?


  - Zamknutá v aute. Tuto za rohom.


  Sakriš na ňu pozrel podozrievavo, ale pohol sa za ňou.


  Auto, aj kamera boli reálne, dokonca mu vyhľadali aj ženu v zelených šortkách, ktorá sa vraj pýtala na Sakriša. V sekvencii pojednávajúcej o atraktivite rybích špecialít prešla popred kameru ako rozmazaná šmuha.


  - Z tohto mám niečo zistiť? - spýtal sa Sakriš.


  - Blbé, čo? - poznamenala Suzie súcitne. Potom si však posunula slnečné okuliare na čelo a vzala zase kameru do rúk. Prepojila ju na notebook a v rýchlosti prehľadávala jej záznam na väčšom monitore. Nenašla nič. Po šmuhe kameru vypli a zapli ju, až keď bola dotyčná preč.


  - Je mi to ľúto, - Suzie znela vierohodne.


  - Môže to byť ona? - vytiahol Sakriš milióntykrát Rorinu fotku.


  Suzie sa na ňu zadívala.


  - Myslím, že nie, - povedala Suzie a ukázala na Rory. - Táto je krajšia.


  - Je to dvojročná fotografia. Je na nej na dovolenke a šťastná. Teraz môže byť jej situácia iná.


  - Milujete ju? - spýtala sa Suzie.


  - Ja nie.


  Stáli spolu pri otvorenom kufri požičanej Kie Rio.


  - S láskou sú vždy problémy, - zašomrala Suzie. - Všetko komplikuje. A ľudia sa potom správajú ako idioti. Pomätenci. Trapoši. Pod svoju úroveň.


  - To mi hovor, - vzdychol Mameluk.


  


  Sakriš sa nakoniec nechal zlomiť, nasáčkoval sa s dvojicou nedocenených frustrovaných filmárov do auta a spoločne sa presúvali serpentínami, ktoré dookola lemovali pobrežie ostrova.


  Suzie šoférovala, Sakriša nasmerovali vedľa nej a vzadu na zadných sedadlách Mameluk opravoval statív a s nadávkami pritom hľadal na zemi vypadávajúce súčiastky.


  - Tuto v kláštore majú vraj klinec z Kristovho kríža, - nadhodila Suzie, keď sa po absolvovaní krkolomnej zákruty pred nimi zjavilo impozantné zoskupenie starobylých budov zasadených v skalách nad morom.


  - Ale nedovolili nám ho tam natočiť, takže jedine že by sme tam tú kameru prepašovali a urobili to, keď sa mníšky nebudú pozerať, - pokračovala.


  - Bezo mňa, - oznámil Sakriš.


  - Prečo? - úprimne sa začudovala Suzie.


  - Je to ich kláštor a ich klinec. Keď tam nechcú kameru, asi vedia prečo.


  - Takto by sme sa ďaleko nedostali, keby sme sa nechali odradiť prekážkami.


  - Trochu pokory, cestovateľka, - vložil sa do diskusie Mameluk. - Hasič má pravdu.


  - Bolí ma hlava, - zavzdychala Suzie.


  Kia Rio z požičovne zakvílila a statočne sa šplhala do kopca.


  Sakriš sa spýtal, čo sa stalo mamelukovi číslo 2, že má absenciu v práci, a dostalo sa mu zdĺhavého vysvetľovania, ako sa týpek ožral v bare, dobiedzal do nejakých holandských či akých turistov, vyprovokoval hádku, pobil sa a neskôr ho ešte ožratejšieho v ďalšom bare okradli o jeho buzitašku, v ktorej mal peniaze, pas a dvadsaťpäť prezervatívov, keby čosi. Keď sa ráno so všetkým uvedeným oboznámil majiteľ penziónu, v ktorom bývala táto trojica, vraj sa zachmúril, niekam odišiel a o hodinu sa tam zázračne objavila mamelukova pridrbaná buzitaška aj s pasom, peniazmi a prezervatívmi. Prezervatív vraj jeden chýbal, ale peňazí bolo viac, než si chlapík doniesol z domu, takže teraz vďačne opilecky grcia na izbe do záchoda a teší sa z toho, že Grécko je ako Slovensko, kde sa všetci poznáme a všetko sa dá vybaviť.


  - Paradis beach! - vykríkla zrazu Suzie, otočila volantom a takmer ich vyklopila do priekopy, keď sa snažila zvládnuť strmú prašnú kľukatú cestu dolu kopcom k pláži na aute, ktoré na podobné výstrelky nebolo stavané.


  - Vieš, prečo naša poistka v požičovni neplatí na nápravy a pneumatiky? - ozval sa zozadu Mameluk.


  - Prečo?


  - Pre toto.


  


  Paradis beach bola pláž s rajsky modrou vodou, bielym pieskom a pretože tu nebolo počuť vyrevovanie letných hitov z plážových barov, pôsobila aj napriek množstvu ľudí v plavkách neuveriteľne relaxačne. Ale v každom raji je nejaká Eva, ktorá má nápady vedúce ku katastrofe, takže aj tu sa Suzie ujala svojej úlohy a ukázala na veľké skaly v pozadí. Tie totiž treba bezpodmienečne natočiť, možno aj časozberne, skaly a tie mraky v pozadí, bude to mať okrem estetického aj nejaký duchovný rozmer. Mameluk prevrátil oči.


  - Na tento druh hrdinstva je strašne teplo, - povedal Mameluk.


  - Aký iný druh hrdinstva by ti vyhovoval? - spýtala sa Suzie trochu podráždene.


  - Myslel som si, že toto bude v podstate dovolenka.


  - Na to si príliš posera.


  Sakriš pochopil, že tu sa točí o inom, než o skalách a premýšľal, odkedy je taký manipulovateľný, že sa napriek svojmu plánovanému programu nakoniec ocitol na tomto mieste v tomto tristnom trojuholníku. Nechal sa uchlácholiť zmenou Suzinho správania. Prestala s ním koketovať a on jej na to naletel.


  - Potrebujem sa napiť, - oznámil Mameluk.


  - Čo si robil v hoteli? - vyštekla naňho Suzie.


  - Pýtal som sa sám seba, prečo som tu.


  - Mal si sa pýtať mňa, povedala by som ti.


  - Prepáč, ale máš nejakú hormonálnu nerovnováhu?


  - To sú už dve otázky, - precedila Suzie cez zuby. -Ešte stále som ti neodpovedala na tú prvú.


  - Akože prečo som tu?


  - Akože prečo si tu.


  - Tak prečo?


  - Aby si odpálil na tie skaly, držal hubu a urobil zábery, čo sa budú dať použiť, - zavrieskala Suzie na Mameluka. - Sakriš ti zatiaľ kúpi niečo na pitie.


  Suzie sa otočila na Sakriša a zatiahla prosebne:


  - Bol by si taký láskavý?


  - Bol, - povedal Sakriš a pohol sa k akémusi bistru, jedinému široko ďaleko.


  Mameluk vybral z auta kameru a statív, Suzie ďalšie haraburdy a potom sa vedľa seba vliekli v páliacom slnku po pláži smerom ku skalám. Sakriš videl, že sa celý čas hádajú.


  


  V bistre si Sakriš vystál pomalý upotený slaný rad, kúpil sladké donuty a minerálky a potom sa ešte raz s tým všetkým vracal k pultu, pretože sa predavač takmer nervovo zrútil z faktu, že si od neho nevzal pokladničný blok. Toto bol vlastne jediný prejav krízy v Grécku - hysterické nástojenie na tom, aby si všetci brali potvrdenky o prebehnutom obchode, lebo vraj všade striehnu kontrolóri v prestrojení, ktorí odhaľujú masové daňové úniky a vinníkov sú bez ohľadu na sumu schopní na mieste zlynčovať. Mameluk ho síce ráno cestou k autu presviedčal, že príznakom krízy sú aj otravné všadeprítomné výzvy, aby turisti nesplachovali použitý toaletný papier do záchoda, ale vyhadzovali ho do koša, pretože ho potom podľa Mameluka Gréci recyklujú, ale Sakriš veril skôr tomu, že v tejto krajine majú príliš úzke kanalizačné potrubie.


  Sakriš kráčal po pláži a premýšľal o bezútešnosti tohto pobytu. Žiaden výsledok, len dievča, pravdepodobne grécke, ktoré sa po slovensky hovoriaceho štábu pýtalo na to, či je akýsi Sakriš na ostrove sám alebo s niekým. Plus iné dievča alebo možno to isté, ktoré predáva v klenotníctve a pravdepodobne klame. O dva dni mal letieť domov a Sakriš si povedal, že to vzdáva a letenku si neprebookuje.


  Hore na skalách nikoho nenašiel. Len kameru na statíve s optikou nasmerovanou pánbožkovi do okien. Položil igelitku s nákupom k statívu a vybral sa po skalách hľadať Suzie s Mamelukom.


  Našiel ich v tieni medzi dvomi kamennými doskami. Teda najskôr Mamelukove nohavice, potom Suzine malé čipkové krikľavo ružové gaťky, potom zasvietil Mamelukov biely zadok a potom celý milostný výjav. Mameluk ležal na Suzie, ktorá mala vyhrnuté šaty a nohy obkrútené okolo Mameluka. Milovali sa. Celkom ticho a veľmi láskyplne. Mameluk pomaly hýbal panvou a Suzie ho bozkávala do vlasov.


  Sakriš sa otočil, potichu odišiel, pri kamere sa vyzliekol a skočil do mora. Plával v chladnej vode, až kým sa na skale v diaľke pri kamere neobjavili dve postavy a nezačali nakrúcať.


  


  Cestou späť šoféroval Sakriš. Suzie s Mamelukom sedeli spolu na zadných sedadlách, on ju držal okolo pliec, ona sa mu opierala o rameno. Šťastne tam v dvojici mlčali. Postkoitálna idylka.


  Sakriš obišiel posledné tri klenotníctva, rozdal fotografie Rory s kontaktmi a bez väčšieho úspechu to otočil po opačnej strane ostrova smerom k penziónu.


  Zastali na akejsi benzínovej pumpe. Sakriš natankoval, Mameluk sa šiel spýtať na použiteľnosť toalety pre personál a Suzie pri aute vystavovala tvár zapadajúcemu slnku.


  - Máš dobré svetlo, môžem ťa odfotiť? - spýtala sa zrazu Sakriša, keď sa vrátil k autu a chystal sa nastúpiť.


  - Nie som typ na tento druh fotky.


  - Nebude to bolieť, - povedala Suzie a už vyťahovala fotoaparát a cvakla ním Sakriša ožiareného slnkom.


  Opálená tvár. Ruky vo vreckách. Pohľad trochu bokom. V pozadí olivový háj.


  - Musí ti to pripadať strašne divné, toto tu, - poznamenala akoby mimochodom.


  - Čo?


  - Toto. Ja a on.


  - Ja sa nad cudzími vzťahmi snažím nezamýšľať, -povedal Sakriš. - A neaplikovať na ne nejakú logiku. Hlavne nie svoju logiku. Lebo vy asi máte vlastnú.


  - Ďakujem, - povedala Suzie, ktorú to bohvie prečo dojalo.


  Sadli si do auta, cez okno videli od budovy pumpy prichádzať Mameluka.


  - Niekedy je dôležité len byť s tým správnym človekom, - poznamenala zrazu. - A všetko ostatné sa postupne dá do poriadku.


  - On je ten správny človek? - spýtal sa Sakriš pre istotu.


  - Nevyzerá to tak, že? - uškrnula sa Suzie. - Ale ja cítim, že je. Čakala som, túžila som a robila som sprostosti kvôli nemu štyri roky. Už nebudem. Má ma rád.


  Mameluk nastúpil. Sakriš sa cez spätné zrkadlo snažil nájsť tú výnimočnosť v Mamelukovej tvári, ten záblesk všetko posväcujúcej lásky, ale nevidel ho tam. A potom sa Mameluk otočil k Suzie, pobozkal ju na ústa a Sakriš to zbadal. Záchvev niečoho zraniteľného a krehkého, prekvapujúco čistého. Za okamih sa to skrylo za slnečné okuliare a masku muža so safari imidžom, ale Sakriš už vedel, že to tam niekde predsa je, že to existuje.


  


  V penzióne na Sakriša padla zrazu únava. Prešiel cez bar a zapĺňajúcu sa kaviareň pod slnečníkmi obrastenými viničom. Chcel stretnúť Doktorku, chvíľu s ňou len tak pokontemplovať za barom, dať si drink, porozprávať sa, byť vedľa nej, inhalovať jej vôňu a potom ju nechať odísť spať. Doktorka nikde nebola. Vyšiel hore po schodoch a bez veľkého premýšľania zaklopal na dvere jej izby. Žiaden zvuk. Doľahlo naňho všetko to bezútešné a zlé, čomu sa už niekoľko týždňov snažil vzdorovať, všetko to, pred čím utiekol, aj táto zámienka s hľadaním bratovej ženy, ktorú ani nebol schopný dotiahnuť do konca. Bezcieľnosť a bezmocnosť naňho zrazu padli ako meteorit vo veľkosti svetadielu, tony a tony hmoty. Šiel do svojej izby, ľahol si na posteľ a skľúčene zaspal.


  Zobudil sa o dve hodiny. Zdola už bolo počul tlkot prímorského nočného života. Sakriš si uvedomil, že je síce hladný, ale vôbec nevie, či bude o takomto čase ešte v kuchyni niekto, kto by mu dal niečo na jedenie.


  Dal si sprchu a čisté tričko a zišiel dve poschodia dolu na ulicu k baru.


  Prešla okolo neho barmanka Lisbeth s podnosom plným prázdnych pohárov. Keď ho míňala, trochu pribrzdila.


  - Máte na pláži návštevu, - povedala a znovu zvýšila rýchlosť smerom k baru.


  Sakriš sa zahľadel do tmy, kde hučalo more a vlhli ležadlá.


  Lisbeth ukázala spoza baru smerom k moru a prikývla.


  Sakriš podišiel celkom na kraj reštauračnej terasy, no na pláži nikoho nevidel.


  Prešiel ku schodíkom vedúcim medzi ležadlá a slnečníky a zišiel po nich dolu. Prešiel po piesku až k moru. Otočil sa. Bol tam sám.


  A vtedy sa z tieňa oddelila postava a podišla k nemu.


  Bola to Rory. Vo svetle z reštaurácie ju videl zrazu celkom zreteľne.


  Mala zelené splývavé šaty s nerovným okrajom. Bola dosť opálená. Vyzerala inak než doma. Tak akosi menej výnimočne. Obyčajnejšie. Prekvapilo ho to. Akoby opálená pleť stierala rozdiely medzi krásnymi, peknými, zaujímavými a priemernými ženami.


  - Ahoj, - povedala.


  - Ahoj.


  Zostala od neho asi na dva metre. To je príliš veľká vzdialenosť na súkromný rozhovor. Hučalo more, aj blízke diskotéky. Sakriš sa k nej však nechcel priblížiť skôr, než by mal istotu, že mu to dovolí.


  - Nejdeme na panáka? - spýtal sa jej po niekoľkých sekundách mlčania.


  - Nie.


  - Á na kávu?


  - Ani na kávu. Ale môžeme zostať tu.


  Kývla rukou do tieňa, z ktorého pred chvíľou vyšla.


  Boli tam dve plážové ležadlá a popolník s tromi špakmi. Na jednom ležadle bola kabelka, Rory po nej siahla, vybrala cigarety a zapálila si.


  - Fajčíš? - spýtal sa jej Sakriš.


  - Čo mám robiť?


  Sakrišovi uniklo uchechtnutie.


  Rory na to nereagovala. Vystrela sa na ležadle, potiahla si a vyfúkla dym proti tme.


  Sakriš si teda sadol na druhé ležadlo. Delila ich len polmetrová medzera plná piesku a slamený plážový slnečník.


  - Ako sa máš? - spýtal sa jej Sakriš a dúfal, že dostatočne nenútene.


  - Neviem, ako to povedať.


  - Nejako začni.


  Odmlčala sa. Pozorovala cigaretu.


  - Ty si mi raz rozprával, prečo filmy o hasičoch nikdy nie sú pravdivé, - ozvala sa zrazu.


  - Pamätám sa.


  - Vo filmoch hasiči vzpriamene vbiehajú medzi plamene a potom vynášajú von starenky v nočných košeliach. Sú to hrdinovia a vyzerajú ako hrdinovia.


  Sakriš si vzdychol.


  - V skutočnosti do horiaceho domu vstupujú štvornožky a kvôli dymu nie je nič vidno, - pokračovala. - A tak je to teraz aj so mnou.


  Potiahla si.


  Sakriš pozoroval horiaci koniec jej cigarety. Svetielko v tme. Čakal.


  - Postupujem po štyroch, pomaly, nemôžem dýchať a nevidím pred seba, všade je plno dymu, - povedala. - Lebo sú také chvíle v živote, že aby sme prežili, musíme klesnúť na kolená. Ale aj tak idem.


  Sakriš sa nemohol ubrániť otázke:


  - Prečo?


  - Chcem niekoho zachrániť, - vydýchla ticho.


  - Koho?


  - Seba. Napríklad. Á môjho muža.


  - A vaše manželstvo?


  Rory k nemu otočila tvár a povedala smutne.


  - To som si mohla myslieť. Ničomu nerozumieš.


  



  


  


  


  


  


  


  


  


  


  


  4. kapitola


  


  Láska je ako rana


  


  


  Chrasta do telefónu hodnú chvíľu mlčal.


  - A čo ešte povedala? - spýtal sa.


  - Nič.


  - Len sedela, fajčila a nič nehovorila?


  - Presne tak.


  - A kedy sa plánuje vrátiť, nepovedala?


  - Keď na to bude pripravená.


  - Čože?


  - Povedala, že sa vráti, keď na to bude pripravená.


  - Keby som tam bol, asi jej niečo urobím.


  - Len preto sa so mnou stretla, že si tam nebol. Dva dni ma tam vraj pozorovali, kým prišla.


  - Kto boli tí oni, čo ťa pozorovali?


  - Nepovedala. - Chrasta si vzdychol.


  - Tak ti teda ďakujem, Sakriško, máš to u mňa.


  - S tým počítam.


  Sakriš zložil a Chrasta ešte chvíľu zo zotrvačnosti držal v ruke telefón a civel na displej. Hovor ukončený. Doba trvania 45 minút, 12 sekúnd. Batéria takmer vybitá.


  Celkom ako ja, pomyslel si a zatvoril oči. Cítil pach dezinfekcie, hrmot na chodbe a tupú bolesť v ruke, ktorú si priľahol. Mal na nej veľkú modrinu v mieste, kde bola narýchlo vpichnutá ihla. Nechcelo sa mu rozmýšľať nad tým, čo sa práve dozvedel, rozhodol sa odložiť hĺbanie na neskôr, najlepšie na rok 2055. To už bude mať vo všetkom jasno.


  Dvere sa prudko otvorili a dnu sa vrútil doktor nápadne pripomínajúci strýka Festera z Addams Family. Okolo krku mal prevesený fonendoskop, držal v ruke niekoľko papierov rôznych formátov a plastovú škatuľu s bledomodrým vrchnákom.


  - Ako ti ide to umieranie? - prihovoril sa vľúdne Chrastovi a zvalil sa k nemu na nemocničnú posteľ.


  Chrasta v poslednej chvíli pokrčil pod prikrývkou nohy a zachránil ich tak pred zavalením stodvadsiatimi kilami živej váhy v bielom plášti.


  Doktor otvoril plastovú škatuľu, vybral z nej trochu rozkydnutý koláč a zahryzol sa. Ponúkol aj Chrastu.


  - Daj si aj ty, môžeš, cukrovku nemáš, - povedal mu s plnými ústami. - To už vieme.


  - Piekol si? - spýtal sa Chrasta.


  - To mám od pacientky. Od takej babky zo Záhoria. Je stále viac mimo, dúfam, že nás neotrávi. Ešte pred rokom ma oslovovala pán doktor, teraz mi už hovorí synku a robí mi krížik na čelo. Asi cíti, že to so mnou ide z kopca.


  Chrasta sa zahryzol do koláča. Chuť jabĺk, škorice, vanilky, cukru a mokrého cesta ho vrátili tridsať rokov dozadu. Rovnaký zvykla piecť jeho stará mama.


  Doktor Fester sa nadvihol na lakti, oblizol koláčové prsty, utrel si ich do plášťa a začal sa prehrabovať v papieroch, čo priniesol.


  - Takže takto, Chrastička. Krvný obraz, biochémia, sono brucha, röntgen hrudníka, neurológia, celotelové CT. Všetko negatívne. Až na nejakú iónovú disbalanciu. Málo si pil? Veľa alkoholu? Nespíš? Robíš? Nervíš sa? Nechodíš čúrať? Mal si hnačku?


  Chrasta s plnými ústami nevedel, na čo z toho by odpovedal.


  - Pôjdeš si ešte trochu pobicyklovať a urobíme z toho nejaký záver, - rozhodol doktor.


  Vybral si ešte jeden koláč, zvyšok aj so škatuľou položil Chrastovi na brucho a pohol sa k dverám.


  - Potom sa u mňa zastav, na treťom, dnes ordinujem.


  


  Chrasta šliapal do pedálov, ovešaný drôtmi, spotený, podivne rezignovaný.


  - Zvýšime záťaž, - povedala mu ticho zdravotná sestra a on sa musel zaprieť ešte viac.


  Do kopca. Do kopca. Ide vlastne stále do strmého kopca. Už pár mesiacov. Strmšie a strmšie a vrchol nikde. Serie sa s tým celú večnosť a stále bez vyvrcholenia.


  Zavrel oči a zaberal. Zaberal. Zaberal.


  Bol v nemocnici už tretí deň. Doviezli ho kolegovia. Vystresovaní, že umieranie v ich radoch sa už začalo. Infarkty, mŕtvice, rakoviny, samovraždy. Jeden z nich padol k zemi, prvý na rade, teraz pôjdu oni, postupne, náhodným výberom. Alebo ten výber nie je náhodný? Každý z nich si tú predčasnú smrť zaslúži? Chrasta vtedy ležal na zadnom sedadle firemného forda, pomaly prichádzal k sebe, počúval telefonáty rôznym známym doktorom, zháňanie pomoci, konexií a dobrých rád, úsečné dialógy a šrotovanie myšlienok svojich kolegov a kamarátov o tom, ako prestanú fajčiť, víkendovo sa ožierať, príležitostne huliť, klamať manželky s milenkami a milenky s manželkami, ako sa začnú venovať deťom, nadžgávať sa biozeleninou, platiť životnú poistku a chodiť na preventívne prehliadky. Chrasta vtedy ležal na zadnom sedadle na rozhraní bezvedomia a čistého rozumu a s jasnozrivosťou ostrou ako britva vedel, že všetko toto je v súlade s vesmírnym poriadkom, košeľa mokrá od vody, slzy v očiach, líce od slín, pamätal si všetko, čo tomu predchádzalo, všetky minúty svojho snaženia podľa najlepšieho vedomia, až do okamihu, keď prišiel na tú grilovaciu akciu, kurz s dvomi slávnymi šéfkuchármi, šli tam rovno z práce, v oblekoch, len šéf si stihol odskočiť domov a prišiel kŕčovito voľnočasovo ustrojený, všetko z Gantu, akoby šiel na golf a nie ku klobásam. Taký teambuilding, celé môj nápad, povedal, berte to, že je to dobrovoľné, ale budem si pamätať, kto tu nebol.


  Chrasta šliapal do pedálov, dostal sa do rytmu, do príjemnej rutiny, tá námaha mu prekvapivo robila dobre.


  -Výborne, pokračujte, - ozval sa niekde blízko hlas zdravotnej sestry. Tisíckrát už túto vetu povedala úplne rovnako k rovnako odrôtovaným spoteným v štatistike zaradeným pacientom.


  Bola tam taká blondína. Stála v pachu pražiaceho sa mäsa a dreveného uhlia. Pekná tak normálne, ale flirtujúca na najvyššej úrovni. Tak kultivovane flirtujúca, nič vulgárne, nič lacné, len pohľad, úsmev, kompliment, priťahovala tie vlákna pozornosti k sebe pomaly a rafinovane, stala sa stredom vesmíru, jej gravitačná sila rástla s každým ďalším pohľadom, ktorý ukradla kuchárskej show, bola zaujímavejšia než príprava burrita, než rýchle marinovanie mäsa, než plnené cukety. Chrastu sa spýtala, čím vonia a či je vedľa neho voľné miesto, vyzerala uvoľnene, akoby si to naozaj užívala, s vľúdnou sústredenosťou pozorovala kuchárov, dávala im otázky plné porozumenia, opätovala pohľady prítomných mužov, občas sprisahanecky mrkla, jednoducho to vedela, kĺzala na vlne záujmu a rastúceho vzrušenia mužov, to mäso sa škvarilo, všetci boli hladní a ona sa usmievala ako kráľovná večera, ako hlavný chod a dezert súčasne. A potom si Chrasta všimol, že má zaťaté päste. Tak strašne zaťaté, až jej beleli hánky a od nechtov mala v dlaniach krvavé polmesiace. Usmievala sa a žartovala a pritom celé jej telo chcelo niečo iné, byť inde, s inými, inak. Bol fascinovaný jej schopnosťou sebaovládania, očarený jej vnútornou silou a zároveň mu jej bolo ľúto, ľúto s porozumením, pretože vedel absolútne presne, čo cíti, ako veľmi by chcela zakričať, nech idú všetci do riti, a potom utekať preč od všetkých a od všetkého.


  Koncom prstov sa jej jemne dotkol zovretej päste ukrytej pod ramenom, v zákryte preložených rúk.


  - Bude vám to krvácať, - povedal. Pozrela naňho zaskočené.


  - Donesiem vám vodku alebo niečo, trochu sa uvoľníte, zmierníte ten tlak, - pokračoval mierne.


  - Nechcem, - odmietla unavene.


  Zrazu z nej spadla tá iskrivá ženskosť, ako keď vypnú neóny nad zábavným podnikom, zostalo len sivé telo budovy pod nimi. Jej príťažlivosť bola len otázkou sústredenia.


  - Neviem vám inak pomôcť, - povedal.


  - Je to tak vidno?


  - Nie je, - upokojil ju. - To len ja si poznám svojich.


  Nepovedala nič, len sa jej oči zaliali slzami, bol to okamih, keď na chvíľu nevynakladala pekelné úsilie, aby sa to nestalo, tak šiel Chrasta pre dve vodky v malých plastových pohárikoch a potom ich bez slova hodili do seba.


  - Láska je ako rana. Čím je hlbšia, tým viac bolí, -povedala zachrípnuto a vzdialila sa.


  Pozoroval ju, ako sa smeje na málo zábavných vtipoch, ako kývla tomu krajšiemu z dvoch šéfkuchárov, ako prirodzene zareagovala na poznámku od jej šéfa, s ktorým tam bola a videl ako každou sekundou vnútorne uschýna. Videl v nej seba, ako tiež každou sekundou uschýna predstierajúc pracovný výkon a duševnú príčetnosť.


  - Najhoršie je, keď sa žena s niekým rozíde a má 58. Nemá decko, nemá frajera a je to v kýbli, lebo všetky jej ďalšie kroky smerujú k tomu, že si už nikoho nenájde, - k Chrastovi sa primotal jeho šéf uprostred rozhovoru s kolegom a bez toho, aby registroval okolie, hlasno pokračoval. - Je na tom horšie, než nejaká rozvedená štyridsiatka s dvomi deťmi, pretože keď chce ísť tá rozvedená von, musí si zariadiť, že jej tie decká niekto postráži, a tak sa na ten večer teší a užije si ho, lebo vie, že tak často sa nebude môcť utrhnúť, a tá bez detí môže ísť von, kedy chce, a tak buď nejde, alebo ide len s kamoškou a potom si celý čas rozprávajú, že chlapi sú svine.


  Chrasta zachytil pohľad blondíny so zaťatými päsťami. Dívala sa uprene na Chrastovho šéfa, ktorý pokračoval v prejave:


  - No a tá bez deciek má čas sledovať trendy, tak si oblečie gate s pudlom medzi kolenami a na vrch niečo beztvaré, a tá s deckami si dá obtiahnuté džínsy a tričko s výstrihom, lebo nemá iné. Tak aká rovnosť šancí? Zacyklené sú tie baby vtom svojom singles svete.


  Chrasta našiel blondínu vracať do trávy za prístreškom na záhradné náčinie. Napínalo ju z prázdneho žalúdka, hlava jej velila dať von všetok mentálny obsah. Krvavými dlaňami sa držala kmeňa mladého stromu.


  - Nechajte ma, - povedala Chrastovi. - Nevšímajte si ma.


  - Naozaj?


  - Zmiznite, - zavrčala naňho.


  Tak zmizol. To zavrčanie pokladal za krok vpred.


  Kuchári otvárali grily. Účastníci akcie sa vrhali k mäsu hierarchicky ako svorka kojotov. Najskôr šéfstvo, potom manažment podľa podnikovej schémy. Chrasta cítil, že sa mu robí mdlo. Nešiel k jedlu, no ktosi mu aj tak strčil plno naložený papierový tanier do rúk. Parilo sa mu z tých odborne korenených mŕtvol do tváre.


  Položil tanier na dlhý stôl a mal zrazu pocit, že by si mal ľahnúť niekam do trávy. Nie za prístrešok samozrejme. Niekam inam. Niekam. Kde ho nikto neuvidí a nešliapne naňho. A tam by mal zaspať a spať, až kým sa toto všetko, v čom zabŕdol, neskončí.


  Zapípala mu esemeska.


  Vybral z vrecka mobil. Bolo to od brata. Od Sakriša.


  Chrasta si ju prečítal.


  Našiel som ju.


  Chrastovi zahučalo v ušiach a skolaboval.


  


  Chrasta dobicykloval, obliekol sa do pacientskej rovnošaty, teda pyžamové nohavice, biele tričko a župan. Dostal do ruky ďalší papier, tentoraz s výsledkami vyšetrenia výkonnosti srdca v záťaži a šiel hľadal ambulanciu doktora Festera.


  Motal sa po ošuntelých chodbách medzi ošuntelými ľuďmi, pripadal si zrazu až nepatričné zdravo a mlado, v značkových šlapkách a relatívne novom župane. Na rozdiel od väčšiny ostatných účastníkov potulovania sa po nemocnici mal normálnu výšku, svaly, všetky končatiny aj zuby.


  Pri automate na kávu narazil na povedomú tvár a keď sa ten mohutný muž v strednom veku otočil, identifikoval Chrastu ako prvý. Sakrisov kolega, stretli sa kedysi na nejakej oslave. Len mu kývol.


  - Povedz bratovi, že nám chýba, - povedal Chrastovi stručne. - On, aj jeho mydlo. Takto mu to povedz, v tomto znení.


  - Poviem.


  - Ak na to zabudneš, tak si ťa nájdem, - precedil ešte pomedzi zuby na odchode a Chrasta sa obšťastnený špecifickým druhom hasičského humoru presunul k výťahu.


  


  Chodba pred Festerovou ordináciou bola plná ľudí a predsa tam bolo ticho ako v hrobe. Chrasta polohlasne pozdravil a tým na seba upriamil všeobecnú pozornosť.


  - Len niečo odovzdám, - povedal defenzívne do davu pacientov, aby sa vyhol prípadnému dobitiu na smrť francúzskymi barlami.


  Bol pripravený zaklopať, keď naňho hlasno výstražné sykol nejaký pacient. Chrasta naňho pozrel. Bol to storočný džentlmen v tvídovom saku. Zdvihol barlu a bez slova ňou ukázal na papier na dverách:


  KLOPANIE JE BRANÉ AKO ŽIADOSŤ O PREDNOSTNÉ VYŠETRENIE.


  Starec zase sykol a ukázal na papier vylepený na stene vedľa dverí:


  PREDNOSTNÉ VYŠETRENIE = 10 €.


  Starec veľavýznamne pokýval hlavou a posunul sa na lavičke, aby urobil Chrastovi miesto.


  - Mám desať eur, - oznámil mu Chrasta slušne a zaklopal.


  


  Doktor Fester sa preberal košom plným sliviek a vyberal si najlepšie kúsky. Pred ním na stole sa na letáku propagujúcom nejaký zázračný nový liek hromadili kôstky zoradené do úhľadných riadkov po päť.


  - Výsledky máš, že si zdravý, takže ak si napriek tomu chorý, je to niečo pre psychiatra, - skonštatoval doktor vedecky. - Mám jedného kamaráta, môžem ťa odporučiť. Doktor Spock.


  Chrasta tupo hľadel na doktorove prsty, ako odborne roztvorili slivku, vybrali kôstku a vyložili ju na leták.


  - Zo Star Treku? - spýtal sa ho.


  -Vyzerá tak. Má s pacientmi veľa spoločného. Diagnózy, pochopenie, už trikrát sa rozviedol.


  - No a?


  - No aj ty si sa rozviedol, nie? - zdvihol doktor Fester hlavu od sliviek.


  - Ja nie, - povedal Chrasta.


  - Aha. A súložil si s ňou kedy naposledy?


  - To sa ma pýtaš ako čo?


  - Ako lekár.


  Do ordinácie vošla sestrička. Položila pred doktora kávu v hrnčeku s jeho vlastnou vysmiatou podobizňou v bielom plášti. Doktor prikývol, potom sa však obrátil na Chrastu. Čakal na odpoveď.


  - Pred sedemnástimi mesiacmi a piatimi dňami, - oznámil mu Chrasta.


  - Aha. Tak tam je problém.


  Sestrička so záujmom pozrela na Chrastu. Nebola mladá, bola v najlepšom veku. Podľa pobaveného výrazu tváre vedela svoje. O doktorovi, o mužoch, aj o živote.


  - Musíš trochu trtkať, - poradil Chrastovi doktor.


  - Nemôžem.


  - Sexuológa?


  - Daj mi pokoj.


  - Masturbuješ?


  - Nebaví ma to.


  - Vážne? - doktorov údiv vyzeral presvedčivo. Sestrička si podoprela rukou bradu a zadívala sa na tých dvoch, ako keby to boli len herci a ona si v divadle vychutnávala ich dialóg až k viac či menej divácky lacnej pointe.


  - Je to problém? - spýtal sa Chrasta.


  - Je.


  - Tak ja s tým niečo urobím, - povedal Chrasta nevierohodne.


  - Nie ty. Ja s tým niečo urobím. Pôjdeš na maródku. Žiadna robota, žiaden stres. Tu ti niečo predpíšem. Príbalový leták si nečítaj. Len to proste užívaj a o dva týždne príď.


  - Usieraš si zo mňa?


  - Z teba nie.


  - Usiera si z každého, - ozvala sa sestrička. - Pôjde za to rovno do pekla.


  - Ale len s tebou, zlato, - povedal jej doktor.


  - Platí, - povedala sestra a nastavila dlaň. Plesli si ponad dva spojené kancelárske stoly.


  - A ešte niečo, - obrátil sa Fester k Chrastovi. - Keby si natrafil na nejakú peknú ženskú alebo chlapa, čo ja viem, čo si mi zatajil, teda ak na niekoho natrafíš, čo by stál za hriech, zadrž. A netrtkaj. V žiadnom prípade.


  - Tak sex áno či nie? - nerozumel Chrasta.


  - Opak toho, čo sa ti chce.


  Doktor niečo načarbal na tlačivo receptu a posunul ho k Chrastovi.


  Chrasta si prečítal: SPÁVAM S ŇOU. ŽEREM JU. MULTIORGASTICKÁ NADŽENA JE TO. UNIVERZÁLNY LIEK. KÝM JU TO BUDE SO MNOU BAVIŤ, SOM NESMRTEĽNÝ.


  - Si nesmrteľný blb, - povedal mu Chrasta.


  - Áno, ale s poslaním liečiť! - uškrnul sa doktor, pokrčil recept a začal vypisovať nový.


  V čakárni za dverami hrobové ticho rástlo do hrozivých rozmerov.


  


  Naspäť vo svojej nemocničnej izbe sa Chrasta vrátil k časopisu, v ktorom mal rozčítaný rozhovor s renomovanou sexuologičkou. Zopakoval si už raz prečítanú vetu: „Ak inteligentný človek s presne zadefinovaným rebríčkom hodnôt v sebe niečo dlhodobo potláča, tak z toho nemá psychické ťažkosti, ale fyzické.“


  Chrasta sa pozrel na fotografiu v úvode článku. Sexuologička sa dívala do objektívu a usmievala sa. Mala pekný úsmev. Vedel by sa s ňou porozprávať, keby teraz vošla do dverí, uvedomil si. Alebo možno nie. Len by ju požiadal, aby si sadla vedľa neho, a on by mohol počúvať, ako dýcha, ako jej zašumia vlasy, keď pohne hlavou a cítil by jej parfum a šampón a telové mlieko.


  Dvere sa otvorili a dovnútra doviezli chlapíka v Chrastovom veku. Mal v ruke zavedenú infúziu a bol pri vedomí, ale len tupo hľadel do stropu.


  Chrasta pochopil, že je čas zbaliť si veci a vypadnúť.


  



  


  


  


  


  


  


  


  


  


  


  5. kapitola


  


  Čo si kto rozvinie,


  to si aj zvinie


  


  


  Ktosi šťukol vypínačom a v izbe sa rozlialo ostré svetlo starého lustra s novými žiarovkami.


  - Zlatko?


  Sakriš vyskočil z postele a v polospánku sa začal rýchlo obliekať. Naučenými pohybmi na seba bleskovo navliekol tričko, košeľu, boxerky, nohavice, ponožky. V okamihu, keď si šnuroval topánky, precitol.


  Pozrel k dverám.


  Stála v nich jeho suseda z vedľajšej chalupy, o dva roky mladšia, kedysi spoluvinníčka jeho prázdninových zločinov, teraz dospelá žena s fľašou vína v rukách. Zvaná Sýkorka.


  - Zlatko? - zopakovala neistejšie.


  - No? - odpovedal Sakriš otrávene a zvalil sa oblečený späť do postele.


  - To bolo čo? - spýtala sa a sama sa pozvala ďalej, sadla si do veľkého kresla z roku 1950 s obrovskými drevenými obručami po bokoch.


  - Ty nevieš, že keď je niekto hasič, tak nemôžeš len tak z ničoho nič zapáliť svetlo? - spýtal sa unavene.


  - Lebo máš podmienený reflex?


  - Lebo keď je poplach, tak sa zapáli svetlo a hasiči sa automaticky obliekajú, aj keby boli momentálne na dovolenke na Honolulu alebo v kóme na hadičkách.


  - Veď už hasič nie si.


  - Sedemnásť rokov som bol.


  - Tak sorry, - nahodila kajúcny tón.


  Prehodila nohu cez nohu. Mala na sebe čierne podväzkové pásy, čierne pančuchy a vrchný diel akejsi vojenskej uniformy špinavý od farieb. Dlhé vlasy mala stočené do zvláštneho drdolu, ktorý už teraz v pokročilej hodine pripomínal vrabčie hniezdo. Na sponke mala veľký umelý kvet. Vždy sa obliekala čudne, ani nie tak z potreby provokovať, jednoducho ju to práve takto bavilo. Sama so sebou narábala ako s objektom. Tak akosi odosobnene. Sakriš to nevedel celkom presne sformulovať, ale akoby u nej prevládalo akési estetické vnímanie nad akýmkoľvek iným. Keď je to dekoratívne, je to pre ňu v poriadku.


  - V prednej izbe sa svietilo, - dodala na vysvetlenie. - Nenapadlo ma, že by si mohol spať.


  Na budíku bolo štvrť na tri.


  Sakriš si sadol a začal sa vyzliekať. Omnoho pomalšie a menej automatizovane, než sa obliekal.


  Sýkorka si zatiaľ siahla pod zadok a vytiahla knihu, ktorú nedopatrením prisadla. Masters a Johnsonová: Lidská sexuální aktivita. Sýkorka otvorila knihu tam, kde do nej bola zastrčená záložka v podobe útržku toaletného papiera a nahlas prečítala:


  - Sexualita pokusných osôb. Sexualita je vlastností a jedním z projevů osobnosti. Sexuální útočnost je u muže společensky akceptovaná jako způsob projevů, jako integrální součást jeho společenské role. Sexualita se stala natolik synonymní s mužstvím, že je u muže nejen akceptovaná, ale i vyžadována.


  Zdvihla hlavu od knihy.


  - Máš nejaké problémy so sexualitou? - Pozrela spýtavo na Sakriša, ale ten nemal v úmysle poskytovať jej nejaké vysvetlenia.


  - A čo potrebuješ? - spýtal sa.


  - Otvoriť túto fľašu.


  Podala mu fľašu vína so zátkou zarazenou v hrdle. Trčala z nej zlomená vývrtka.


  - To viem už len zatlačiť dovnútra, - zhodnotil to bleskovo.


  - Neznášam korok, - vzdychla si.


  - Požičiam ti sitko.


  


  V kuchyni Sýkorka preciedzala víno z fľaše do dvoch nerovnakých pohárov na stopke a Sakriš zatiaľ civel do starého kredenca, či sa tam nezjaví niečo, čo by sa hodilo k tramínu červenému.


  Kredenc bol všeobecnej maslovej farby s vyblednutými tyrkysovými úchytmi na šuplíčkoch, na stole voskovaný obrus, na stene Ježiško, hodiny a čiernobiele fotky príbuzenstva v malých okrúhlych rámikoch. Až na mobil zastrčený v nabíjačke a notebook pohodený na dennej posteli tu všetko vyzeralo ako v roku 1972. Alebo 1958. Aj Sýkorka a Sakriš zapadali do žánrového obrázka nazvliekaní do toho, čo našli v skriniach starých rodičov. Zo zotrvačnosti používali všetky tradičné označenia miestností a predmetov ako padláš, miheľ a kasňa. Šezlónom sa myslí tá denná posteľ s oranžovou dekou, ktorú si Sakriš pamätá ešte z čias, keď im s bratom slúžila ako strecha alebo tesnenie pri stavbe interiérových bunkrov.


  - Takže prepočítavanie? - nadviazala zrazu Sýkorka na tému, ktorá zostala visieť v priestore pred niekoľkými minútami, akoby sa ňou v duchu ďalej zaoberala. - Tvoja duševná navigácia potrebuje čas, aby zistila súradnice a vrátila ťa na trasu?


  - No.


  - Lebo čo?


  - Lebo som odbočil, keď to nebolo v pláne.


  - Ale prosím ťa!


  Sadli si nad ten voskovaný obrus. Sakriš vysypal z načatého balenia čipsov pár posledných kúskov na tanierik s obdratým kvietkovaným vzorom na okraji. Pripili si a Sýkorka pohár otočila do seba. Tvrdila o sebe, že nie je alkoholička, lebo medzi piatou ráno a piatou popoludní nikdy nepije.


  - Ty máš predsa prepočítavanie stále, - skonštatovala vľúdne.


  - Vďaka, - ocenil jej postreh.


  - Vlastne nie. Videla som ťa aj šťastného. Keď si bol s tou... Ako sa volala?


  - To je jedno.


  - Nie je.


  - Prečo by nebolo?


  - Každý má meno. Aj ľudia z minulosti.


  - Táto nemá. Nalial im obom opäť.


  - A kde je teraz? - nepopustila Sýkorka.


  - Kto?


  - Tá, čo nemá meno.


  - V pekle, dúfam.


  - Ale no tak.


  - V Anglicku. Asi. Pozerá sa z okna, ako vonku prší.


  - Chceš ma pobozkať? - spýtala sa na to celkom prirodzene Sýkorka.


  Pozerala na Sakriša, usmievala sa, voňala olejovými farbami.


  - Neviem, - povedal. - A ty chceš?


  - Mne je ťa ľúto.


  - Aké sexy! - pousmial sa.


  Sýkorka bola kamarátka. Odjakživa. Takmer ako sestra, ktorú nemal. Vedel, ako vyzerá nahá, videl ju niekoľkokrát. Za tie desaťročia. Ale okrem nevinného ohmatávania v puberte s ňou nikdy nič nemal. Vedel, že je sexuálne príťažlivá, ale tak akosi viac pre iných, než pre neho. Keď spolu dvaja vyrastú, sexuálna príťažlivosť je slabá, príroda to tak zariadila, aby spolu netúžili súložiť súrodenci a neplodili geneticky oslabené potomstvo. V Číne, kde boli dohadované sobáše už v útlom veku detí a dievčatá potom odchádzali do rodín chlapcov, aby si ich tam vychovali na svoj obraz, potom dochádzalo k tomu, že mali tie dvojice problém s telesným naplnením manželstva. Pretože máme v sebe zakódované, že pri sestre sa mi nepostaví. A ak ju poznám od malička, je to sestra, hoci to aj nie je moja krv. Odkiaľ to mal, to si už nepamätal. Asi to čítal niekedy v službe. A dávalo mu to zmysel. Žena musí byť neznáma, aby priťahovala.


  - Tak si otvorme ďalšiu fľašu, - navrhla Sýkorka nenútene.


  - Ty máš ešte jednu?


  - Ty máš ešte asi dvadsať.


  - Kde?


  - V pivnici.


  - V našej pivnici?


  - Jasné.


  - Ako vieš?


  - Mám prehľad.


  Usmiala sa doširoka a potom s ním šla do pivnice, kde medzi kompótmi z roku 1987, vysvedčeniami z roku 1956 a obrázkami k prvému svätému prijímaniu. z roku 1929 našli tri nové kapitalistické škatule zo zásielkového obchodu s vínom a v nich osemnásť fliaš celosvetového výberu. Zásoby na rodinné stretnutie, ktoré sa vlani v lete nakoniec nekonalo.


  - Ako si o tomto vedela? - spýtal sa jej Sakriš užasnuto.


  - Bola tu ešte štvrtá škatuľa. Tú som pred dvomi mesiacmi stiahla za víkend s tvojím bratom, - oznámila mu Sýkorka.


  - Tiež si sa ho predtým spýtala, či chce pobozkať?


  - Bozkávať sa nechceš, ale pornohistorky by si bral.


  - Jasné, že by som bral, ani nemusia byť pravdivé.


  - Keď sa tváriš zvrhlícky, presvedčivé to nie je, ale aj tak sa mi to páči, - zapriadla.


  Sklonila sa ku škatuliam a predviedla mu pri tej príležitosti svoj výstavný zadok v jasno zelených nohavičkách a tie šialené podväzkové pásy.


  Je mi ako sestra, zopakoval si Sakriš a potom stúpal po strmých schodoch do neba, do kuchyne s voskovaným obrusom a Ježiškom blahosklonne hľadiacim z kríža nad dverami. Stúpal a mal Sýkorkin zadok vo výške očí, dve polovice koncentrovaného šťastia a medzi nimi skrytá cesta do raja, v chátrajúcom dome plnom spomienok uprostred Slovenska, v zapadákove, ktorý mal tak veľmi rád a ktorý mu bol vždy pritesný.


  - Zlatko, poďme sa nejako hrať, - povedala mu Sýkorka niekde medzi prvou a druhou fľašou z pivnice.


  - Mám Kloboučku, hop, - oznámil jej Sakriš, pretože naozaj včera na skrini našiel škatuľu s takmer kompletnou zostavou farebných plastových klobúčikov a jedným kusom jednoduchého katapultu.


  - Vitajte roky osemdesiate, dávno som vás nevidela! - zavýskala Sýkorka a klesla na kolená, keď Sakriš zložil škatuľu a rozbalil jej obsah.


  


  Staré hasičské pravidlo znie „Čo si kto rozvinie, to si aj zvinie“. Čo rozložíš, to zlož, čo rozhádžeš, uprac, čo pokazíš, oprav. Ak niekoho urazíš, je len na tebe, aby si sa ospravedlnil.


  Keď sa Sakriš zobudil, trochu ho bolela hlava. Vstal, umyl si zuby, dal si studenú sprchu a urobil si kávu. Opretý o kredenc premýšľal nad svojím neurčitým pocitom, že včera niečo pokazil, že Sýkorku urazil, alebo jej nejako ublížil. Snažil sa zrekonštruovať udalosti tej noci hlavne v období po druhej fľaši z pivnice, tretej celkovo, keď sa vonku začali ozývať vtáky, no svetlo dovnútra prenikalo len nesmelo, pretože v zadnej izbe, v tej s manželskými posteľami a Ježiškom číslo dva, tentoraz v oválnom ráme, boli stiahnuté ťažké drevené rolety. Zdalo sa mu, že práve tam mal v ústach Sýkorkin prsník, hladký a teplý, vykotúľal sa spod rozopnutej uniformy. Bol asi opitý a poťahoval z jej ružovej bradavky, hladila ho po vlasoch, prechádzala mu nechtami po nahom chrbte, jemne mu hrýzla uši ako nejaká lasička, na niečom sa smiala, aj on sa na niečom smial. Nevedel na čom. Ležali na pruhovaných perinách, stiahol jej nohavičky a potom ju držal za tie jej dve koncentrované šťastia, ponoril tvár doprostred cesty k rajským rozkošiam, prepočítavanie, prepočítavanie, nadýchol sa, prepočítavanie a ona povedala, počkaj, počkaj ešte. A už nevie nič.


  V mobile naňho svietila esemeska. EŠTE DVANÁSŤ. Sakriš si vzdychol.


  Vybral z tašky čisté slipy, posledné džínsy a biele tričko. Obliekol sa a snažil sa trochu v dome upratať.


  V posteli našiel niekoľko plastových klobúčikov hop a červenohnedú škvrnu. Jeho pocit, že by sa mal ospravedlniť, zosilnel. Umyl si zuby ešte raz a šiel pešo do konzumu.


  Chlieb už nemali. Mal si ho deň predtým objednať a to, samozrejme, neurobil. Nebol zvyknutý objednávať si chlieb. Predavačka sa nad ním zľutovala a predala mu sedem rožkov, ktoré vyčarovala odniekiaľ zozadu. K nákupu priložil ešte pár konzerv, mrazené kura, ryžu, papriku a najväčšiu bonboniéru, čo tam mali.


  Kráčal s tým všetkým dedinou, odkiaľ pochádzali jeho rodičia, dedinou, ktorú bolo zakázané označovať ako dedina, patrilo sa povedať mestečko, mestečko so slávnou minulosťou a vyšumenou prispatou prítomnosťou.


  Nákup zložil doma a s bonboniérou sa presunul do susedstva. Cítil sa s tou bonboniérou pod pazuchou ako nejaký strýco.


  Už od brány ho vítali štyria Sýkorkini psi. Všetci to boli zachránenci pred zlým osudom a pochádzali z rôznych útulkov alebo od ľudí, ktorí ich vyrvali zo spárov nejakého tyrana, čo ich zatváral na celé mesiace do pivnice a nútil ich do vyčerpania bez čerstvého vzduchu kotiť šteňatá. Každého zo psov jeho minulosť postihla inak. Cheelotobyt pitbull Mešuge neúnavne vyštekával, chcelo to byť stafordka Drblina radostne na Sakriša vyskakovala, francúzsky buldoček Glum vyhodnotil Sakrišov príchod ako podnet na stresové upustenie moču a Partizánka, ktorej rasa sa nedala vystopovať ani približne, naňho nehybne zazerala od dverí a triasla sa na celom tele. Asi cítila čokoládu.


  Sakriš zdvihol ruku s bonboniérou do výšky, druhou pohladkal postupne vgetkých štyroch psov a potom sa ako aristokratická návšteva, ktorú víta zástup dvoranov, presunul do domu.


  Okná boli pootvárané a viali v nich záclony. Všade bolo cítiť olejové farby a lečo. Farby z veľkorozmerných plátien v rôznom stupni dokončenosti a lečo z veľkej panvice, ktorá ležala na novinách na dizajnovom stolíku uprostred Sýkorkinej obývačky.


  Sýkorkin dom síce zvonku pripomínal dom, v ktorom sa v týchto dňoch zdržiaval Sakriš - oba boli postavené v tom istom roku tesne pred druhou svetovou vojnou ľuďmi, ktorí nemali peňazí nazvyš, tak sa uspokojili len s kuchyňou a izbou. K obom boli časom prilepené ešte jedna izba, kúpeľňa, veranda a zameraním univerzálny prístavok. Vo vnútri Sakrišovho domu sa toho veľa nezmenilo, pretože nebolo toho snaživca, čo by sa pustil do vyhadzovania, rekonštrukcie a modernizácie. Sýkorka však vo svojom dome bývala takmer stále, takže zainvestovala do prebúrania priečok, novej kuchynskej linky, veľkorysej kúpeľne a hoci sa v dome nachádzalo pár pôvodných kusov nábytku, museli sa zmieriť so symbiotickým spolužitím s niekoľkými modernými dizajnovými vychytávkami za nekresťanské peniaze. Keby tam bol poriadok, možno by to celé pôsobilo trochu stresujúco. Ale poriadok tam nebol. Bol tam bordel stredného rozsahu a hordel, ako je známe, zahládza vkusové extrémy najúčinnejšie na svete.


  - Čau, dáš si lečo? - vystrelila po ňom Sýkorka.


  Mala na sebe červeno-biele pruhované podkolienky, gumenú zásteru a pod ňou zlaté bikiny. Vlasy mala spletené do akéhosi rurálneho účesu, veľmi pripomínajúceho Tymošenkovú.


  - Prišiel som sa ospravedlniť, - povedal Sakriš a ponúkal Sýkorke bonboniéru.


  Vzala ju, rozbalila, preskúmala jej obsah a strčila si do úst bonbón.


  - A za čo? - spýtala sa po významnej ochutnávacej pauze.


  - Neviem, - priznal sa Sakriš. - Mal som pocit, že som niečo urobil.


  - Dostala som krámy, - oznámila mu Sýkorka. - Nič nebolo.


  - Nič nebolo? - spýtal sa pre istotu ešte raz. -Všetko, čo si pamätáš, sú len tvoje halucinácie, - oznámila mu nonšalantne. - Daj si to lečo, ja už nevládzem.


  Sakriš si teda sadol na Sýkorkino miesto za stolom a dojedol po nej z panvice lečo. Mala aj chlieb. Nielen že si ho nezabudla objednať, ale ešte aj bola schopná vstať dostatočne včas, aby jej v predajni neprepadla objednávka. Sakriš ju v podstate obdivoval.


  - Dáš si aj kávu? - spýtala sa ho Sýkorka.


  - Tiež už nevládzeš alebo spravíš nejakú len pre mňa?


  - Ako len chceš, - uškrnula sa a postavila na sporák impozantné koťogo.


  Pozoroval ju pritom šikmooký chlapík v nadživotnej veľkosti s nedomaľovanou hlavou, obkolesený súčiastkami socialistickej stolovej hry Kloboučku, hop! načrtnutými na plátne rozmerov manželskej postele pre tých, čo radi spia postojačky. Aspoň tak sa to Sakrišovi javilo, ale pretože čo sa umenia týka, nikdy si nemohol byť ničím istý, tak sa radšej spýtal. Je to umelecký smer nepríčetný realizmus, povedala Sýkorka, chlapík na obraze je Džingischán a kloboučky hop ju inšpirovali v noci.


  - Nepríčetný realizmus existuje? - spýtal sa Sakriš.


  - Jasné. Ja sama som ho vynašla.


  - A kloboučky hop?


  - Majú v sebe niečo sémanticky spermiové.


  - Fakt?


  - Si si nevšimol?


  - Nie. A ten Džingischán?


  - Jedna ku dvanástim, že aj ty si jeho priamy potomok, - povedala Sýkorka a s dvomi kávami a miskou keksov vyšla do záhrady.


  


  Sýkorka mala v záhrade pár prútených kresiel v rozličnom štádiu rozpadu a tiež veľmi starú a veľmi štýlovú železnú posteľ neurčitej farby a nad ňou hustú záclonu natiahnutú medzi stromami, takže sa na posteli dalo rozvaľoval s pocitom, že je to plachetnica na šírom mori. Samozrejme len v prípade, že si účastníci plavby dokázali vsugerovať, že štyri telesá preháňajúce sa s vycerenými zubami okolo sú inteligentné delfíny sprevádzajúce loď a nie psi s rôznym stupňom duševného postihnutia.


  Sýkorka si prisadla na posteľ k buldočkovi Glumovi. Vydával chrčivé zvuky, akoby mal každú chvíľu vydýchnuť naposledy. Partizánka stála pri ňom a triasla sa ako o život.


  Sakriš si sadol k nim a odpil si z kávy. Bola silná, horúca a bez cukru. Ako Sýkorka. Sakriš mal radšej kávu osladenú, ale už sa mu nechcelo vstávať, tak si povedal, že to vydrží a snáď si zvykne. Blbá stratégia do života, ale tak nejako to už mal zažité. Nemeniť veci na svoj vkus, zvyknúť si na to, čo bolo.


  Glum chrochtal, Partizánka si ľahla k Sýkorkiným nohám, Mešuge a Drblina zatiaľ vyštekávali na dve susedove mačky, ktoré sa prechádzali po plote a provokovali ich.


  Sýkorka vtiahla pravú nohu pod seba a začala.


  - Jeden oxfordský genetik zbieral desať rokov vzorky zo šesťdesiatich populácií, ktoré žijú na území bývalého mongolského impéria, ako ho založil Džingischán a jeho synovia. Zistil, že z dvesto miliónov mužov je 16 miliónov nositeľom Džingischánovho genetického podpisu, teda jeho priamym potomkom. Chápeš to?


  - Šestnásť miliónov?- zamyslel sa Sakriš. - To je osem percent mužov.


  - Na Slovensku to bude možno ešte viac, keď si uvedomíš, ako sa u nás zažilo, že je lepšie sa radšej pozrieť iným smerom, než sa púšťať do otvoreného konfliktu, takže radšej nech si mongolský bojovník zatrtká tuto s mojou ženou, nech sa trochu odreaguje, snáď nám potom nepodpáli chalupu a nezareže všetky ovce.


  - To by som netvrdil.


  - Čo by si netvrdil?


  - Že sa chlapi dívajú opačným smerom, keď im niekto iný preťahuje ženu.


  - Z histórie vieme, že v našich chalupách zvykli nájazdníci normálne prečkať zimu. S gazdinou pod perinou a gazdom v komore.


  - Ja nič také z histórie neviem. Ja mám len zážitky z môjho profesionálneho života. Keď sme vyťahovali kdekoho z kdekade, pretože žiarlivosť je silnejší motor než peniaze alebo láska.


  - Silnejší než láska?


  - Presne tak.


  Sýkorke zjavne začalo liezť štekanie psov na nervy, tak ich privolala a spravodlivo medzi nich rozdelila vanilkový venček. Mačky sa na tú hostinu pozerali z plota.


  - To ale nič nemení na tom, že osem percent mužov u nás má v sebe Dzingischanovu krv a zo všetkých mužov na Zemi je to pol percenta, - vrátila sa Sýkorka k téme.


  - Ako to chudák stihol toľko toho naplodiť? - aj Sakriš si vzal jeden venček, keď po ňom psy tak prahli.


  - Mal veľa žien, veľa mileniek, veľký hárem, dobré spermie a veľa synov, ktorí mali to isté, - povedala Sýkorka. - Jeho najstarší syn mal vraj štyridsať synov.


  - Muselo byť náročné zapamätať si aspoň ich mená.


  - To nie je posolstvo tejto informácie.


  - A čo je?


  - Prečo ti to asi rozprávam?


  - Aby si mi vysvetlila, o čom je tvoj obraz.


  - Je to tvoj obraz. Robím ho pre teba.


  - Fakt? - Sakriša to zaskočilo. - Prečo?


  - Rozmýšľaj, - povedala Sýkorka. - Čo to asi tak môže znamenať, ak v sebe každý dvanásty chlap nesie gény vodcu veľkého mongolského impéria? Možno aj ty?


  Na to sa však Sakriš nepýtal. Pýtal sa na iné.


  - Maľuješ mi obraz? - žasol. - Mne?


  Absolútne netušil, kam by ho dal. Či má vôbec doma v meste niekde takú veľkú stenu. Na ktorej by nebol vypínač, skriňa alebo nejaké životne dôležité dvere, napríklad patriace k záchodu. Ale to bolo druhoradé. Prvoradé bolo, že sa jej chcelo dlhé hodiny hompáľať na rebríku a štetcom machliť svoje vízie len kvôli nemu. A nejakému posolstvu, ktoré sa mu prostredníctvom toho obrazu malo dostať až do hlavy a vypáliť do mozgu.


  Mešuge sa pri Sakrišových nohách strhol na nejaký nepostrehnuteľný podnet a zadíval sa k plotu.


  Na trávnik pod plotom zoskočila susedova mačka. Obtrela sa o kvetináč, obzerala sa okolo seba. Bola to obyčajná pruhovaná mačka s veľkými zelenými očami, no mala v sebe niečo staroegyptské, vedela sa dívať tak, že bolo jasné, komu to tu všetko patrí.


  Predsa jej. Jej to tu patrí. Všetko.


  Mešuge vystrelil k mačke.


  Mačka mu dala dvoj sekundový mazácky náskok a potom sa rozbehla k plotu.


  - Provokatérka, - povedala uznanlivo na jej adresu Sýkorka.


  Mačka bola len na jeden skok od bezpečia, keď sa z kríkov nečakane vynorila Partizánka, ako vždy mimo a skrížila jej cestu. Mačka inštinktívne zmenila smer a skočila do hustého porastu na opačnej strane Partizánky, v snahe vyhnúť sa psovi číslo dva, keď sa už pes číslo jeden na ňu hnal so šialeným cvakaním zubov. Chcela sa nejako cez krík dostať na plot, lenže v konároch sa príliš zamotala a nedokázala vyskočiť hore. Sýkorke to došlo v tom istom okamihu ako mačke, a tak zavrieskala:


  - Mešuge! K nohe! Fuj! Fuj!!!


  Lenže Mešugeho hnalo niečo silnejšie, než on sám a jeho vlastná ochota poslúchnuť, niečo, čo bolo celkom odolné Sýkorkinmu hlasu a vôli.


  Sýkorka a Sakriš sa rozbehli k plotu.


  Mešuge skočil po mačke, zdrapil ju zubami za kožu na chrbte, zatriasol ňou a keď k nemu zase doľahol Sýkorkin krik, vyhodil mačku z celej svojej chceloto byť pitbullovskej sily do vzduchu.


  Mačka dopadla k Sýkorkiným nohám ako handrová bábika. Na chrbát, akoby sa chystala opaľovať. Labky bezvládne rozhodené. Nehýbala sa, ale žila. Pozerala na Sakriša vytreštenými mačacími očami. Žmurkala, ani nemukla.


  - Vypadnite, kreténi! - zavrieskala Sýkorka na svoju svorku psov, ktorá sa zhromaždila okolo mačky. Všetci sa hneď zdekovali, okrem Drbliny, ktorá zostala pri mačke a vytrvalo skučala.


  Sakriš chytil mačku do rúk. Jej telo sa mu poddávalo, nekládlo žiaden odpor. Len oči naňho úpenlivo hľadeli, akoby hlava patrila jednej mačke a telo druhej, pričom tá druhá mačka to mala už zjavne za sebou.


  - Urob niečo, - povedala Sýkorka. - Urob niečo, preboha. Zachráň ju, prosím, prosím.


  


  Z domu vybiehali na trikrát. Prvýkrát zabrzdila Sýkorka uprostred dvora s náhlym osvietením, že ak vybehnú s mačkou v náručí k autu, susedia ju v závere trajektórie môžu uvidieť a ak to ich mačka neprežije, môžu potom Sýkorku právom verejne zlynčovať aj s jej psami. Takže niekde bleskovo vyhrabala škatuľu od topánok a úbohé zviera do nej schovala. Druhýkrát sa Sýkorka pri aute spamätala s tým, že pohybovať sa po Okresnom Zapadákove v zlatých bikinách nie je veľmi strategické a vrátila sa do domu, aby z neho v priebehu nanosekundy vybehla v niečom, čo na sto percent nosila za vojny jej stará mama. Do tretice vystúpili zo Sýkorkinho auta a bežali aj so škatuľou od topánok do Sakrišovho, pretože nielen že má Sakriš lepšie auto, ale na rozdiel od Sýkorky vie od neho nájsť aj kľúče.


  Po ceste Sýkorka hľadala v mobile adresu nejakého veterinára v Okresnom Zapadákove, Sakriš sa snažil prejsť serpentíny v čo najoptimálnejšom pomere rýchlosti a bezpečnosti a mačka sa síce stále nehýbala, ale začala tichučko plakať.


  


  Veterinárky boli dve. Staršia a mladšia. Kým im krajne rozrušená Sýkorka nesúvislo vysypala, čo sa stalo, obe mlčali, len sa dívali do škatule na mačku. Mačka civela na nich.


  - Takže takto, - ozvala sa konečne tá staršia, keď Sýkorka skončila. - Je to vaša mačka?


  - Nie je, - povedala Sýkorka.


  - Preskočil váš pes plot k susedom a tam jej to spravil?


  - Nie.


  - Ona preskočila?


  - Áno.


  - Tak potom nie ste ničomu na vine. Tým to bolo pre ňu vybavené.


  - Ale počkajte, - zastonala Sýkorka. - To s ňou nič neurobíte?


  Doktorky si vymenili pohľad.


  - Veď je to mačka, - oznámila Sýkorke veterinárka. - Všade máte kýble mačiek. Nepotrebujú nás k životu ani k smrti.


  - Nám sem mačky ľudia nenosia, - prihovorila sa jej vľúdnejšie mladšia doktorka. - Takmer nikdy. Teda miestni určite nie. A určite nie takéto obyčajné mačky.


  - Ale... - povedala Sýkorka a potom jej došli slová.


  - Prosím vás, urobte, čo je vo vašich silách, - zastarel sa do bezútešného rozhovoru Sakriš.


  - Môžeme ju uspať, - povedala staršia doktorka. Mačka prestala civieť a zase začala ticho plakať.


  - To sme nemali na mysli, - namietol zdvorilo Sakriš. - Mali sme na mysli všetky dostupné formy terapie.


  Doktorky si znovu vymenili pohľad.


  - Bolo by to drahé a bez záruky, - vyjadrila sa staršia.


  - Nevadí! - vyhŕkla Sýkorka a slzy sa jej nahnali do očí.


  Otočila sa k Sakrišovi a schúlila sa mu na rameno. S tým účesom a v starých šatách vyzerala ako hrdinka vojnovej ľúbostnej drámy, veľmi krehká a zraniteľná, totálne vyvedená z rovnováhy. V jej svete sa morálne hodnoty váľali v prachu, civilizácia bola v troskách a mier bol v nedohľadne.


  Mladšia doktorka si sadla za počítač a začala vyplňovať registráciu. Kým Sýkorka diktovala svoje údaje, ešte to šlo. Problém nastal, keď bolo treba povedať meno ošetrovaného zvieraťa.


  - Volá sa Cica, - povedala Sýkorka. - Ale nezapisujte ju, prosím, pod jej pravým menom.


  - Prečo? - zdvihla oči od počítača doktorka.


  - Pretože keď sem prídu susedia a povedia Cica, počítač vám vyhodí, že už tu bola, že ju napadol pes, a keď tu vtedy bude nejaká vaša neinformovaná kolegyňa, tak im to povie a oni mi podpália dom, čo si, samozrejme, zaslúžim, ale nechcem sa toho dožiť.


  Veterinárky opäť na seba pozreli. V tom pohľade bola skoncentrovaná dvadsaťročná skúsenosť s pomätenými chovateľmi a milovníkmi zvierat, aj skalopevné presvedčenie, že to by v tom musel mať prsty nejaký svätý, ak sa táto mačka z toho vylíže.


  - A aké meno mám napísať? - spýtala sa mladšia.


  - Napíšte... - na Sýkorkinej tvári bolo vidieť urputné premýšľanie nad tým, aké mená sa dávajú mačkám. Ona sama ešte nikdy žiadnej mačke meno nevymýšľala a aj s menami pre psov, s ktorými už mala nejakú skúsenosť, to v jej prípade nedopadlo práve najlepšie.


  Doktorka si s pohľadom upretým na klávesnicu počítača ticho vzdychla. Už chcela byť doma a pozerať telenovelu.


  - Napíšte Máta Hari, - povedal Sakriš.


  - Tak, Máta Hari, - oslovila staršia doktorka paralyzovanú šelmu v škatuli. - Ideme robiť zázraky na počkanie.


  Natiahla do striekačky priezračnú tekutinu a vrazila ju do mačky.


  


  Cestou domov mlčali. Sýkorka držala na kolenách škatuľu so spiacou Cicou a v mobile cez internet objednávala všetky možné mačacie delikatesy, ktorými chcela nakŕmiť pacientku a utíšiť svoje svedomie.


  K domom sa už nedostali. Cestu zatarasila vrtná súprava, ktorá mala asi pôvodne vojsť do dvora Sakrišovho suseda Pepeho, ale nejako im to nevyšlo a tak teraz hlučne manévrovala medzi stĺpikmi, plotmi, priekopami a domami v snahe nejako sa z toho dostať.


  Sakriš o pár metrov cúvol a vypol motor. Sýkorka vybrala škatuľu s mačkou a v poslednej chvíli aj vrchnák od škatule, pretože sa pri aute zjavila jej suseda, majiteľka Cice. Susedka mala niečo po päťdesiatke a bol to ten typ vidieckej ženy s raketovým pohonom, ktorá hýbe svetom, rozhoduje, maká, pestuje, chová, varí, perie, zarába, a keď jej zvýši čas, kandiduje na starostku. Suseda sa nenútene opýtala, či boli so Sakrišom na výlete. Tento druh konverzácie normálne Sýkorke nerobil problémy, ale teraz zjavne nebola vo forme, lebo povedala, že áno, tak trochu, a keď sa jej suseda s pohľadom na škatuľu v jej rukách prihovorila druhýkrát, tentoraz s otázkou, či si kúpila nové topánky, Sýkorka povedala opäť áno, tak trochu a fičala domov ako namydlený blesk.


  Sakriš sa tiež preventívne presunul k Pepemu a trom chlapíkom tvoriacim príslušenstvo k vrtnej súprave. Jeho inštinkt ho tam viedol, pretože chcel ponúknuť pomoc, no keď sa k nim priblížil a bol schopný cez hluk vytúrovaného motora zachytiť niečo z ich komunikácie, pochopil, že ľahké to nebude. Chlapi medzi sebou riešili logické hádanky na tému, kto za situáciu môže a najfrekventovanejšie slovo bolo kokot vo všetkých pádoch a jebať so všetkými mysliteľnými predložkami. Ato bol Pepe z toho zriedkavého typu muža, čo dokáže svoje nadávky za celý rok spočítať na prstoch dvoch rúk a aj to robí, keď sa vždy pred vianocami ide do kostola vyspovedať.


  Sakriš na mieste vyhodnotil situáciu a došlo mu, že ak sa chce ešte niekedy dostať autom pred dom, musí to zorganizovať sám.


  Vypli motor a zoznámili sa. Feriho pálila záha, Jarčimu chýbalo pol roka do penzie a Pali mal v paži. Pepe ich všetkých troch úprimne nenávidel, ale po Sakrišovej výslovnej žiadosti im to prestal opakovať. Sakriš ich rozostavil a najskôr s nimi na sucho vyskúšal systém hlásení o aktuálnych centimetroch, ktoré delia okraj vrtnej súpravy od najbližšej prekážky. Potom naštartovali a chvíľu sa vykrikovalo. Jarči? Sedem! Pali? Asi dvadsať! Feri môžeš! Jarči? Dvadsať! Páli? Desať! Pepe? Môžu! Jarči? Tridsať! Páli? Stop! Feri stop! Pepe? Plný ľavý! Feri? Plný ľavý! Po desiatich minútach bol stroj na ceste pripravený na odchod, Sakriš zachrípnutý a po krátkych ťahaniciach, kto podpíše aké tlačivo a koho je to vina, že stroj uviazol a nič nevyvŕtal, trojica chlapíkov aj s mašinou zmizla.


  - Poď na jeden, - povedal Sakrišovi Pepe a ani nečakal na odpoveď, len sa pohol k svojmu domu s istotou, že ho Sakriš bude nasledovať.


  Ulial im obom z hruškovice od ďalšieho suseda, ktorý za domáce pálenie bol raz už aj v base. Hruškovica nemala chybu. Bola fakt poctivo odsedená. V Sakrišovi obyčajne spúšťala vlnu bezstarostnej úprimnosti, tak teda čakal, či sa to zase dostaví. Hlavne tá bezstarostnosť, bez úprimnosti by sa aj obišiel.


  - Málo chýbalo a bol by som ich pohlušil, - priznal sa Pepe, keď si dali aj do druhej nohy.


  - Ale prosím ťa, - povedal Sakriš. - Kvôli zvalenému plotu?


  - Je to aj tvoj zvalený plot, - pripomenul mu Pepe.


  - Nie, to je tvoj plot. Môj plot je ten medzi mnou a Sýkorkou.


  - To je na diskusiu.


  - Veď diskutuj.


  - Nebaví ma diskutovať.


  - Tak si ulej a buď v pohode.


  Po chvíli sa mierne ožrali. Pepe ukázal Sakrišovi svojho nového bavoráka, ktorého získal výmenou za miešačku a trochu lešenia. Teda, bavorák bol starý, ale aj tak vyzeral impozantne, rozhodne impozantnejšie, než tá miešačka a lešenie. Mal kožené sedačky, drevené obloženie a hogo-fogo rádio. Rádio nehralo a nešla z neho vybrať kazeta od predchádzajúceho majiteľa, takže bol Pepe nútený počúvať nemeckú dychovku.


  Sedeli v bavoráku zaparkovanom na dvore a počúvali sladkobôľne refrény o majne líbe. Sakriš túžil po cigarete a Pepe po ďalšom panáku. Nebol alkoholik, lebo sa snažil nedať si každý deň jedného frťana. Pretože keď už si dal jedného, musel si ich dať pätnásť.


  - Počúvaj, Pepe, - povedal Sakriš sediac na sedadle spolujazdca. - Veď si hovoril, že už vymieňať nebudeš. Že už začneš zase používať peniaze.


  - Nedalo sa odolať, - priznal sa Pepe.


  - Čomu?


  - Bol to inzerát, že vymením bavoráka za čokoľvek na stavbu. No a načo je mne miešačka?


  - Už nepotrebuješ dokončiť šopu?


  - Miešačku si požičiam. Ale na aute sa môžem voziť.


  - Kam?


  - Nevyrývaj.


  - Okej.


  - Chcel som byť k tebe milý.


  - Fakt?


  - Fakt. Že si znavigoval tých debilov, čo mi teraz nevyvŕtajú studňu.


  Sedel tam, rozvedený päťdesiatnik, stále použiteľný sen všetkých dedinských dohadzovačiek, robotný, statný, dobre vychovaný, zdravotne v poriadku, s vlastnými zubami a predplateným miestom na cintoríne, v roztrhaných teplákoch a flanelovej košeli, múdry človek so sedliackym rozumom a plnou knižnicou, bez maturity a bez perspektívy.


  - Rado sa stalo, - povedal mu Sakriš po pomlke, v ktorej to vyzeralo, že aj on už nadobro stratil niť.


  - To sú všetci hasiči takto v pohode?


  - Ako takto?


  - No takto, jak ty.


  - Hasiči sú v pohode, lebo keď nejde o život, netreba sa stresovať.


  - A keď ide o život?


  - Keď ide o život, robia, čo môžu. A potom niekedy zistia, že sa nedá byť celkom pripravený.


  - Aha.


  Pepe vylial zvyšok hraškovice do dvoch pohárikov.


  - A ešte toto som sa ťa chcel spýtať, - nadviazal.


  - Fakt sú baby také nadržané, keď vidia hasičskú uniformu?


  - Sú, - prikývol vážne Sakriš.


  - Fakt?


  - Fakt, - Sakriš cítil, že hranica, kde končí artikulácia a začínajú sa vízie, sa nebezpečne priblížila.


  - Tak čo s nimi už nie si? - spýtal sa Pepe.


  - S tými babami?


  - S tými hasičmi.


  - Únava materiálu.


  - Furt len oheň, to lezie na nervy.


  - Hasiči zachraňujú životy a... a majetok, - vzdychol si Sakriš. - Niekedy aj chytáme papagája, čo uletel. Alebo vynášame dvestokilového človeka do sanitky. Alebo likvidujeme vodu z prasknutého potrubia. Alebo niekoho vystrihujeme z havarovaného auta.


  - Často vystrihujete?


  - Často.


  - Aj ti pritom niekto umrel?


  - Aj.


  - Tak na nich, - povedal Pepe a zdvihol pohárik.


  - Na všetkých, čo si ich vystrihol.


  Zotmelo sa, a preto sa trochu zľakli, keď im na sklo auta zaťukala temná postava.


  Sakriš chcel spustiť okienko, ale nedalo sa. Keď sedí človek v aute za miešačku, nemôže čakať zázraky. Tak teda otvoril dvere.


  K autu sa skláňala Sýkorka, ešte stále v tymošenkovskom účese a retro šatách.


  - Suseda chodí po dvore a volá Cica! Cica! Už dve hodiny, - povedala. - Bojím sa, že Cica v noci zomrie. Bojím sa, že zošaliem. Neviem, čo mám robiť.


  - Pomodli sa a vypi si, - poradil jej Pepe, prudko pod vplyvom.


  A tak aj urobila. Rovnako ako v tej chvíli ďalších pár miliónov našich spoluobčanov, aspoň teda tých, čo si mali za čo vypiť a ku komu sa modliť.


  


  Mačka dožila do ďalšieho dňa. Dokonca nepatrne pohla prednou labkou.


  Všetci sedeli okolo nej a pozorovali ju ako nejaký prísne utajený prírodný úkaz. Všetci, teda Sýkorka, Sakriš a psiská. Mačka bola rozvalená na Sýkorkinom vankúši na gauči a pozerala televízor. Obklopená psami ako telesnou strážou. Drblina ju občas neurotický oblizla, Mešuge prejavoval účinnú ľútosť tým, že sa od nej celé dni ani nepohol. Akceptoval aj jej dramaturgiu a pozeral v telke programy, ktoré boli typicky mačacie, napríklad Angelína Balerína, v ktorom vystupujú výhradne myši.


  Dvakrát v priebehu dvoch dní s ňou bol Sakriš v Okresnom Zapadákove u veterinárok, s krycím označením Thelma a Luisa. Cica dostala injekcie a Sýkorka so Sakrišom školenie o nutnej každodennej rehabilitácii. Pretože čím mačka pár dní nehýbe, to už nikdy nedokáže používať. Na tretí deň Sýkorka našla kľúče od svojho auta a šla na injekciu s mačkou sama. Na transport ju preložila do škatule od torty, ktorú za týmto účelom vyžobrala v cukrární. Medzitým vymýšľala ďalšie kontrašpionážne stratégie, pretože jej mozog pracoval na plné obrátky poháňaný nekontrolovanou paranojou, že ju suseda sleduje a iste už tuší, že voziť v aute škatuľu od topánok bude mať nejaký dôvod.


  Na štvrtý deň sa Sýkorka zbalila a povedala, že musí ísť kvôli robote na tri dni do Bratislavy. Sakrišovi odovzdala pusu na čelo, hrniec hovädzieho na hríboch, kľúče od domu a úpenlivé prosby, aby päťkrát denne rehabilitoval mačku. V utajení, samozrejme.


  Mala na sebe úzke farebne pokreslené komiksové džínsy, tričko s výstrihom a žlté sako. Do vlasov mala zastrčenú čelenku z umelých kvetov. Manifest odvahy. Mejkap a rúž. Voňala. Girl power z nej tryskala všetkými pórmi.


  - Čo ti mám doniesť z mesta, Popoluška? - spýtala sa ho na odchode medzi dverami takmer nežne.


  - Nejakú životnú múdrosť, - povedal jej Sakriš.


  Opieral sa o zárubňu, bosý, len v plátených pyžamových nohaviciach a díval sa na ňu, ako vydizajnovaná za mestskú krásku kontrastovala s popraskaným tmavomodrým náterom vchodových dverí, pred ktorými stála. Mal by ich asi natrieť. Inou farbou. Na červeno. Podľa feng šuej by to mohlo pomôcť. Kto mu to povedal? Asi to niekde čítal. Sýkorka má dvere hnedé.


  - Životnú múdrosť? - usmiala sa. - To ti môžem dať aj hneď.


  - Som zvedavý.


  - Myslela som na to dnes ráno v posteli. Radšej sa životom prekoketujem, než by som sa ním mala prepochybovať, ako podaktorí tu prítomní.


  - Také tie koketujúce životom mi zdatne lezú na nervy, - oznámil jej Sakriš.


  - Veď preto aj odchádzam.


  - Toto mi povieš a necháš ma tu so svojou mačkou?


  - Nemohla by byť v lepších rukách. Kto pochybuje, nerobí toľko chýb, - povedala, ukázala svoj dobre tvarovaný zadok v obtiahnutej džínsovine a bola preč.


  - Nerobí toľko ničoho, - pripustil Sakriš sám pre seba, zatvoril tmavomodré dvere a šiel si do kuchyne uvariť kávu, kým pôjde pozrieť Sýkorkin zverince.


  



  


  


  


  


  


  


  


  


  


  


  6. kapitola


  


  Radšej sa nahnevaj,


  ako by si mala byť smutná


  


  


  Sýkorka sa zdvihla z postele a nahá sa vybrala na cestu bytom. Jej silueta sa v prítmí strácala a znovu sa objavovala, ako prechádzala popred okná prepúšťajúce svit pouličných lámp a potom mizla v tmavých kútoch.


  Cédečko v obývačke hralo poslednú skladbu. Mäkký hlas Sade napĺňal tmu citom.


  Chrasta sa zdvihol na lakti a pozeral sa za ňou.


  Na toalete si nezažala svetlo, ale nechala otvorené dvere.


  Hudba doznela. Chrasta počul decentný prúd Sýkorkinho moču.


  Spláchla. Umyla si ruky. A potom prebehla tmou späť k nemu do postele.


  Zakryl ju paplónom a potlačil nutkanie uhnúť, keď si oňho oprela studené nohy.


  - Po súloži sa treba vycikať, - oznámila mu veselo Sýkorka.


  - Prečo?


  - Neviem. Mama ma to učila.


  - Toto ťa učila mama?


  - To by mali učiť všetky mamy. Ako sexovať, kedy, prečo, s kým, čo predtým, čo potom. Bolo by menej nešťastných ľudí na svete.


  - To je pravda, je strašne prácne zisťovať všetko na vlastnú päsť, - prisvedčil Chrasta a zívol si. - A keď môžu matky povedať deťom, že blato nie je na jedenie a treba vedieť poďakovať, mohli by im vysvetliť aj to, že s takouto ženou nie, tá ti zlomí srdce a načo je klitoris.


  - Tápať v tejto oblasti je horšie ako jesť blato.


  Na chvíľu zostalo ticho. Akoby každý z nich dával tomu druhému príležitosť zaspať a vyhnúť sa tak konverzácii.


  - Prečo si to urobila? - spýtal sa predsa len Chrasta.


  - Čo konkrétne? - ozvala sa tlmene Sýkorka.


  - Toto.


  - Ty si to chcel.


  - Nechcel. Ale s tebou to nesúvisí.


  Otočila sa naňho a vytreštene naňho hľadela.


  - Tak prečo si mi strčil ruku pod tričko a jazyk do úst?


  - Doktor mi to nakázal. Mám ísť proti svojej prirodzenosti.


  Nepovedala nič. Mlčky predýchavala.


  - Bože, tak to je druhá najhoršia vec, ktorú mi niekto povedal v posteli po sexe, - povedala zrazu.


  - A čo je prvá najhoršia?


  - „Moja žena je tehotná.“


  - Ježišmárja.


  - Ja som taká blbá.


  - To ja som.


  - Si druhý najhlbší, čo bol so mnou v posteli.


  Sýkorka sa posadila na posteli. Prikrývka z nej skĺzla a odhalila jej prsia. Chrastovi sa zrazu zdalo, že ľavé je trošku väčšie. Doteraz si to nevšimol. Úplne absurdne mu v tejto chvíli prišla tisíckrát krajšia, než pred pol hodinou. Je zvrátený, že sa mu najviac páčia ženy vo chvíli, keď sa naňho hnevajú?


  - Prečo musí byť chlap nahý, aby povedal takúto vetu? - spýtala sa Sýkorka. - Prečo sa takéto veci hovoria bez šiat?


  - Pretože vtedy nemá na sebe nič, pod čo by to schoval.


  - Veď si so ženou nerozumeli. Rozvádzali sa! Žil v podstate so mnou!


  - Možno to bolo nedorozumenie.


  Nahmatal jej pod perinou nohy a chytil jej ich za priehlavky. Ešte stále ich nemala zohriate.


  Sedela tam nahá a smutná, chrbtom opretá o čelo postele, strapaté rozpustené vlasy jej zakrývali časť tváre. Mlčala.


  - Nevedel som, že aj ty si nešťastná.


  - Kto dnes nie je?


  - Na tebe to nevidieť.


  - Dávam si záležať.


  - Nevedel som, že aj ty máš niekoho...


  - Koho som milovala?


  - Asi tak. Odfrkla si.


  - Som Mata Hari, - povedala. - Ako tá Cica.


  - Kto?


  - Nikto vlastne.


  Spustila nohy z postele na zem. Akoby sa chystala vystreliť z postele, pozbierať si šaty, pretrieť pery rúžom, zbaliť veci do kabelky, pohľadať telefón, zavolať si taxík a zabuchnúť dvere. Len jej k tomu všetkému chýbala vstupná energia. Impulz. Hnev. Poníženie. Aktívna krivda.


  Chytil ju za ruku.


  - Bolí to ešte? - spýtal sa jej mierne.


  - Bolí.


  - Hneváš sa naňho?


  - Nie. Len mi je ľúto. Mňa, jeho, aj tej jeho ženy. Už by mala každú chvíľu porodiť.


  - Poď sem, - povedal jej. Pozrela na neho prekvapene.


  - Poď ku mne bližšie, - zopakoval a otvoril náruč. Ľahla si k nemu. Objal ju a potom ju dlho držal, ani nevedel prečo, možno vyzerala, že to naliehavo potrebuje.


  Pritiahli sa k sebe navzájom, lebo sú takí vnútorne rozorvaní? Prečo už celé mesiace nestretol pokojnú vyrovnanú ženu? Pretože také neexistujú? Alebo existujú, len im ich pud sebazáchovy radí vyhnúť sa človeku, ako je on? Ale veď on nikomu neubližuje. Iným určite nie. A snaží sa ani sebe. Tak veľmi sa snaží.


  - Prepáč mi tie blbé reči, - povedal. - Si to najúžasnejšie, čo ma dnes mohlo stretnúť. Si absolútna.


  - Ďakujem, - zašepkala.


  - To ja. Ja ďakujem.


  


  Nevedel vlastne, prečo vtedy večer natiahol ruku, aby sa jej dotkol. Sýkorka ho nezvádzala, necítil z nej žiadne očakávanie smerom k nemu. Prišla unavená po dlhom dni, len na tri vety, vlastne kvôli Sakrišovi. Nie že by sa Chrastovi nepáčila, ale to bola skôr nostalgia, než akútna potreba telesného zblíženia. Bol do nej kedysi zamilovaný. V časoch predsexuálnych, v časoch, keď pohľad milovanej osoby spôsoboval rozkoš, akú už žiadny dotyk pohlavných orgánov nikdy nedosiahol. Mali osemnásť. On a Sakriš. Ona o dva roky menej. Chrasta miloval Sýkorku a Sýkorka milovala Sakriša. Sakriš miloval svoju učiteľku fyziky. Tá bola mladá, ale preňho vlastne stará. Čerstvo vydatá absolventka pedagogickej fakulty. Bozkávali sa. Raz. Vraj. Po maturitnom večierku. Chrasta nevedel, či sa udialo aj niečo viac, už to bozkávanie bolo neuveriteľné. Bola staršia, učiteľka a vydatá. A šla zo Sakriša do kolien. Chrasta poznal jej muža. Vo voľnom čase trénoval v klube zápasenie. Chrasta tam párkrát bol, v tom čase, keď trénerovu ženu pozoroval jeho brat, ako na balkóne vešia bielizeň alebo ako za stolom v svetle lampy opravuje písomky. A Sýkorka mu medzitým písala tajuplné listy plné šifrovaných otázok, či ju teda Sakriš miluje a či sa Chrastu na ňu pýta a kedy už prídu k starej mame, lebo ona by vtedy k svojej starej mame prišla tiež. A raz sa dokonca objavila u nich doma a hľadala Sakriša a Sakriš sa vtedy bozkával s fyzikárkou a Chrasta povedal, že je na súťaži s mladými hasičmi. A Sýkorka len tak stála a potom sa rozplakala a nechcela, aby ju Chrasta odprevadil na autobus.


  Mal to vtedy na jazyku, že jej povie, má ťa v paži, miluje svoju učiteľku, to o nej fantazíruje, že ju vyzlieka, že s ňou odíde a nikdy ich nenájdu, ty v jeho príbehu neexistuješ, si preňho primladá, príliš dosiahnuteľná a príliš ho chceš. Si pripekná, tak všeobecne pripekná, každý vidí tvoju krásu a on chce také, ktorých krásu vie obsiahnuť len on sám. Vydržal to. Nepovedal nič. Je veľmajstrom v kráľovskej kategórii vzpieranie tajomstva hmotnosti nad milión ton.


  Tajomstvá. Vždy ich vláčil so sebou, trhali mu vrecká aj spánok.


  Otec mu raz v opitosti povedal, že on vlastne nevie, či sú obaja jeho. Sú dvojičky, no jeden môže byť od iného muža. Mali vtedy s matkou také čudné obdobie, možno sa aj chceli rozísť, ona mala možno aj niekoho iného a sú na svete také prípady, že každé z dvojčiat, z dvojvaječných dvojčiat samozrejme, má iného otca. A on sa na nich díva, už od narodenia ich pozoruje a premýšľa, či sú obaja jeho. Či vlastne nie je jeho iba jeden z nich.


  Pozeral na neho vyjavene, pozeral vtedy na svojho otca a trvalo mu niekoľko minút, kým sa vládal spýtať, kým položil otázku, o ktorú tu teda takmer štyridsať rokov šlo:


  - Ktorý z nás dvoch si teda myslíš, že je tvoj?


  - Neviem ktorý, - povedal mu na to otec nešťastne. - Neviem, naozaj neviem ktorý.


  Keď ráno vytriezveli, už sa k tomu rozhovoru nevracali. A potom nikdy. Tvárili sa, že k nemu nedošlo. A možno otec zabudol, že mu to povedal. Preto sú možno obaja s bratom takí trochu pomýlení. Lebo ich otec celý život zvažoval, či sa má s nimi stotožniť, či stoja za to, aby ich prijal. A možno len na nich zvaľoval svoju nepripravenosť vziať na seba bremeno otcovstva, akoby ho prítomnosť jeho synov na svete zaskočila a ešte stále sa s tým nevyrovnal. Ak necítili, že sú akceptovaní ako synovia, môžu vôbec dospieť a stať sa otcami? Chrasta zatiaľ po deťoch nezatúžil. Neboli mu odporné, ale nepremýšľal nad vlastnými. Nad čím by premýšľal? Že by bol nimi zaskočený ako jeho otec?


  


  Sýkorka zaspala a oťažela mu v náručí.


  Strpia mu ruka, na ktorej ležala jej hlava. Pomaly ju uvoľnil a podstrčil jej pod hlavu vankúš. Taký trochu trápny vankúš s plastickým vzorom, keď sa Sýkorka ráno zobudí, bude ho mať odtlačený na líci.


  Ako sa budú tváriť? Akoby nič? Alebo ako milenci? Odteraz už navždy?


  No tak ju teda pretiahol.


  Bola trochu zaskočená.


  Hanbila sa.


  Ale fungovalo to.


  A teraz má pocit viny. Že jej ublížil. Že aj ona má city. A že aj on má city a tie vlastne patria Rory. Aspoň by mali, keď kvôli nej toľko trpí. Wi-fi váha oznámila, že kdesi ďaleko Rory zase o dve kilá schudla.


  



  


  


  


  


  


  


  


  


  


  


  7. kapitola


  


  Nemilujeme vždy


  len tých najúžasnejčích


  


  


  Sakriš otvoril dvere a vyrútili sa naňho štyria Sýkorkini psi. Keďže ráno dvoch z nich nechal behať po záhrade, bolo mu jasné, že v dome ktosi medzitým bol.


  Ten ktosi tam bol ešte stále. Kľačal pred kreslom a rehabilitoval mačku. Pepe v obligátnych teplákoch a flanelke s nečakane nežným výrazom v tvári.


  - Aj tebe dala kľúče? - prekvapil ho Sakriš. Pepe vyzeral previnilo.


  - Veď päťkrát denne s ňou treba cvičiť, - povedal Pepe. - Aby na teba toho nebolo veľa.


  - V pohode. Cvič.


  Sakriš sa postavil dva metre od súsošia Pepe plus mačka a nedokázal sa odlepiť z miesta. Pepe naňho pozrel:


  - Nemôžem, keď si tu.


  - Prečo?


  - Hanbím sa, - vytlačil zo seba so sebazaprením Pepe.


  - Že čo? - nechápal Sakriš. Pepe sa zdvihol od mačky.


  - Keď ona je taká zlatá. Nehýbe sa. Len leží, drží a kuká. Bojím sa, že keď nedám pozor, začnem na ňu šušlať.


  - Tak ja teda idem.


  - Veď nechoď ešte.


  Pepe si vrazil ruky do vreciek teplákov, poškuľoval po mačke vyvalenej na vankúši a v rozpakoch sa hojdal na špičkách. Sakriš vedel, že s Pepem sa najhoršie rozpráva za triezva, ale netušil, že je to až také vážne. Na mačku sa už neodvážil upozorniť.


  - Kopeš? - skúsil to teda z iného konca Sakriš. - No.


  Pepe sa rozhodol, že projekt vlastnej studne nezruší len kvôli tomu, že sa mu do dvora nepodarilo vtrepať vŕtací mechanizmus. Keď to celé storočia šlo svojpomocou, pôjde to aj teraz, nie je on menší šéf než jeho pradedovia.


  - Ide to?


  - No. Teda nie. Jama jak svet a žiadna voda.


  - Nepotrebuješ pomôcť?


  - Ani nie. Aj tak nie si zvyknutý. Takí dvaja maníci mi pomáhajú. Teraz majú obedovú pauzu. Jedia borovičku.


  - Prídem sa pozrieť.


  - Ešte nechoď. Tam nič nie je. Len jama.


  - Tak dobre. Idem dať vodu psom.


  - Už som im dal.


  Sakriš sa na Pepeho usmial.


  - Dobre si nás omotala okolo prsta, - skonštatoval.


  - Ktorá?


  - To je dobrá otázka, že ktorá.


  - Myslíš, že som blbec?


  - Nie.


  - Fakt nie? - uisťoval sa Pepe.


  - Mám. povedať áno, aby si bol spokojný? - spýtal sa Sakriš.


  - Nie. Dojdi večer na jeden.


  - Teraz dojdi ty.


  - Dobre. Tak ja ju docvičím a večer môžeš ty.


  - Ok.


  Vyšiel von do Sýkorkinej záhrady. Absolvoval rozhovor, lebo bez neho by sa Pepe urazil a zároveň ho už nechal samého, aby sa mohol nežne prihovárať Cice, kým bude manipulovať s jej labkami.


  Drblina otravovala s tenisovou loptičkou. Sakriš jej ju chvíľu hádzal, kým sa o ňu nezačali ruvať aj ostatní psi.


  Posteľ so záclonou v záhrade nebola, Sýkorka ju ešte pred odchodom zatiahla na verandu, aby jej prípadne nezmokla. Bol tam však tieň pod orechom. Sadol si pod strom na trochu rozglejenú lavičku a vybral mobil.


  


  Noc strávil hľadaním Doktorky N. Pomohol mu Google - náš Spasiteľ. Našiel mu rozhovor, pár článkov, informácie o prednáškach a seminároch a niekoľko fotografií, z ktorých usúdil, že na niektoré ženy pôsobí čas vyslovene pozitívne. Teraz vyzerala lepšie než vtedy. Bohvie, čo medzitým zažila. Nikde nenašiel dátum narodenia. Ale dopracoval sa k ordinačným hodinám a telefónnemu číslu.


  - Prosím, súkromná ambulancia, - ozval sa v telefóne ženský hlas. Nebola to Doktorka N.


  Spýtal sa na doktorku a dozvedel sa, že nie je prítomná. Chce sa objednať? Nechce. Zostalo chvíľu ticho. Na Sakrišovej strane sklamanie.


  - Môžem vám teda pomôcť nejako inak? - spýtala sa zdravotná sestra alebo kto to tam na druhom konci linky bol.


  - Nie. Ďakujem, - povedal Sakriš. - Vlastne, odovzdajte jej prosím, kontakt na mňa.


  - Aj s nejakým komentárom? - v hlase sestry sa ozvalo niečo ako záujem.


  - Nie. Bez komentára. Že ak by sa rozhodla ozvať, budem rád.


  - Odovzdám.


  - Ďakujem vám.


  Zložil a šiel domov robiť niečo užitočné.


  


  Trochu upratal, nastrkal pár vecí do tridsaťročnej práčky, ktorá navzdory veku ešte stále fungovala, potom sa preobliekol do montérok a zvesil vchodové dvere. Položil ich na dve drevené kozy a potom z nich brúskou odstraňoval starý náter. Nešlo to zďaleka tak ľahko, ako si predstavoval. Lebo farba sa miestami olupovala aj sama, miestami držala ako pribitá a miestami sa pod tmavomodrou objavovala aj zelená a okrová, pretože nie všetci Sakrišovi predchodcovia sa zaťažovali likvidovaním predchádzajúcich vrstiev.


  Kým to mal hotové, bol spotený ako myš.


  Spoza prevaleného plota naňho od Pepeho mávala trojica kopáčov studne, nech si ide dať borovičku.


  Sakriš odmietol a natrel dvere základným náterom.


  Zase ho volali na borovičku.


  Sakriš poďakoval a za triezva sa vybral do obchodu pre farbu. Červenú mali až v Okresnom Zapadákove, kam sa v tých montérkach pre ňu aj vybral. Chodiť v montérkach je úžasne oslobodzujúce, uvedomil si. Akoby sa stal neviditeľným pre niektorých ľudí a viditeľným pre iných. Neznámi chlapi tiež v montérkach mu automaticky tykali a konzultovali s ním rôzne odborné záležitosti, o ktorých Sakriš nemal ani potuchy. Nikdy nebol kutil. Vedel sa vynájsť, ale o detailoch vodoinštalačných prác a stierkovaní nevedel nič.


  Kúpil si tresku a rožky. Doma to zjedol z papiera, natrel dvere na červeno, a kým nezaschol prvý náter, ktorý pritiahol pozornosť hmyzu všetkých druhov z okruhu troch kilometrov a kym si nespomenul, že treba ísť pozrieť psov a pohýbať s mačkou, prijal pozvanie susedov od studne a predsa si dal jednu cez plot podanú borovičku.


  Zavolala mu Sýkorka, či je všetko v poriadku.


  - Jasné, všetko v poriadku, - povedal Sakriš.


  - Vieš, čo dnes dal niekto na Facebook? - oznámila mu. - „Boh nemôže byť všade. Preto stvoril hasičov.“


  Sakriš si vzdychol.


  - Čo hovoríš? - spýtala sa Sýkorka.


  - Nič, - povedal Sakriš.


  - Pekné, nie?


  - Pekné.


  - Otravuje ťa to?


  - Trochu.


  - Som si myslela, či nie si trošku vyhorený, máš tú záchranársku krízu, že zachraňuješ, zachraňuješ a zrazu zistíš, že do riti, kto teraz zachráni teba?


  - Odišiel som od hasičov.


  - Vnútorne nie.


  - Čo to stále riešiš?


  - Neviem. Presúvam na teba svoje problémy.


  - Ale prosím ťa. Aké máš problémy? Ty sa zo svojich problémov vymaľuješ.


  - Aj ty sa môžeš.


  - Práve to robím, - povedal Sakriš a šiel dať dverám druhý náter. Upokojovalo ho to natieranie. Pol dňa v ťahu, ale feng šuej už bolo na dohľad.


  


  Cica alias Mata Hari sa Sakrišovi dívala uprene do očí, keď s ňou robil sériu jedenástich cvikov, aby bola v kondícii. Oči mala zelené a veľké, fixovala Sakriša pohľadom, keď jej chlpatými a nečakane krehkými končatinami robil krúživé pohyby. Robila mierne pokroky v pohyblivosti, ale aby sa sama niekam vybrala, do toho mala ešte ďaleko.


  Sakriš vedel, prečo ju aj Pepe tak ochotne rehabilituje. V okamihu sústredenia, keď bolo treba zo seba vydolovať to najjemnejšie, čo bolo k dispozícii, bolo ľahké zabudnúť na čas, byť na chvíľu dobrým a opatrným a nechať mačku, aby tiež nadviazala spojenie a zrehabilitovala ľudskú dušu, rozhýbala nepoužívané schopnosti a myšlienky a sňala z nej ťažobu krívd a pochybností. Zázračný mačkin vhľad do hlbín podvedomia. Po pätnástich minútach mimozmyslovej komunikácie s terapeutickou mačkou sa cítil pokojný a vyrovnaný ako hladina jazera.


  Večer bolo ešte vidno, keď si Sakriš s Pepem vyniesli na dvor kreslá a trochu tam kontemplovali. Obaja boli zrobení ako otroci, tak posedávali väčšinou mlčky.


  Pepe niečo pospletal o Omarovi, čo kvôli Fatime desať rokov halucinoval v studni, a potom sa Sakrišovi sťažoval, že už ani spodná voda nie je, čo bývala. Už mali na ňu naraziť, zatiaľ však nič nenasvedčovalo tomu, že tam nejaká je a Pepe s parťákmi len zväčšoval jamu. Jeden z parťákov tvrdil, že cíti vlhkosť, a že ešte len uvidia, ako sa zrazu studňa zaplní, ale on také odrby už pozná. Netreba im veriť. Pepe priniesol ríbezľové víno a hoci Sakrišovi príliš nechutilo, nechal si naliať a pár hltov prevaľoval v ústach. Keď pri nich zabzučali prvé komáre, začal fantazírovať o cigaretách. Ani Sakriš, ani Pepe nefajčili v tom zmysle, že by si kupovali cigarety. Obaja však fajčili v tom zmysle, že keď niekto cigarety mal, hneď sa na ne nechali pozvať. Sýkorka ich kupovala a nefajčila, pretože si ako bývalá nikotínová maniačka pestovala silu vôle, takže sa Sakriš v nádeji, že mu nejaké v kuchyni nedopatrením nechala, šiel poobzerať po zákutiach špajze a kredenca.


  Našiel v chladničke poslednú nedopitú fľašu vína z pivničnej škatule a piatkový syr. Zobral to teda do jednej ruky, do druhej dva nerovnaké poháre na stopke a vybral sa von do padajúceho súmraku. Ešte ani nevyšiel z domu, už mu Pepe oznamoval:


  - Mám cigarety!


  - Od koho? - spýtal sa Sakriš.


  - Od nej.


  Sakriš vyšiel von a ocitol sa tvárou v tvár filmárke Suzie. V bielej košeli, béžových šortkách a teniskách s flitrami, akoby sa nevedela rozhodnúť, či je hrdinkou Spomienok na Afriku alebo filmu Diskopříběh 2. Stála na dvore vedľa Pepeho topiaceho sa vhlbokých rozpakoch a mala dlane červené od nie celkom zaschnutých feng šuej dverí.


  - Doniesla si nám cigarety? - spýtal sa jej Sakriš, lebo nič múdrejšie mu na um nezišlo.


  - Nie sú moje. Mám ich od nej, - povedala Suzie a pohla sa nabok, aby Sakriš dovidel na postavu pri bránke.


  Bola to Rory. Postávala pri plote a fajčila. Na ulici za jej chrbtom stál Mameluk a nakrúcal ich všetkých na kameru.


  Sakriš pozrel na Suzie.


  Tvárila sa akoby nič. Ale Sakriš vedel, že je v strehu, lebo si nie je celkom istá, či mu nerupnú nervy a keby mu aj rupli, postavila sa tak, aby to bolo vidno. V obraze, samozrejme, On, ona, Rory, aj pomerne vykoľajený Pepe v deravých teplákoch pohojdávajúci sa na špičkách.


  - To má byť čo? - spýtal sa Sakriš pomerne pokojne.


  - Priviedla som Rory domov. Aby sa problémom postavila čelom. Svojmu manželovi, aj tebe. Ale on doma nebol, tak sme prišli sem.


  - A tá kamera?


  - Nosíme ju všade so sebou, - odpovedala Suzie a úprimnú prostoduchosť by mohla nakladať na palety a vyvážať vo forme humanitárnej pomoci.


  - Prečo je zapnutá? - spýtal sa Sakriš a ani sa nepohol. Stál tam s tou otvorenou fľašou, dvomi pohármi a syrom pri Pepem ako reklama na tiché vidiecke gejské šťastie.


  - Ani nebudeš vedieť, že tu sme.


  - Viem to. A zaujíma ma, prečo tu nakrúcaš.


  - Zaznamenávam ľudský osud. Akože psychodráma. Si nepočul ešte?


  - Zase sa hráš?


  - Manželstvo je o zodpovednosti, -vysvetlila mu Suzie učiteľsky. - Aj keď to manželstvo krachuje, stále si za svojho partnera zodpovedný. A tá zodpovednosť zahŕňa aj ostatných členov rodiny. A nehovoril si, že si z dvojičiek? Tak to bude buď o manželstve alebo o dvojičkách. Uvidím, čo z toho materiálu vylezie.


  - My sme pre teba materiál?


  - Ježiši, nie, nechytaj ma za slovíčka.


  - Ty by si sa chcela vidieť v telke?


  - Kto by sa už na mňa pozeral? - zasmiala sa nasilu Suzie.


  - Chcela by si sa vidieť v telke? - zopakoval.


  Sakriš položil všetko, čo mal v rukách na horizontálne červené dvere a tým asi v Suziných očiach zvýšil svoju bojaschopnosť, pretože urobila pol kroka dozadu a zmiernila tón. Už nebol taký konfrontačný.


  - Nechcela, - povedala takmer zmierlivo. - Ale to je iné.


  - V čom iné? Nadľudia s kamerou ukazujú podľuďom na gauči podľudí v telke?


  Sakriš urobil rukami veľké gestá od nadľudí s kamerou k podľuďom v teplákoch a s ďalšou pripálenou cigaretou pri bránke.


  To Suzie vytočilo.


  - Aha, už si spomínam! Nemáš rád kamery! Ale kam by sme došli, keby na nás všetci takto útočili? My sme tu umelci, čo majú nastavovať zrkadlo, sprostredkovať realitu, umelecky stvárnenú realitu, nechápeš?


  - Ja sa ale nemusím zúčastňovať sprostredkovávania tej tvojej reality, - povedal Sakriš. - Mám právo na súkromie. Na to, aby som si vybral, kto sa bude dívať na môj príbeh! Rozumieš tomu? To je ako s tým klincom z Ježišovho kríža. Ukazujú ho len tým, čo prídu osobne a zahalia si ramená! Mužom v dlhých nohaviciach a ženám, čo nemajú výstrih až po bradavky. Ukazujú ho tým, čo prichádzajú s úctou.


  Otočil hlavu k bránke.


  - Okamžite tú kameru vypni, - osopil sa Sakriš na Mameluka.


  Mameluk kameru pomaly zložil dolu.


  - Ešte nad tým budeme obaja premýšľať, dobre? -povedala Suzie Sakrišovi nervózne.


  - Máte priniesť katarziu a nie zhnusenie! - pokračoval Sakriš stále viac naštvaný. - Je toľko... toľko zlých vecí na svete, s ktorými nemôžeme nič robiť, že je našou povinnosťou žiť ten najlepší najpoctivejší život, akého sme schopní!


  Potom sa otočil k Mamelukovi. Stál na mieste ako svätý za dedinou, ani sa nepohol.


  -Vypni ju, myslíš, že som jebnutý? - zahučal naňho Sakriš.


  Mameluk pozrel na Suzie a kameru vypol.


  V nasledujúcej minúte nastala strategická zmena pozícií. Mameluk a Suzie šli k autu. V prvom rade v ňom zamkli kameru, aby medzi psychopatmi nedošla k ujme. V druhom rade urobili strategickú poradu na tému spracovanie Sakriša, aby im nestál v ceste k veľkému dielu z budúcej klenotnice filmovej dokumentárnej tvorby. Pepe sa pohol k fľaši a nalial si. Rory sa pohla k Sakrišovi.


  Mala na sebe modrobelasé šaty a vlasy vyviazané do uzla, vyzerala tak trochu ako Panenka Mária, keby sa teda Ježiškova matka rozhodla podľahnúť pokušeniu cigariet.


  - Chcela som ti povedať, že toto sa mi fakt páčilo. Že si sa tak vytočil, - oznámila Rory Sakrišovi bez pozdravu. - To by Chrasta neurobil.


  - Urobil, - odporoval jej Sakriš.


  - Zavolal by právnikovi, - skonštatovala pohŕdavo.


  - Je presne taký, akým si ho spravila ty. Pozrela naňho akosi vzdorovito, ale nepovedala nič. Dovalil sa Pepe.


  - Ahoj, Rory, - oslovil ju.


  - Ahoj, Pepe, - zareagovala prekvapivo vľúdne. - Ako sa máš?


  - Ide to.


  - A kam? - usmiala sa naňho.


  Pokrčil plecami a podal jej druhý pohár s vínom.


  Sakriš tak zostal bez alkoholu a šiel si nejaký pohľadať do domu.


  Na mobile v nabíjačke pritom našiel dve esemesky.


  Prvá bola ako vždy. Odpočítavacia. EŠTE ŠTYRI.


  Prečítal ju so zaťatými zubami.


  Druhá bola z neznámeho čísla. Dostala som vas odkaz. Toto je moje telefónne cislo. Vaša doktorka caipirinha.


  


  Šiel do kúpeľne, opláchol si ruky aj tvár a umyl si zuby. Aby tie svety nejako predelil.


  Potom sa vrátil k mobilu a vytočil číslo. Doktorka N sa ozvala takmer okamžite. Hlas mala ešte hebkejší, než si ho pamätal.


  Sakriš sedel na starej vani so zvieracími nohami, civel na popraskané biele obkladačky na stenách, na pruhovaný uterák z výbavy starej mamy, na svoju zubnú kefku strčenú v odštrbenom hrnčeku a snažil sa od úvodných zdvorilostných fráz dostať k niečomu konštruktívnejšiemu bez toho, aby mládežnícky koktal a drístal banality.


  - Rád by som vás videl, - povedal Sakriš po zrelej úvahe priamo. - Môžem vás pozvať na večeru?


  - Ja teraz neviem, - zareagovala Doktorka.


  - Tak na obed. Zajtra. Kde ste? Prídem. - Zasmiala sa.


  - Zdá sa, že je to akútne.


  - Nechcem byť nástojčivý, ale nemám rád také tie organizačné prestoje, - povedal Sakriš. -Ale ak nemáte chuť pozerať sa, ako prežúvam, povedzte to. Pochopím to. Časom určite.


  Znovu sa zasmiala.


  - Viete, ja teraz čakám na odťahovku, - povedala. - Som s pokazeným autom, tuto medzi dvomi dedinami. V zákrute. Je to fantastické miesto, pevne verím, že niekto nezošrotuje trojuholník aj mňa, keď sa bude valiť na diskotéku.


  - Prídem za vami. Pomôžem vám to vyriešiť.


  Zasmiala sa a povedala polohu. Zdalo sa jej možno, že ho tým odradí. Ale už trikrát sa zasmiala. Ako ho to mohlo odradiť? Stála takmer potme sama v neznámom exteriéri a bola celkom pokojná, celkom si istá tým, že to nejako zvládne.


  - Do hodiny som tam, - oznámil jej Sakriš.


  - Nebláznite, - znovu počul v jej hlase úsmev. - Je to ďaleko. A už som si volala odťahovku.


  - Možno aj za 45 minút.


  - Ale ja tu asi už nebudem.


  - Tak sa aspoň zbytočne preveziem.


  Asi sa blažené priblblo usmieval, keď vybiehal z domu, lebo štvorica na dvore ho len v údive bez rečí sledovala pohľadom.


  - A my čo? - zakričal naňho Pepe s fľašou v ruke, keď už mal Sakriš naštartované.


  - Vy sa nejako zabavte, - povedal im Sakriš a vyrazil.


  


  Bol rád, že je v aute sám a nemusí riešiť nič iné, než premýšľať nad najlepšou trasou a nad tým, či sa mu už všetok dnešný alkohol zmetabolizoval vo vzorci gramy lomeno hmotnosť mínus niečo s časom. Bol to výpočet, ktorý kedysi ovládal, aby si mohol bezpečne vypiť a potom po všetkých tých búračkách, ktoré videl celkom zblízka, prestal pokúšať šťastie a už nepočítal, radšej nepil.


  Stretával vytúnované škodovky a prívesné vozíky odporujúce fyzike pojednávajúcej o prívesných vozíkoch, teda čo môže byť s čím spojené, aby niečo unieslo, udržalo si svoj tvar a nerozpadlo sa od neinformovanos-ti na tisíc kúskov. Stretol dva kone aj s jazdcami a dve líšky bez jazdcov. Cyklistov. Šesť. Z toho troch samovražedných.


  Cestou cez les stretol srnca. Srnec zastal a díval sa na Sakriša v aute. Oči mu svietili. Sakriš zastal tiež a čakal. Tak tam chvíľu na seba civeli, na priesečníku dvoch svetov, ľudského a srnčieho. Bol krásny ten srnec, budúca trofej, ale teraz živá výzva k slobode a voľnosti.


  - Vďaka, pochopil som, - oznámil mu Sakriš. Srnec to vzal na vedomie, strihol ušami a zmizol v lese.


  


  Doktorka mala na sebe červenú blúzu, bielu sukňu a na kolenách otvorenú bonboniéru. Vraj úplatok. Vyzerala dobre. Lepšie než pri mori, hoci to je málo rozšírený úkaz. Sakrišovi sa už v jeho pohnutom živote dvakrát stalo, že dievča, ktoré bolo na pláži absolútne nezabudnuteľné, stretol o mesiac niekde v meste uprostred Európy, a nebolo v nej nič zaujímavé, žiadna iskra, nič oslnivé, prečo by mal mať poruchy spánku a neovládateľné erekcie, akoby ten zdroj bol mimo nej samej, niekde na rozhraní mora a krému na opaľovanie, a keď sa vzdialila, tak jednoducho zhasla, ako keď odídete so stolovou lampou von na ulicu a šnúra je prikrátka. Doktorka bola iný prípad. Žiarila v tme ako reflektor. Sakriš nevedel prečo, či je to jednoducho ňou. Že je taká. Že je oslnivá na druhý pohľad. A na tretí. A na štvrtý že žiari ako pochodeň.


  Odťahovka prišla až desať minút po Sakrišovi. Poslal ju aj s Doktorkinym autom do Okresného Zapadákova k známemu automechanikovi, ktorý dokonca kvôli nemu vstal z gauča a v papučiach šiel otvoriť dielňu.


  


  Keď prichádzali domov do Slávnej Minulosti, bola už polnoc a tma ako v rohu, no Sakriš si aj tak všimol Pepeho auto zaparkované pred kostolom. V kostole sa svietilo, no inak bolo všade celkom pusto. Sakriš v zlom tušení zaparkoval vedľa Pepeho bavoráka.


  Keď s Doktorkou N otvorili bránu kostola, omráčila ich sila organovej hudby.


  Rozliehala sa prázdnym priestorom, odrážala sa od obrazov a tvárí svätcov, miešala sa s vôňou kadidla a vädnúcich ľalií.


  Vo dverách stála Suzie. V lavici sedel Pepe. Pri stene kostola čupel Mameluk s obligátnou kamerou v ruke. Nakrúcal Pepeho.


  - Čo je to tu? - spýtal sa Sakriš.


  Suzie ho chytila za ruku a obrátila sa k nemu. Mala v očiach slzy.


  - Händel, Sarabande, - zašepkala Suzie.


  - Neviem, kto hrá, ale hrá krásne, - usmiala sa Doktorka. - Veľmi vrúcne.


  Doktorka si sadla do lavice a počúvala. Sarabande vystriedalo Chaconne. Sakriš zdvihol hlavu na chór. Nevidel, kto je za organom.


  - To je Rory, - zašepkala mu Suzie. - Ona má dnes narodeniny. A keď sa jej Pepe spýtal, čo je jej narodeninové prianie, tak povedala, že zahrať si v kostole. A Pepe zohnal kľúče. Začala Bachom. To bola pecka.


  Sakriš pozrel na Mameluka. Presunul sa takmer až k oltáru a snímal odtiaľ Pepeho sediaceho v prázdnej lavici.


  - A tá kamera? - spýtal sa Sakriš Suzie.


  - Nemusíš sa zase štartovať. Bude to o krásach života na dedine alebo o úskaliach staromládenectva, -zašepkala Suzie. - Ešte neviem. Uvidíme v strižni.


  Sakriš sa zdvihol a vyšiel po schodoch hore na chór. Za organom sedela Rory a sústredene hrala. Chvíľu ju pozoroval. Nevedel posúdiť, či hrá majstrovsky alebo len tak obyčajne, nemal hudobný sluch a prehľad do tej miery, aby dokázal hľadať chyby. Cítil však zaujatie a emócie, aké u Rory zabetónovanej vo svojej ľahostajnosti nepozoroval už celé roky.


  Stál ticho a díval sa, ako jej kmitajú prsty, ako pracujú nohy, ako sa celé jej telo hýbe v súlade s hudbou, ktorú produkovala. Zrazu sa obzrela. Stiahla ruky z kláves, akoby bola pristihnutá pri niečom nepatričnom.


  Pozerala naňho.


  - Podobáte sa na seba stále viac, - povedala mu a rozplakala sa. Hlasným, úľavným plačom. Sakrišovi to nebolo príjemné, ale tak nejako cítil, že je to v poriadku.


  



  


  


  


  


  


  


  


  


  8. kapitola


  


  Temná noc duše


  ainé sviatky dospelých


  


  


  - Bol zrazu strašne obyčajný. A cudzí, - povedala Rory.


  - Čo máš proti obyčajnosti? Obyčajnosť je fasa, - povedala Suzie.


  - Obyčajnosť je tichý jed, - povedala Rory temne.


  - Prd tichý jed, - povedala Suzie. - Obyčajnosť je teplá perina, pod ktorú sa môžeš uchýliť, keď sú všade okolo samí nevšední, výstrední egomaniaci, samí talenti a géniovia, všetci, na ktorých musíš brať zvláštny ohľad, lebo oni sú tí vyvolení, na ktorých pleciach leží osud sveta alebo, a to je ešte viac, osud celej zaprdenej slovenskej kultúry.


  - Suzie, - oslovila ju Doktorka N zdvorilo, no dôrazne. - Nechajte Rory, nech to dopovie.


  Sedeli všetky tri v Sakrišovej kuchyni. Mameluk s Pepem odišli točiť nejaké ilustráky, teda zábery, na ktorých sa Pepe prechádza v svite mesiaca po dvore, svieti do studňovej jamy baterkou, zamyká bavoráka a podobne.


  Sakriš predpokladal, že momentálne sedia v aute a pijú ďalšiu fľašu odsedenej hruškovice a mal v pláne ich skontrolovať, či sá ich životné funkcie ešte plus mínus ok. Teraz však robil trom čarodejniciam čašníka pri mdlom svetle starého kuchynského lustra, dolieval, dával pozor a počúval. Pretože psychicky nalomené a pod vplyvom alkoholu sa nielen otvorili, ale akoby zabudli, že je tam aj nejaký muž.


  - Keď som ho stretla, myslela som si, že je neobyčajný - povedala Rory. - A bola som šťastná, že ten neobyčajný muž je môj.


  - A to mi tu nikto nenaleje? - spýtala sa Suzie. Sakriš jej mlčky nalial. Potom otvoril ďalšiu fľašu a nalial aj ďalším dvom.


  Na stole blikotali štyri hrubé sviečky, Suzie z nich trhala horúce zmäknuté okraje a vyrábala z nich podivné postavičky hromadiace sa na voskovanom obruse.


  - On bol taký... silný. Silný bol, - povedala Rory. Trochu sa jej plietol jazyk, ale zatiaľ mali jej vety podmet aj prísudok a Sakriš bol vďačný, že vôbec niečo hovorí, niečo viac a k veci, než svoje obligátne lakonické odpovede obsahujúce slová ako nerozumieš tomu a prídem, keď dozrie čas. Vedel, že Chrasta chradne a umára sa, a on teraz chodil po špičkách v nádeji, že ak bude ticho, dozvie sa zázračnú rovnicu, prezradia mu, kde je ten bod, pomocou ktorého sa dá pohnúť všehomírom a ak nie celým, aspoň existenciou jeho brata, aby tu aspoň niekto bol trochu šťastný.


  - Mal tetovanie a dve vysoké školy, vedel jazyky, zarábal peniaze, bol nad vecou, mal kamarátov, bol vtipný, všetci mi ho závideli, - povedala Rory o Chrastovi.


  - A potom som zistila, že on je malý chlapec. Že sa bojí pred poradami, že s tými kamarátmi v kuse súťaží, že celé dni mlčí a prežúva v hlave úplne nepodstatné veci ako napríklad, že ho šéf oslovil divným tónom. Vyšlo najavo, že je hysterický a nakupuje úplne zbytočné veci len preto, že je to novinka a má to kábel. Že je posera. Že sa obzerá v zrkadle dlhšie než ja. Chápeš, že k tomu, aby si bola zamilovaná, potrebuješ mať o tom človeku trochu ilúzie? A teraz je to tak, že ja viem, že nie je zlý človek, viem, že ma mal rád, ale tak strašne ho neznášam, tak veľmi nechápem, čo som na ňom videla, že sa mi z toho chce zomrieť! Veď je nezaujímavý, trápny, slabý. Nenávidím sa za to, že to hovorím a ešte viac za to, že to cítim. Ako sa mám oslobodiť? A ako mám oslobodiť jeho?


  - A láska? - spýtala sa Suzie.


  - Čo láska? - nechápala Rory.


  - Čo láska k tomu tvojmu potetovanému hysterickému manželovi závislému na zbytočných veciach s káblom. Čo láska? Už ho nemiluješ?


  - Minula sa tuba, - oznámila Rory.


  Sakriš stál opretý o kredenc a pil vodu. Bolo to, akoby počul rozsudok smrti. A rozsudky sa počúvajú postojačky. Vonku sa ozvalo trúbenie. Dlhé ťahavé trúbenie na klaksón. My tu pochovávame minutú tubu a vonku nám k tomu trúbia.


  - Viete čo? - ozvala sa Doktorka N, ktorá Rory celý čas sústredene počúvala. - Čo keby ste mu napísali list?


  - List? - pochybovačné zopakovala Rory.


  - Áno, - potvrdila Doktorka. - Hneď teraz. Mám pero. Doktorka sa začala hrabať vo svojej kabelke a podľa toho, ako veľmi sa musela koncentrovať na niektoré pohyby, Sakriš pochopil, že aj ona je viac než len trochu roztzrnitá.


  Trúbenie vonku nabralo na nástojčivosti.


  - Ale ja neviem, čo mu mám napísať, - povedala Rory nešťastne. - Ja to neviem.


  - Ale ja to viem, - vyhlásila Suzie. - Ja viem, čo v tom liste má byť. Budem ti diktovať.


  Sakriš sa odlepil od kredenca a šiel von zistiť, čo má kto za problém.


  


  Trúbilo Pepeho BMW. Mameluk vňom bol ožratý jak doga a nevedel otvoriť dvere. Za volantom spal ožran číslo dva a bol v stave nezobuditeľnosti. Mameluk prepadol záchvatu klaustrofóbie a natiahnutý ponad Pepeho panicky trúbil.


  Keď Sakriš otvoril dvere auta, Mameluk z neho vypadol na trávu. Hoci koordinácia bola poslabšia, prepadol náhlej fixácii na zdvorilosť a začal košato Sakrisovi ďakovať za vyslobodenie a ospravedlňovať sa mu za všetky príkoria, ktoré mu až doteraz spôsobil svojím ľudským aj profesionálnym pôsobením v jeho blízkosti.


  Sakriš mu na to povedal, že ospravedlnenie sa prijíma a teraz by sa mohol postaviť na dve a pomôcť mu s Pepem, lebo ak ho nechajú spať v aute, do rána bude mať platničky v hajzli.


  Dostať Pepeho z auta nebolo jednoduché, zvlášť z toho dôvodu, že Sakriš nechcel strihať plechy okolo jeho bezvládneho tela, tak ako bol naučený v podobných situáciách. Jednak bol jeho parťák dosť nespoľahlivý a jednak by mu to Pepe ráno neodpustil.


  Rým dovliekol spiaceho Pepeho do jeho domu, bol celkom spotený. Uprostred dvora totiž Mameluk pustil Pepeho nohy na zem a obrátil svoju pozornosť na hviezdnu oblohu. Spomínal Kanta, Štúra, Janka Kráľa, Štefánika a mnoho ďalších rodoľubov a nereagoval na Sakrišove výzvy, aby prešacoval Pepeho vrecká a našiel kľúče od domu. Musel teda uložiť Pepeho do vlhkej trávy a hľadať kľúče sám.


  Vo vreckách ich nemal. Boli strčené za Pepeho domácim satelitom, najväčším domácim satelitom v strednej Európe.


  Sakriš uložil Pepeho do postele, povolil mu opasok, vyzul topánky a zakryl ho dekou. K hlave mu pripravil lavór a k ruke priložil fľašu minerálky a acylpyrín. Potom šiel pohľadať Mameluka.


  Ten už medzičasom sedel v Pepeho upratanej, čistej a staromládenecky strohej, ale prekvapivo vkusnej obývačke a prepínal tristo kanálov, ktoré si Pepe obstaral do televízora.


  - Čo tu robím? - spýtal sa Mameluk Sakriša s očami prilepenými na obrazovku.


  - Momentálne alebo tak všeobecne? - spýtal sa Sakriš.


  - Hľadám sám seba, - oznámil Mameluk Sakrisovi aj sebe. - A je to veľmi ťažké, lebo ja som veľmi maličký a splývam s pozadím, ani magnetický nie som, aby som si mohol pomôcť nejakou hľadačkou kovov a dosť sa bojím, že sa niekam zašantročím, napríklad zakotúľam, napríklad do nejakej škáročky a nebudem sa odtiaľ vedieť dostať a ani vidno ma nebude, trošku sa zaprášim, troška ma roztoče obhryzú a už sa nikdy nenájdem a to by znamenalo, že si musíme položiť otázku, či sa to...


  V tom okamihu Mameluk zaspal.


  V televízore bola navolená akási saudskoarabská stanica, kde sa inteligentne vyzerajúci človek s utierkou na hlave snažil niečo vo svojej rodnej reči vysvetliť divákom.


  Sakriš vybral Mamelukovi z raky diaľkové ovládanie, vypol televízor, zložil mu z čela slnečné okuliare a zakryl ho voľne pohodenou bundou, pretože ďalšiu deku nenašiel.


  


  V Sakrišovom dome sa síce svietilo, ale nikde nezaznamenal žiaden pohyb. Na stole v kuchyni v porozlievanom vosku a červenom víne blikotali posledné dve sviečky. Suziini voskoví panáčikovia stáli zoradení v kruhu ako na nejakej pohanskej slávnosti, samé divné pokrivené bytosti, zrodenci pekla a potlačených túžob, v prostriedku kruhu bol poskladaný papier amatérsky zapečatený rozpustenou sviečkou a otlačkami prstov. Veľkými vyfarbenými vyškrtanými a vyhviezdičkovanými písmenami na ňom bolo napísané CHRASTOVI.


  Na šezlóne spala Rory s nezapálenou cigaretou v ruke, akoby ju spánok zastihol nepripravenú uprostred myšlienky o nutnosti ísť pohľadať nejaké zápalky alebo sa skloniť k sviečke. Sakriš ju teda odzbrojil, sfúkol sviečku a šiel pohľadať do zadnej izby nejakú deku.


  V posteli pod obrázkom pastiera Ježiša láskavo sa usmievajúceho a obklopeného šťastnými ovcami, ktorý kedysi vraj dostali starí rodičia ako svadobný dar, ležali Doktorka N a Suzie. Suzie pochrapkávala a Doktorka sa prevrátila na druhý bok s poznámkou „To je v poriadku, mám to zvnútornené.“ Boli tvrdé ako štolverky a nezobudili sa ani na vŕzganie dverí starej skrine, z ktorej Sakriš vyberal prikrývky, aby ich všetky pozakrýval.


  


  Vonku už svitalo a vtáci sa neznesiteľne rozkrikovali, keď Sakriš pustil Sýkorkiných psov von. Cica naňho v Sýkorkinej spálni otočila hlavu a pozdravila ho. To krátke mňau bolo dosť lakonické, len také puberťácke čau po príchode domov, aby sa nepovedalo. Sakriš si ľahol k mačke na kraj širokej postele. Mal v úmysle sa trochu vystrieť a potom s ňou zacvičiť, dať psom raňajky a zbehnúť niekam po čerstvé rožky. Spať sa mu nechcelo, opitý nebol, bol v stave zostrených zmyslov a duševnej otvorenosti voči akejkoľvek inak neprijateľnej myšlienke.


  Všetko má svoj zmysel. Nič nie je náhoda. Ľudia s podobnými problémami sú priťahovaní k sebe, aby si ich navzájom pomohli vyriešiť. Šťastie je často otázkou odhodlania ho vnímať a prežívať. Pri všetkom smútku si musíme byť vedomí, že máme v ruke žreb, čo vyhráva. Uprostred pocitu, že pravdu má na dosah, zaspal.


  Zobudil sa asi o minútu. Na hodinách bolo o päť hodín viac než pred okamihom. Pod bradou mu spala chromá mačka. Ako sa tam dostala, to nevedel. Možno si ju tam preložil sám v námesačnej činorodosti a možno sa doplazila vedená mačacou úlohou odoberať zlú energiu postihnutým miestam, liečiť choré orgány. Asi iná v hrdle niečo zaseknuté, nejaké slová, keď to tam Cica šla riešiť. Prehltnuté city. A možno sa len unavená nedovliekla ďalej.


  Šiel si do Sýkorkinej kúpeľne opláchnuť tvár. Po ceste narazil na nadrozmerného Džingischána. Ukazoval na Sakriša prstom vo veľavýznamnom geste ako postavy na agitačnýeh plagátoch, pýtajúce sa, či si sa už prihlásil do armády brániť vlasť, či si bol na stredisku darovať krv, či si už udal suseda, čo v skleníku pestuje podozrivé rastliny. K čomu vyzýval Džingischán Sakriša, to nebol schopný dešifrovať. Kloboučky hop boli vymaľované tak verne, že mal Sakriš pocit, že sa naňho z obrazu vysypú a pochovajú ho v pestrofarebnom plastovom hrobe.


  


  Preskočil plot deliaci Sýkorkin dvor od jeho a uvidel na dom. Okná na kuchyni boli pootvárané, zaprášené záclony viali von. Káva voňala až na dvor a až na dvor bolo počuť, ako Rory prezrádza rodinné tajomstvá.


  - Oni majú takého všeobecne dosť nervózneho otca a to je vraj na staré kolená už spacifikovaný po druhom infarkte. Volajú ho Starý Pardál asi tak od jeho šestnástich. Vraj. No a keď tak behali jeho synovia v detstve nepríčetne okolo neho, tak mu dosť liezli na nervy, nechcelo sa mu na nich vykrikovať stále len tak zdĺhavo a tak to skracoval, až sa zo „Sakra, Rišo!“ stal Sakriš a zo „Chrastavý Rasťo“ Chrasta. Lebo Rišo sa ničoho nebál a Rasťo šiel za ním a vždy niekam spadol a tiekla mu krv.


  - A prečo s tým robia také drahoty, s tým vysvetlením ich prezývok, keď je za tým takáto obyčajná story z detstva? - spýtala sa s plnými ústami Suzie.


  - Možno pre nich je za tým niečo viac, - povedala Doktorka. - A táto story len zastiera niečo hlbšie, čo je len medzi nimi.


  - Myslíte, že za všetkým je niečo hlbšie? - spýtala sa pochybovačné Suzie. - Aj za prezývkami z detstva?


  - Tam sa to kóduje. V detstve. A dodnes ich používajú, - povedala Doktorka. - Meno je ako zaklínadlo, ktorým toho človeka každý deň mnoho ľudí zaklína, nahlas, aj v duchu.


  - Nomen Omen, - poznamenala Rory.


  Kým Sakriš obišiel dom a vošiel dnu, rozprávali sa už o kozmetike. Čo si ktorá z nich kupuje v lekárni a čo v drogérii a čo sa oplatí v pomere cena lomeno výkon a čo je len reklamná bublina a nič, fakt nič to s kruhmi pod očami nerobí.


  V kuchyni bolo upratané, na stole káva, šunka, zelenina a čerstvé pečivo. Všetky tri vyzerali ako po wellness víkende a nie ako po prechlastanej noci. Kedy vstávali a ako to urobili, to sa Sakriš nedozvedel.


  Rory sedela pri stole nad nedojedeným rožkom, mala na sebe šortky a pruhované tričko. Suzie si s otvorenou kabelkou na kolenách natierala tvár krémom z tuby. Pri kredenci stála Doktorka, znova biela sukňa, no nad ňou mala modré tričko, tmavomodré ako jej oči. Pila kávu z otlčeného hrnčeka a usmievala sa na Sakriša.


  - Ďakujeme za tie deky, - povedala mu. - Bdeli ste nad nami, to bolo ráno príjemné zistenie.


  Kým na to stihol niečo povedať, ozvala sa Suzie, ktorá bola momentálne taká pohltená vlastnou existenciou, že nezaznamenala ani jeho príchod, ani akúkoľvek vetu, ktorá sa jej netýkala.


  -Viete, čo hovorí anglická kamoška mojej svokry? - povedala hrabúc sa v spodných vrstvách svojej rozmernej kabelky. - Inak ťažká aristokratka to je, majú rodokmeň až k triceratopsovi. Tak ona hovorí, že sú len dve pravidlá, ktoré musí žena dodržiavať, aby raz nebola nepríjemne prekvapená. Po prvé, nenechávať svojho muža samého dlhšie než tri dni. Po druhé, pri krémovaní tváre pokračovať až do dekoltu.


  - Múdro, - ocenila to Doktorka.


  - Tak jedno by si už mala, - poznamenala Rory s pohľadom na Suzine ruky v švungu si natierajúce vnútro podprsenky.


  - Aj na druhom sa pracuje, - oznámila jej Suzie.


  - Idem domov, nech tam môj muž nemá čas vymýšľať nejaké hovadiny.


  - Myslela som si, že muža máš tu, - povedala Rory.


  - Teda u suseda. Metabolizuje slivovicu.


  - Hruškovicu, - opravil ju Sakriš a sadol si k hrnčeku kávy, ktorý identifikoval ako určený jemu.


  - Ahoj, - pozdravila ho Suzie. - Vďaka za nocľah. Potom sa otočila k Rory a plynulo pokračovala:


  - Muža máš len jedného. Ostatní sú akože Vianoce. Tešíš sa na ne, želáš si prekvapenia, chystáš, organizuješ. No a potom sa prekvapenie buď koná, alebo nekoná, v každom prípade Vianoce sú za tebou, nadšenie opadne a ty si dáš chvíľu oddych, aby si sa mohla tešiť na ďalšie.


  - Takže mladý muž s kamerou sú minulé Vianoce? - spýtala sa pre istotu Doktorka.


  - Vianoce po Troch kráľoch. Darčeky vybalené, papiere potrhané, stromček vyplznutý, žalúdok pokazený.


  - Minula sa tuba? - skusmo nadhodila Rory.


  - Takto kruto by som to ja nikdy nepovedala, - vyhlásila Suzie a šla hľadať veci, tvorivé nápady a výhovorky, prečo musí ísť späť domov do manželského prístavu.


  


  Celý nasledujúci deň sa niekto niekam presúval, a keď Sakriš na chvíľu zatvoril svoje nevyspaté oči, len na okamih, na jedno žmurknutie, už bol ten človek definitívne inde.


  Najskôr šla Doktorka N s Pepem do servisu v Okresnom Zapadákove pozrieť Doktorkino auto a ukázať dvere na bavoráku, pretože Mameluk v opileckej snahe vystúpiť vyšklbol páku na otváranie a Pepe takmer skolaboval, keď to ráno zistil.


  Potom Suzie s Mamelukom v rámci vzťahového dusna niekoľkokrát odchádzali definitívne domov, pateticky sa lúčili a chaoticky balili, aby sa predsa len vracali nakrútiť ešte nejakú dedinskú scenériu, Sýkorkini psi preháňajúci sa po dvore, Pepeho krík hortenzií s modrastými kvetmi alebo pospolitý ľud sporadicky sa motajúci exteriérom. Bolo už po poludní, keď zmizli za obzorom a napodiv sa už nevynorili.


  - Keby sme sa už nikdy nestretli, - povedal Mameluk Sakrišovi na odchode fučíkovsky, - tak aby si vedel, človeče, mal som ťa rád.


  - Ok, opatruj sa, - plesol ho Sakriš po ramene.


  - Žena ma opatrí, - oznámil mu Mameluk, vybral z náprsného vrecka safari košele obrúčku, navliekol si ju a zmizol ako v Arabele.


  Sakrišovi zostalo akosi podprahovo smutno, že muži okolo neho nemajú v sebe viac starosvetskej pretvárky a noblesy.


  


  Sakriš prehrabal haraburdy, ktoré do domu navláčil Chrasta a našiel tam škatuľu od wi-fi váhy, ktorá bola ako stvorená na utajený transport Cice Mata Hari, lebo predchádzajúcu škatuľu na prevoz niekto rozžul na kusy a ledabolo zahrabal v záhrade. Nikto sa k činu nepriznal, ale zo štyroch obvyklých podozrivých sa dvaja tvárili tradične previnilo a dvaja tradične akoby nič. Cica sa trochu bránila, keď ju do novej škatule dával. Mala na nej prieduchy, aj skalopevné ubezpečovanie, že je to len na chvíľu, ale ona vedela svoje. Váhou zo škatule sa začala jedna nechutná kapitola jednej manželskej histórie a prevoz autom zas znamenal, že ju v bielej vykachličkovanej miestnosti plnej pachu stresu, strachu a utrpenia budú držať a robiť jej zle.


  - Kladie odpor, - skonštatovala oceňujúco veterinárka Thelma.


  - Dobré znamenie, - povedala veterinárka Luisa.


  - Neprišli by ste mi... ehm... niekedy večer... pomôcť zapojiť satelit? - spýtala sa Thelma.


  - V tom sa nevyznám, ale dohodím vám suseda, - povedal Sakriš a až vonku v aute mu došlo, že o satelit asi nešlo.


  Keď sa Doktorka vrátila zo servisu so správou, že súčiastka bude popoludní a auto opravené večer, a keď Rory dokončila svoju misiu sprevádzačky filmových tvorcov po spriatelenej dedine, niečo spolu tie dve chvíľu riešili v kuchyni pri sporáku, potom v kúpeľni za zatvorenými dverami a potom sa stratili v plenéri. Prechádzali sa po lúkách za Slávnou Minulosťou, či kde vlastne a niečo rozoberali. Pepe mu hlásil, že podľa informácií jeho kamarátov sa zastavili aj v krčme na malé pivo.


  Tento deň bol aj v znamení životných ponaučení, periel ducha a zrniek múdrosti, ktoré sa prítomným trúsili na všetky strany ako z vianočného stromčeka odstrojovaného v septembri.


  - Rozchod je všetko, čo potrebujeme vedieť o pekle, - oznámila napríklad Rory Sakrišovi, keď sa vrátili.


  - To ti povedal kto? - spýtal sa Sakriš.


  - Ona, - kývla hlavou na Doktorku.


  - To povedala Emily Dickinsonová, - povedala Doktorka.


  - Kto? - spýtal sa Sakriš, lebo až toľko toho v službách nečítal. Niekedy robil údržbu, niekedy vypisoval papiere, niekedy dvíhal činky a niekedy aj spal. A niekedy mali aj poplach a musel niečo robiť.


  - To je jedno, - usmiala sa žiarivo Doktorka.


  - To sa vstrebe, - prisadila si Rory.


  - Robí si tu zo mňa niekto srandu? - spýtal sa ich Sakriš.


  - Len veľmi nevinne, - ubezpečila ho Doktorka. Sakriš sa však postavil a pohol sa k dverám.


  - Neodchádzajte, ste tu doma, - povedala Doktorka. Otočil sa k nej, aby jej videl do tváre. Bavila sa.


  Držala v rukách plastovú misku plnú ríbezlí, ktoré on doteraz nechal visieť na kríkoch vzadu v záhrade. Doktorka s Rory sa v rámci terapeutických rozhovorov rozhodli dať to trochu v dome a záhrade do poriadku. Biele, červené a čierne strapce, mokré od vody, odrážali podvečerné šikmé svetlo a tá kombinácia bobulí, lesku, farieb a svetla s dvomi opálenými ženami pri starej výlevke vyzerala až gýčovo krásne.


  - Musím ísť cvičiť s mačkou, - povedal Sakriš.


  - Máte mačku?


  - Ja nie. Ale suseda má. Je to tajný projekt s krycím názvom Pocit viny.


  - To ma zaujíma.


  


  Kým sa šli Sakriš s Doktorkou postarať o Sýkorkin zverinec, Rory varila. Nejakú grécku záhadu s ryžou a paprikami. Celý dom voňal cesnakom a kôprom. Takto nejako by v praxi asi vyzeral mužský sen o viacerých manželkách súčasne. Jedna chlapa sprevádza, druhá robí doma servis. Vo vzájomnej zhode, bez slzavých scén, tá, čo nemá náladu, zatvorí sa v kúpeľni a nezavadzia v prežívaní rodinnej pohody, tá, čo náladu má, ju robí aj svojmu manželovi. Len sexu by tam bolo asi viac než v Sakrišovej prítomnosti, aspoň teda vo fantázii by si toho sexu muž v strede takéhoto sveta užil určite požehnane a rôznorodo.


  Sýkorkini psi privítali Doktorku s nadšením a ona im to nadšenie opätovala, takže ich vyhladkala, vyškrabkala a takmer si privodila tenisový lakeť od hádzania loptičiek, gumených kostí a palíc po celom dvore.


  - Zaujímavá žena, - povedala Doktorka pri pohľade na sériu fotografií visiacich na stene, ktorých spoločným menovateľom bola Sýkorka zvečnená sama sebou.


  Sakriš zdvihol hlavu. Sedel na Sýkorkinej posteli, pozoroval pokusy chromej Cice niekam sa dopracovať. Príliš jej to nešlo, ale aspoň už neležala ako vecheť.


  V dome už bolo šero. Doktorka stála uprostred Sýkorkiných obrazov, len tá jej biela sukňa sa belela medzi farebnými výkrikmi po stenách. Ešte stále čakala na telefonát zo servisu v Okresnom Zapadákove, ktorý jej mať oznámiť, že auto je opravené a ona môže vyraziť domov. Sakriš tušil, že ak sa chlapík neozval doteraz, auto bude až ráno, lebo vo štvrtok chodil majsterko pravidelne hrať karty a taký prezident sa ešte nenarodil, kvôli ktorému by ležal pod autom v čase, keď jeho kamaráti mastili mariáš. To však Doktorka nevedela a Sakriš to zatiaľ nechal plynúť, tú zamlčanú otázku, čo večer, či prespí, a kde a kto im bude robiť garde a tak vôbec, či dôjde k tej situácii, že budú niekde sami a niečo bude visieť vo vzduchu.


  - Zaujímavá, naozaj, - zopakovala.


  - Áno, - povedal Sakriš.


  - Je ich okolo vás viac, - povedala Doktorka. - Pekných použiteľných žien. A vy ste napriek tomu sám. Kde je problém?


  - Čo sa musí stať, aby sa človek zamiloval? Prečo práve do konkrétnej ženy a nie do žiadnej inej? - spýtal sa Sakriš.


  - Neviem, - povedala Doktorka.


  - A vie to niekto?


  - Či to vie niekto tak, že to má vedecky podložené?


  - Presne tak, vedecky podložené.


  - Nie.


  Mačka sa snažila obtrieť o Sakriša. Nešlo jej to, tak sa mu oprela o stehno a civela na Doktorku.


  - Tak vidíte, - povedal Sakriš. - Neviem, prečo som teraz sám.


  Doktorka sa otočila k oknu, pozrela von do hustnúceho súmraku, potom znovu na Sakriša sediaceho na kraji postele.


  - Dlho som nebol zamilovaný, - povedal jej. A už nepovedal: Až teraz. Asi. Zas.


  Nepovedal, ale niekedy, keď sa to nepovie, je to ešte hlasnejšie.


  A vtedy sa stalo niečo zvláštne, niečo čo poznal u viacerých ľudí, no u tejto ženy to videl prvýkrát. Bola v rozpakoch. Akoby chcela niečo povedať, no nepovedala to, nie z opatrnosti, či zo zdvorilosti, nepovedala to z čistého kondenzovaného strachu, že šliapne vedľa, že niečo pokazí, niečo, na čom jej zrazu nečakane záležalo viac, než bola ochotná si priznať.


  - Chladno je, - povedala zrazu. - Potrebujem si vziať sveter.


  A vyšla von a ponáhľala sa preč od neho, od súmraku a tej chvíle, kedy bolo treba niečo povedať, alebo urobiť, no ani jeden z nich nebol ochotný vziať na seba to bremeno prvého výstrelu. Tak teda vbehla do Sakrišovho vysvieteného domu plného vône jedla a neporiadku, nedopovedaných slov a cudzích príbehov, aby nemusela načínať ten svoj.


  


  Sedeli za stolom v trojici. Sakriš, Rory a Doktorka. Jedli. Pod tým istým lustrom a za tým istým stolom už predtým jedli mnohí predkovia a príslušníci Sakrišovej rodiny. A riešili znárodnenie a prihlášky a policajtov a kostol a peniaze a lásku a deti a choroby a klamstvá a svadby a plány a pohreby a smiali sa a plakali a pili a kričali a spievali a mlčali a držali sa za ruky.


  Sakriš to všetko zrazu celkom jednoznačne cítil. Bol hostiteľom v tejto čudesnej zostave, mal by niečo riešiť, aj s jednou aj s druhou, s jednou vo svojom mene, s druhou v mene brata, ale fakt nevedel ako a čo, tak len kládol do úst lyžicu a mlčal a dúfal, že sa to samé kamsi posunie, tam, kde to bude jasnejšie, kde bude zreteľnejšia jeho úloha.


  - Ako sa to volá? - spýtala sa Doktorka nad tanierom.


  - Jemista, - povedala Rory.


  - Výborné, - pochválil ju Sakriš.


  - Aspoň nejaký úžitok nech máme z tých mojich pobytov v azyle, - poznamenala Rory.


  Zostalo chvíľu ticho. Venovali sa jemiste.


  - Rozmýšľala som o tom, čo ste mi povedali, - oslovila Doktorku Rory.


  Potom sa otočila k Sakrišovi:


  - A aj o tom, čo si mi nepovedal. A máte pravdu. Je to snehová guľa, to pomalé nabaľovanie problémov, drobností, slabostí. A máte pravdu aj v tom, že svoje chyby som nevnímala, ospravedlňovala som seba, nemenila som sa, v ničom, ako bolo to slovo?


  - Sebaospravedlňovanie, - povedala Doktorka.


  - Presne tak, - povedala Rory. - Neschopnosť vcítiť sa do duše toho druhého. Ja som jednoducho podľahla presvedčeniu, že som si zle vybrala a už mi všetko zapadalo do toho vzorca. Ja som tomu všetkému na vine. On sa snažil.


  - Nie je podstatné zisťovať, kto je na vine, - povedala Doktorka mierne. - Podstatné je snažiť sa zmeniť situáciu tak, aby ste si nespôsobovali utrpenie.


  - Viem, - prikývla Rory. - Idem teda niečo vyriešiť.


  - Teraz? - spýtal sa Sakriš. - Kam?


  - Do Bratislavy.


  - Ako?


  - Zavolala som si taxík. Bude to stáť majland, ale je mi to jedno.


  Rory sa otočila k Doktorke:


  - Mám si umyť vlasy?


  - Kašlite na vlasy, - povedala Doktorka. - To je teraz vraj veľmi hipsterské.


  Vysvitlo, že zbalené má už všetko. Taxík si zavolala, ešte kým varila večeru.


  Vyšli pred dom, kde stál taxík s bežiacim motorom a zasvietenými reflektormi. Rory s hipsterskými vlasmi a čiernymi očnými linkami vyobjímala Doktorku a potom prekvapivo aj Sakriša.


  - Ďakujem, - povedala mu.


  - Za čo?


  - Za všetko, - Rory chytila tašku a pohla sa k taxíku. - Hlavne za to, že si sa už nepýtal.


  


  Bojler trochu štrajkoval, tak vodu na umývanie riadu dali zohrievať do hrnca. Rory odišla akosi narýchlo a znovu toho málo povedala o východiskách a cieľových staniciach svojho presunu životom. Tak sa teda Sakriš spýtal Doktorky, čo jej to vlastne cez deň na terapeutických potulkách povedala.


  - Žiaden iný vzťah nás nenúti tak veľmi na sebe pracovať, tak veľmi sa učiť, prekonávať sa, vedieť odpúšťať sebe aj tomu druhému, ako manželstvo, - vysvetlila mu Doktorka.


  - Prečo to ľudia podstupujú, keď je to skúška taká ťažká, že z nej málokto nevyletí?


  - Pretože ľudia majú radi výzvy a láska je najväčšia motivácia na svete.


  - A vy?


  - Čo ja?


  - Podstúpili ste výzvu?


  - Áno, a vyletela som. Takže rozumiem tým, čo to zažívajú tiež.


  Pozrela na mobil. Zdalo sa mu neuveriteľné, že si ešte stále myslí, že dnes odíde. Nespýtala sa ho na automechanika, ani na nocľah. Vyzerala zrazu unavená.


  - Máte deti? - spýtal sa jej Sakriš.


  - Dcéru. Od jesene bude študovať v Prahe. A vy?


  - Ja nemám. Mal som mať, ale nemám.


  Prikývla.


  - Pomôžem vám s tým riadom, - ponúkla sa.


  - Netreba. Relaxujem pri tom.


  - Tak dajte aj mne trochu zarelaxovať.


  


  Umývali spolu riad a atmosféra sa trochu uvoľnila. Podávali si mokré šmykľavé taniere, ešte teplé od horúcej vody, počúvali tikot hodín a štekot Sýkorkiných psov a len tak klábosili o nedôležitých veciach, aby nemuseli o tých dôležitých. Sakriš sa jej medzitým odhodlal oznámiť, že jeho ponuka nocľahu stále platí, pretože majiteľ autoservisu teraz s pravdepodobnosťou blížiacou sa istote vyhráva desaťcentovky a vyberať motor a vymieňať spojkové ložisko Doktorkinho auta bude zas najskôr až zajtra.


  - To by urobil? -zapochybovala Doktorka. - Sľúbil mi, že mi určite zavolá, a že spraví všetko, aby som mohla ísť dnes domov.


  - No je to fasinger zakokotený, - vyhlásil vzápätí na adresu servisáka Pepe, ktorý sa dovalil s existenciálnou úzkosťou a vo svetri, vo vreckách ktorého mu štrngali štamperlíky Mal so sebou slivovicu a komplexný blbý pocit, že mu uniklo niečo podstatné a nechal sa ojebať. A nebol si istý, či po prvé, bude mať ešte niekedy svoje dvere na bavoráku bez poškvrny a po druhé, či z neho tí filmári neurobia pred celou republikou úplného debila.


  - Budúcnosť je neistá, to je jej jediná istota, - prehlásila na to Doktorka a nechala si uliať zo slivovice do štamperlíka z vrecka, pretože dnes teda už šoférovať asi nebude.


  Pepe vyhlásil, že všetok podnikateľský úpadok úzko súvisí s úpadkom morálnym a sexuálnym a nech mu nikto nehovorí, že aj kedysi sa toľko súložilo a toľko sa porušovali sľuby dávané ohľadne opráv do západu slnka.


  Doktorka sa uškŕňala a povedala, že archívy, kroniky a denníčky starých materí by mohli rozprávať, že ľudia sú tí istí, mení sa len nutnosť isté veci skrývať. A potom sa prirodzene prešlo na sexuálne témy. Doktorka hovorila zväčša z odbornej praxe, Pepe zväčša z dedinskej kolektívnej pamäte a Sakriš sa zväčša smial, až mu slzy tiekli.


  Keby ženy sexovali so svojimi mužmi tak často, ako sa len dá a keby sa muži venovali každý deň dve hodiny rodine, väčšina manželstiev by bolo šťastných. Povedala Doktorka.


  Keby ženy varili svojim mužom každý deň dobrú polievku, tak by možno platilo hore uvedené. Povedal Pepe. V polievkach je ten šém na ovládame golemov skrytých v mužských dušiach. Rozvinula Doktorka.


  Manželia by mali chodiť na plesy. Povedala Doktorka. Lebo žena sa upraví, muž vidí, že aj iní muži by ju chceli, bontón ich núti konverzovať a tancovať, a tak si potom po príchode domov fajn zatrtkajú. Doktorka slovo zatrtkajú nepoužila. Použila slovné spojenie majú sex.


  No a potom Sakriš spomenul zásah v jednom erotickom klube. Mali tam haváriu s plynom, tak to hasiči šli vyriešiť a boli rýchli a pohotoví a slušní do najvyššej možnej miery a majiteľ za nimi na druhý deň prišiel so šampanským a niekoľkými životnými pravdami, z ktorých najviac zarezonovala tá na tému orálneho sexu. „Keby ženy vedeli a často aj chceli svojim mužom dobre vyfajčiť, mohli by to rovno zabaliť majitelia bordelov aj rozvodoví právnici. No ale chvalabohu, ženy to nevedia a nechcú.“ Sakriš si pamätal, že polovica jeho kolegov odchádzala domov v hlbokom sústredenom zamyslení.


  Vtedy Pepe spomenul Armstrongove slová Good Luck, Mr. Gorsky!, teda Veľa šťastia, pán Gorsky!, ktoré vraj astronaut povedal hneď po vete o malom kroku pre človeka a veľkom pre ľudstvo. Pán Gorsky bol vraj astronautov sused a susedovi vraj jeho žena povedala, že mu to urobí ústami, keď najbližšie nejaký človek pristane na Mesiaci.


  Na to Doktorka povedala, že super historka, akurát že nie je pravdivá, že je to starý mestský mýtus a Pepe sa začal hádať, že má dôkazy a môže ich kedykoľvek predložiť a rozhodným krokom sa pre ne vybral do svojej chalupy.


  Keď sa nevrátil do štvrť hodiny, šiel sa naňho Sakriš pozrieť. Našiel ho spiaceho uprostred kuchyne. Ležal na dlážke na bruchu, v pravej natiahnutej ruke teflonová panvica, ľavú mal pôvabne prikrčenú, nohy naznačujúce výskok, akoby ho nejaký vesmírny animátor posúval po ploche dlážky ako postavičku znázorňujúcu dvojrozmerný tenis s panvicou.


  Sakriš sa neodvažoval zamýšľať, či panvica mala byť ten dôkaz alebo Pepeho dostihol spánok uprostred myšlienkovej odbočky na tému omeleta, pretože nerád strácal o svojich blízkych ilúzie, že ešte stále oplývajú duševným zdravím a psychickou potenciou.


  


  Keď sa vrátil, Doktorka si v kúpeľni za zatvorenými dverami umývala zuby. V kuchyni bolo upratané. Postavil sa teda opäť ku kúpeľňovým dverám, zhrnul situáciu u Pepeho a oznámil, že ide ešte skontrolovať zverinec.


  Doktorka sa cez dvere ozvala, že čo sa Pepeho týka, predpokladala takýto vývoj, a že keby sa v Sýkorkinom dome zdržal, tak praje dobrú noc a ďakuje za všetko.


  Sakriš zostal chvíľu stáť za dverami a zrazu sa cítil, akoby mal opäť pätnásť. Na to, že v súčte mali spolu s Doktorkou určite vyše osemdesiat a ich povolania naznačovali, že so strachom vedia pracovať, na to boli naozaj zaujímavo vzťahovo vyšachovaní.


  


  U Sýkorky si ľahol k Mata Hari. Spala. Ako všetko zvyšné psistvo. Aj stafordka Drblina, typický strážny a bojový pes v akčnej pozícii hneď za dverami, po jeho príchode len otvorila jedno oko, potom ho zatvorila a ďalej sa venovala spánku, ktorý potrebuje na pleť.


  - No čo by si mi poradila, Cica? - prihovoril sa mačke. - Ty máš teraz kopu času na premýšľanie.


  Cica naňho pozrela, usmiala sa a spala ďalej.


  


  V dome sa svietilo na chodbe a v kuchyni. V kuchyni na šezlóne boli zložené vankúše a deka. V spálni bola tma.


  Umyl si zuby a ruky a sadol si na vaňu. Na to isté miesto, kde sedel pred viac ako dvadsiatimi štyrmi hodinami, keď volal s Doktorkou, aby si ju šiel vyzdvihnúť na pustú cestu k pokazenému autu. V čo vtedy dúfal? A v čo dúfa teraz? A na čo asi myslí Doktorka ležiac v jeho posteli? Čaká, že za ňou príde? Bojí sa toho? Túži po tom? Vysielala nejaké signály? Nevedel to zrazu vyhodnotiť, vedel, že je rovnako ľahké jednoznačné signály prehliadnuť, ako si mylne vsugerovať, že existujú.


  Predstavil si ju v tej posteli, že tam leží a blúdi rukou po svojom tele, ako ňou vojde pod košeľu, ako si hladí prsia a potom zíde nižšie, na to vlhké skryté miesto, poodtiahne nohy, možno ich pokrčí, vojde dnu, jedným prstom, jemne, možno dvomi, nadýchne sa a vydýchne, napne chrbticu a uvoľní ju, možno sa otočí nabok, schúli sa, jednu ruku medzi stehnami, druhou sa nežne dotýka bradavky a možno sa pritom díva v tme na dvere, na ten svetlý pás dole pri prahu a čaká, či sa na tom svetlom páse objaví tieň, či Sakriš stojí za dverami a možno sa nedíva, možno má zatvorené oči a predstavuje si, že už vošiel a nesie k nej svoje telo, veľké nadržané telo s penisom ako konár stromu. Sakriš si uvedomil, že je z tej predstavy kompletne vzrušený, tak sa vyzliekol, vošiel do vane a pustil na seba studenú vodu. Bol vďačný bojleru, že nefunguje, pretože až studená voda ho vrátila do reality.


  


  Ľahol si v kuchyni na šezlón a snažil sa nájsť si nejakú znesiteľnú polohu. Bol príliš vysoký, príliš triezvy a príliš pohltený alternatívnymi možnosťami na to, aby sa tam dalo ležať.


  Vstal a šiel sa napiť vody.


  Pozeral chvíľu do tmy za oknom.


  A potom podišiel k dverám do spálne. Už bol v takej situácii mnohokrát. Že stál za dverami a nevedel, čo bolo vnútri. Okolo chaos a tma. A bolo treba sa rozhodnúť, vojsť a konať podľa situácie. Lebo šlo o život. Dobrý hasič je dobrým hasičom po päťsto zásahoch. Ak sa má správne rozhodovať ako muž, nemôže čakať na päťsto situácií so ženami, musí si pomôcť aj skúsenosťami z práce. Ak má pocit, že má vojsť, musí vojsť, aj keby sa mal vzápätí ospravedlniť, vycúvať a zajtra ráno nosiť na hlave papierové vrecko.


  Zaklopal.


  Cítil v žilách nával adrenalínu, aký poznal, keď mali poplach.


  Čakal a vnímal to búšenie krvi v ušiach.


  - Áno? - ozvala sa. Otvoril dvere.


  Sedela potme na posteli a pozerala sa naňho.


  Nevedel, čím to bolo spôsobené, či zvláštnym uhlom dopadu svetla z chodby, no hoci z jej rozpustených vlasov a ramienok tielka toho viac tušil, než videl, oči jej v temnote svietili ako dva majáky. Ako tej mačke, bezbrannej, nehybnej a predsa zotrvávajúcej v strede tej skutočnosti, ktorá dávala aspoň trochu zmysel.


  - Deje sa niečo? - spýtala sa ticho.


  - Neviem, - povedal od dverí. - Možno aj všetko. Pohol sa k nej.


  Dívala sa naňho tými svietiacimi očami. Sledovala ho pohľadom, no ani sa nepohla.


  Sadol si k nej na posteľ. Natiahol k nej ruku. Mala hebké vlasy a jemnú kožu. Naklonil sa k nej. Nemal jej čo povedať. Stále sa len rozprávali.


  Pobozkal ju. Reagovala váhavo.


  Chytil jej tvár do dlaní a pobozkal ju znovu. Čo môže stratiť? Koľko to ešte potrvá, kým bude mať znovu príležitosť skúsiť pobozkať túto ženu? Koľko ešte môže trvať, kým stretne niekoho takého, ako je ona? Možno už nikdy nebude môcť sedieť vedľa nej a cítiť cez dve vrstvy oblečenia na hrudi jej prsia. Chvela sa.


  - Ste si úplne istý, že... - začala.


  - Som, - povedal. - Som si istý. Pootvorila pery a pustila ho dnu. Zastenala. Objala ho. Bozkávali sa. Vedela to.


  Reagovala ako žena, nie ako sexuologička, bola vzrušená a hanbila sa a dotýkala sa ho tiež, mala horúce ruky aj celé telo.


  Sakriš zrazu pocítil šťastie v koncentrovanej destilovanej podobe, čisté šťastie bez prímesí, bol potme so ženou, ktorá sa mu páčila a bozkávali sa, cítil jej telo, jej jazyk, jej zuby, jej vlasy, jej pot, jej kožu, jej chĺpky, cítil čipkový lem jej nohavičiek a hoci nemal v úmysle ju čo najrýchlejšie položiť, vyzliecť, stiahnuť z nej tie gaťky, hoci si chcel vychutnať ten závratný pocit bozkávať sa s ňou, predsa, keď mu vošla rukou do vlasov na zátylku, bol taký vzrušený, tak veľmi chcel cítil jej telo celkom úplne bezo zvyšku, že ju položil a ľahol si na ňu. Vtedy vonku zastalo auto, buchli dvere.


  Niekoľko krokov v dedinskom absolútnom nočnom tichu.


  Ozvalo sa búchanie na dvere.


  Doktorka znehybnela.


  - To je tu, - zašepkala.


  - Viem, - zašepkal tiež.


  - Takže?


  - Ignorujme to.


  - To sa asi nedá. Sakriš zaváhal.


  - Sakriš! - zavolal zvonku hlas. - Sakriš, otvor! Bol to brat. Chrasta.


  


  Vyzeral trochu nepríčetné, keď vtrhol dovnútra, v obleku s kravatou, oholený a akčný prešiel celým domom ako veliteľ gestapa, pozrel do všetkých dverí, do všetkých skríň, pod postele a za závesy.


  Sakriš a Doktorka, strapatí a rozhorúčení, ho nemo pozorovali, ako lietal po dome, hlasno dýchal, naspídovaný vlastnými myšlienkami, ktoré ho huckali celú tú dvojhodinovú cestu z hlavného mesta až sem.


  - Kde je? - otočil sa na Sakriša.


  - Kto? - spýtal sa Sakriš.


  - Moja žena.


  - Odišla.


  - Kam?


  - Neviem.


  - Ako to?


  - Nepovedala.


  Prudko sa otočil a vyšiel von. Vzápätí sa vrátil.


  - Kde mám kľúče od auta? - spýtal sa Chrasta. - Kde mám, do prdele, kľúče od môjho auta?!


  - Nechcete si na chvíľu sadnúť? - ozvala sa Doktorka. - Uvarím vám čaj.


  



  


  


  


  


  


  


  


  


  


  


  3. kapitola


  


  Súkromné konce sveta


  ako aktivity na voľný čas


  


  


  Sako prehodil cez stoličku, kravatu vyložil na stôl. A potom sedel a čumel do šálky s čajom, sviatočnej šálky, pre ktorú šla Doktorka do prednej izby, hypnotizoval hladinu, akoby to bol televízor, v ktorom beží záverečná časť nejakého stodielneho seriálu.


  - Chcel som ju zabiť, - povedal. - Nožom. Fantazíroval som o tom celé dni. Viem, že by sa mi uľavilo.


  - Neuľavilo, - ozval sa Sakriš.


  - Ale áno.


  - A čo si úplný kretén?- zahučal na Chrastu Sakriš. - Za to, že odišla, ju nemusíš zabíjať.


  - Ježiš, jak ty tomu nerozumieš, psí čumák, si nebol v živote ženatý, tak čo tu rozprávaš? - osopil sa naňho podobným tónom Chrasta.


  - Najsilnejším aktivátorom vraždy je poníženie, - oznámila im celkom pokojne Doktorka.


  - No vidíš, - povedal Chrasta bratovi.


  - Ešte stále ju chcete zabiť? - spýtala sa ho Doktorka.


  - Ale už nie, - Chrasta si chytil tvár do dlaní, šúchal si nevyspaté oči. - Len som chcel vysvetlenie. Oslobodenie. Čo ju prinútim, aby ma milovala?


  - A ty? - spýtal sa ho Sakriš.


  - Čo ja?


  -Ty ju miluješ?


  Chrasta naňho pozrel. Zložil si ruky na kolená. Vyzeral zrazu unavený a rezignovaný.


  - Miloval som ju, - oznámil smutne.


  - A teraz? - dobiedzal Sakriš.


  - Neviem. Rozplynulo sa to v tom mojom nešťastí. Asi. Nie je tu. Neviem to posúdiť.


  - Napísala ti list.


  - List?


  - List. Nechala ho tu.


  Sakriš sa pohol k Chrastovi aj s obálkou zamazanou od vosku, ktorú pripitá trojica vyrobila minulú noc a neskoro odvnímal intenzívne gestikulačné a mimické náznaky Doktorky za Chrastovým chrbtom, z ktorých vyplývalo, že dávať mu ten list nie je práve najlepší nápad.


  Lenže Chrasta už naťahoval ruku.


  Tak mu ho podal.


  Chrasta rozlomil voskovú pečať a začal čítať. A čítal so stále väčším úžasom.


  Doktorka naňho hľadela s očakávaním, ktoré bolo až neprofesionálne.


  Chrasta prekvapene zdvihol oči od papiera.


  - Tak ona je lezba?


  Sakriš pozrel na Doktorku. Vyzerala, že nevie, či sa má smiať alebo plakať, ako niekto, koho vlastní rodičia prichytia tancovať pri tyči len v zajačích ušiach a sandáloch s labutienkou.


  - Ona... je... lezba? - zopakoval Chrasta.


  Sakriš pochopil, že Doktorka mu momentálne nepomôže.


  - Nevypijeme si? - nadhodil Sakriš.


  - Daj, - povedala Doktorka a sadla si k stolu vedľa paralyzovaného Chrastu.


  Takže začala Sakrišovi tykať. Ruka v nohavičkách a opilecké sprisahanie včerajšej noci tvoria totiž ten formálny predel medzi vykaním a tykaním.


  Chrasta si nechal naliať a skôr, než stihol prehltnúť prvý dúšok, mu duševné pohnutie pohlo aj rozorvaným vnútrom a šiel hodiť na záchod neurotickú tyčku.


  - Lezba? - spýtal sa zatiaľ Sakriš Doktorky potichu.


  - Ja som to nevymyslela.


  - A to pomôže toto mu zavesiť na mozog?


  - Uvidíme.


  Počúvali Chrastovo úmorné vracanie.


  - Nie je to proti nejakej prísahe Hippokratovej, alebo niečomu takému, takto klamať pacientovi? - spýtal sa Sakriš Doktorky.


  - Môžeš ma udať na lekárskej komore, - mrkla naňho Doktorka.


  Chrasta sa vrátil vygrcaný, vyčerpaný a podivne pokojný.


  - Tak ja blb som si lámal hlavu, čo som mohol urobiť lepšie a ja som vlastne nič lepšie urobiť nemohol, - oznámil im.


  - Prirodzenosti človek nerozkáže, - zaklincovala Doktorka.


  - Ale prečo sa mi nepriznala? - spýtal sa Chrasta.


  - Z lásky, z ohľaduplnosti, zo strachu, že ju odsúdia a nepochopíš, že stratí cenu aj všetko to pekné, čo ste spolu zažili. Že jej nedopraješ šťastie, ak nebude po tvojom boku, - vyložila mu dôstojne Doktorka.


  Takže aj bratovi už začala tykať. Sakriš sa zamyslel, čo bolo predelom tu. Grckou spečatená falošná manželská pointa?


  - Doprajem, - povedal Chrasta. - Veď doprajem. Musela sa trápiť. Preto chudla.


  Sakriš čumel na ten rozhovor a premýšľal nad zázračnou mocou Mamstva a úsudku všetkého schopných žien ako Suzie.


  - A má už niekoho? - spýtal sa Chrasta zmeneným pohnutým hlasom.


  - Pokiaľ viem nie, - povedala Doktorka.


  - Aby si nenašla nejakú sviňu, - obával sa Chrasta. - Ale nejakú normálnu dobrú babu. Ona je komplikovaná povaha, bude to mať ťažké. Mal som takú kolegyňu, tiež je lezba, a keď je niekto lezba, neznamená to, že nemá so ženami problémy. Raz som sa jej spýtal, či to nie je jednoduchšie, byť zameraný na to isté pohlavie, lebo keď si baba a miluješ babu, tak aspoň vieš, ako tá druhá rozmýšľa, o čo jej ide, ako to má rada, ako to myslí, keď hovorí hento alebo tamto. A vieš, čo mi na to povedala?


  Doktorka pokrútila hlavou.


  - Že „síce vieš, prečo plače, ale to neznamená, že chceš to isté, čo ona.“


  


  Na raňajky mali jablká. Jedli ich cestou v aute zo Slávnej Minulosti do Okresného Zapadákova. Servisný chronický porušovateľ sľubov si vošiel do svedomia a privstal si, aby dokončil opravu Doktorkinho auta. Významne k tomuto činu prispela vraj aj nekompromisná prítomnosť Pepeho, ktorý bol na mieste už od šiestej ráno a buzeroval ho do výšky vlastného hlavybôľu, teda dosť.


  Doktorka na sedadle spolujazdca mala na kolenách škatuľu s Cicou, aby ju mohol ísť Sakriš po návšteve servisu a rozlúčke s Doktorkou ukázať veterinárkam bez satelitu. Na sebe mala Sakrišovo tričko WORK HARD OR GO HOME, ktoré si sama vybrala. Chrastu nechali spať.


  - Čo robíš večer? - spýtal sa Sakriš Doktorky.


  - Pacientov mám naobjednávaných až do siedmej, - povedala. - Potom pôjdem domov, dám si vaňu a pôjdem spať.


  - A zajtra?


  - Zajtra prednášam.


  - A koľko doplňujúcich otázok ti musím ešte položiť, aby som sa dozvedel, kedy ťa uvidím?


  Usmiala sa.


  Sakrišov iPhone zapípal, aby oznámil prijatie správy. S iPhonmi je ten problém, že začiatok textu esemesky je vidieť na displeji a na túto drobnosť už doplatilo mnoho ľudí, čo si vypisujú správy, ktoré by ich spolubývajúci nemali vidieť. Doktorka siahla po mobile a podala ho Sakrišovi za volantom. Bez toho, aby sa o to snažila, uvidela text správy. EŠTE DVA.


  Pár sekúnd mlčala a pozerala sa z okna. Sakriš vedel, že sa na to opýta, bol by ochotný staviť obličku na to, že tú otázku položí. A nemýlil sa.


  - Čo to znamená? - spýtala sa Doktorka.


  - Čo myslíš?


  - „Ešte dva.“


  - Môj čas na rozmyslenie.


  - Čo si máš rozmyslieť?


  Sakriš na ňu pozrel. Dívala sa naňho skúmavo, dokonca aj prestala hladiť Cicu, ktorú mala na kolenách. Aj Cica naňho hľadela skúmavo.


  - Či sa vrátim, - odpovedal teda Sakriš.


  - Kam? - pokračovala Doktorka.


  - Do práce.


  - Kto ti to píše?


  - Môj šéf.


  - Je to forma nátlaku?


  - Je to forma kamarátstva. Ja som podal výpoveď a on povedal, že ju bude tridsať dní držať v stole.


  - A teraz si akože oficiálne na dovolenke, alebo si chorý?


  - Netuším, ako to urobil papierovo. Mám sa na to vraj tridsaťkrát vyspať.


  - Tak už si sa vyspal dvadsaťosemkrát. Už si na niečo prišiel?


  - Ešte som sa nevyspal s tebou.


  Zmocnila sa ho vnútorná triaška, keď to povedal. Takto sa ženy nebalia. Takto nie. Je málo takých, u ktorých by si to takouto vetou nepokazil. Možno len táto jedna.


  - Pomohlo by to? - spýtala sa celkom vecne Doktorka.


  - Neviem.


  - Prečo by ma to tvoje neviem malo presvedčiť?


  - Pretože si to ty.


  Chvíľu mlčala. Pozerala sa z okna. Potom sa naňho otočila.


  - Prečo od nich chceš odísť? - spýtala sa.


  - Všeličo sa nazbieralo.


  - A čo bola tá posledná kvapka?


  - Chceš to vedieť?


  - Úplne bezpodmienečne.


  Prečo si myslel, že jej to môže povedať? Prečo sa mu zdalo, že by tomu mohla rozumieť? Pretože aj ona zjavne všeličo prežila a videla?


  A tak jej to teda povedal. Nie úplne všetko. Ale takmer všetko. O tom, ako sa to zbiera. Tá únava zo všetkých zlých vecí, ktoré videl a musel byť ich súčasťou. Ako posilňuje len vedomie, že niekedy majú aj nešťastia šťastné konce. A ešte kamarátstvo. Že v tom nie je sám. A povedal jej o Strelcovi. Bol u hasičov o tri roky dlhšie. A rýchlo prišli na to, že si sadnú, tak skončili v jednej zmene. Bol spoľahlivý a nad vecou. Bola s ním sranda. A mal zvláštny dar. Vedel, kedy príde smrť.


  Sakriš zastal pred servisom v Okresnom Zapadákove. Vypol rádio a potom aj motor. Zostali sedieť v aute.


  Strelec vedel, kedy treba vyjsť z horiaceho objektu. Kedy odstúpiť od plynovej prípojky. Kedy urobiť dva kroky vpred alebo vzad, aby na nikoho nič nespadlo, nevybehlo, nezrazilo, neuhryzlo. Mal dar. Vedel chytať roje včiel, aj hady objavené vo vestibule obytného domu. Keď raz so Sakrišom stáli na rebríku na továrenskom komíne, celé hodiny v sychravom jesennom vetre a snažili sa dohovoriť samovrahovi, ktorý sa nevedel rozhodnúť, ktorý len stál, hore na komíne, tak si zrazu Sakriš všimol, že Strelec sa na samovraha díva, uprene a bez žmurknutia a potom len tak ledabolo prehodil, že má chuť na cigaretu a je mu zima, takže samovraha prosí, nech už skočí, alebo zlezie, ale nech to nenaťahuje. Sakriš by sa nikdy neodvážil povedať niečo také človeku, ktorý štyri hodiny bledý stojí na továrenskom komíne, skrehnutý a trasúci sa, mal by strach, že tie slová ho len posotia tam, odkiaľ sa nedá vrátiť. Ale Strelec ich povedal a vyzeral, že sa chystá zliezť dolu a vtedy ten samovrah natiahol ruku, nechal si pomôcť a zišiel. Neskočil.


  Doktorka mlčala. Čakala, čo bude ďalej.


  A potom sa ho jedného dňa Strelec spýtal, či by nechcel jeho skrinku. Prečo by som ju mal chcieť, pýtal sa Sakriš. Je pri okne a keď sa obliekaš, môžeš sa pozerať von, aké je počasie, povedal mu Strelec. Na druhý deň vrátil Sakrišovi všetky knihy, ktoré u seba doma skladoval. Rozdal nejaké veci. A dával pozor, aby bol Sakriš pri zásahoch vždy inde než on. Ale to všetko Sakrišovi došlo až neskôr. Vtedy, keď si uvedomil, že s ním mal ísť na pivo, keď ho tak veľmi volal. Nešiel. O niekoľko hodín mu telefonoval. Z auta. Aby ho prišiel vystrihnúť. A nech si švihne, lebo už je na ceste druhá zmena a sám vie, čoho sú tí mantáci schopní. Jeho hlas znel takmer normálne, takže Sakriš nemohol uveriť, že kým prišiel, tak rýchlo, ako sa dalo, kým prišiel, možno ani dvadsať minút mu to netrvalo, kým prišiel, bol Strelec mŕtvy. Stál obďaleč, keď ho oživovali a vedel, rovnako ako doktori zo záchranky, že je to márne. Snažili sa. Dlho sa snažili. Ale to sa prežiť nedalo.


  - A čo sa vlastne stalo? - spýtala sa potichu Doktorka.


  - Nejaký kamionista zaspal za volantom a niekde tam v dráhe spiaceho človeka za volantom plne naloženého tiráka sa vyskytoval aj Strelec.


  - Je to iné, keď je to niekto blízky, však?


  - Je to iné. Je to celkom iné, - prikývol Sakriš. - Je úplne jedno, čo bolo predtým. A nič po tom už nie je ako predtým.


  Chytila ho za ruku a chvíľu len tak sedeli.


  A potom vyšiel von pred servis Pepe a servisák s kruhmi pod očami. Doktorka vystúpila, odovzdala Sakrišovi Mata Hari, nastúpila do svojho auta a odišla. Nechala po sebe len ohryzok a závan vône.


  


  Keď sa Sakriš vrátil do Slávnej Minulosti, našiel Chrastu ako v trenírkach stojí na dvore nad zvesenými dverami a natiera ich farbou, s tým, že takú šlendriánsku robotu on nestrpí na pántoch a musí to dať do poriadku. Postupoval systematickými pohybmi, ťah za ťahom, opaľoval si pritom svoje tetovanie a pochudnuté telo.


  Sakriš to prešiel bez komentára, aj tak nemal náladu na diskusiu o čomkoľvek a preskočil plot aj so škatuľou na transport mačky.


  Sýkorka už bola doma. Mala na sebe čierny overal zvláštneho tvaru, ale inak nič divné, takže Sakriš pochopil, že tiež nie je vo svojej koži. Bol tam s ňou jej frajer na prechodné obdobie, ako ho nazvala minule, keď ho predstavovala Sakrišovi. Vysoký, dobre oblečený, dokonalo ozubený a ostrihaný, neznesiteľne pozitívny mladík z reklamky.


  - Čauko, - pozdravil Sakriša, keď zložil na stôl igelitky prinesené z auta. - Ako žiješ? Dá sa? Musíš prísť na drink.


  Usmieval sa. Ten chlapec bol správny až do špiku kostí a nikdy nekládol odpor. Taký plyšák do dievčenskej postele, presný opak neznesiteľných nechápavých mužov, o akých sa píše v ženských magazínoch.


  - Daj mu pokoj, - povedala fešáčikovi Sýkorka. - Ponáhľa sa.


  - Ďakujem, zlatko, za všetko, fakt, - obrátila sa k Sakrišovi. - Máš to u mňa. Doriešime to neskôr, dobre?


  Tak sa teda otočil a šiel o dom ďalej.


  


  Na dvore pri zvesených dverách postával Chrasta, pil z hrnčeka kávu a cez plot pozoroval dianie na Sýkorkinom dvore. Teda hlavne štyroch psov okolo kmitajúceho osovo súmerného prišelca, lebo Sýkorka zaliezla do domu a neukazovala sa.


  - To je čo za jeblingtona? - spýtal sa s pohľadom na dočasného frajera.


  - Jej frajer, - oznámil mu Sakriš.


  - Toto? - v hlase mal stopy totálneho nepochopenia.


  - Sympaťák, nie?


  - Ako sa volá?


  - Pamäťový Vankúš.


  - Čo?


  - Čo chceš, to ti znázorní. Kopíruje tvoje obrysy, odhadne tvoje potreby a odzrkadlí ich.


  Chrasta sa uchechtol.


  - Takým, ako je on, patrí svet, - povedal. - A tabuľky marketingových oddelení farmaceutických firiem. Tých, čo dodávajú lexaurin a iné uľahčovače existencie.


  Jeho nadhľad mu nevydržal dlho.


  Stačilo, aby Sýkorka vyšla na dvor a prešla aj s Pamäťovým Vankúšom za dom. Niesli si jedlo na tácke a za náruč vankúšov. Sakriš predpokladal, že spojazdňujú posteľ so záclonou na druhej strane pozemku.


  Obaja si vedeli predstaviť rôzne spôsoby spojazdňovania, akurát Sakriš im to doprial, kým Chrasta nie.


  - Čo na ňom vidí? - spýtal sa zazerajúc cez plot.


  - Je pekný, - odpovedal mu Sakriš.


  - A to stačí?


  - Ty čo vidíš na ženách?


  - Keď ide o dlhodobý vzťah?


  - Keď nejde o dlhodobý vzťah.


  - Jej nejde o dlhodobý vzťah? - začudoval sa Chrasta.


  - Nie. Potrebuje sa zahojiť. Nejaký hajzel jej zlomil srdce. A možno nebol prvý, čo to urobil. Aspoň toľko som pochopil z náznakov medzi promile.


  - Ty si si tu otvoril normálne ženský zdôverovací pavilón, - skonštatoval znechutene Chrasta.


  - Chceš sa ešte niečo spýtať? - otočil sa naňho Sakriš.


  - Nie. A keby som sa aj o chvíľu pýtal, neodpovedaj mi. Už sa nechcem o nej rozprávať. Ani o tejto, ani o tamtej. Som sa toho všetkého naomieľal dosť.


  Stáli pri plote. Rovnako opretí, pravé ruky v rovnakom uhle držiace tie nedopité vychladnuté kávy. Pozerali do susedného dvora.


  Objavila sa tam Sýkorka v zlatých bikinách. Za uchom mala zastrčenú ceruzku, na nohách gumáky s lebkami a skríženými hnátmi. Ledabolo bratom kývla na pozdrav.


  - Ja som taký kokot, - ozval sa Chrasta.


  - Asi hej, - prisvedčil Sakriš mechanicky.


  - Chýba mi tá mačka, - povedal zase po chvíli Sakriš.


  - Si cvok. Úplne ti preplo, - oznámil mu Chrasta.


  - Tebe verím, lebo ty to aspoň vieš posúdiť.


  Na obed dojedli Rorinu jemistu. Sakriš však Chrastovi nepovedal, kto ju varil. Popoludní využili vzájomnú prítomnosť a vyhadzovali z domu haraburdy, ktoré tam zavadzali už dlhý čas z toho dôvodu, že si každý z bratov myslel, že ten druhý by sa naštval, keby sa to vyšmarilo. Po dvoch hodinách čistky šli k Pepemu.


  Pepe znovu podľahol vymieňacej mánii a vymenil svoju automatickú práčku za cukríkovo ružový skúter.


  - Načo ti je skúter? - spýtal sa ho Sakriš.


  - Budem sa voziť, - povedal mu Pepe.


  - A kam? - spýtal sa Sakriš.


  - Do školy pre bárbiny, - odpovedal zaňho Chrasta.


  - Ste na mňa dvaja, tak sa vyťahujete? - spýtal sa ich Pepe. - Ešte by som vás dvoch pokojne prebil.


  Bratia na seba pozreli a vedeli, že to nie je pravda. Ale museli sa uškrnúť. Ako mlátiacu úderku ich nikto neoslovil vyše dvadsať rokov.


  - To bolo nejako strašne výhodné, alebo čo? - opýtal sa Chrasta. - Na čom budeš teraz prať?


  Pepe pokrčil plecami.


  - Nie je to jedno? - spýtal sa Pepe. - Nejako už dožijem aj bez pračky. Celý život som robil len samé rozumné veci. Serem na to. Urobím si, čo chcem, hanbu budem mať aj tak z televízora do celého štátu.


  - Najväčšiu hanbu má človek sám v sebe, - povedal mu Chrasta. - To ostatné môžeš ignorovať.


  


  Šli si kúpiť víno k Pepeho kamarátovi na druhý koniec Slávnej Minulosti. Museli ísť pešo, lebo začali neprezieravo popíjať už pred piatou. Pepe s nimi najskôr nešiel, potom za nimi prišiel na ružovom skútri, a keď sa jeho kamarát vinár zastarel do jeho najnovšej výmeny ešte menej diplomaticky než Sakriš s Chrastom, Pepe sa urazil a odfrčal.


  Kráčali cez dedinu domov. Preventívne všetkých zdravili. Sakriš niesol demižón, vypletaný ešte za Gottwalda. Chrasta niesol zaváraninový pohár s pikantnými uhorkami, ktorý dostali grátis, a ktorý si už za dverami otvorili a vyjedali z neho obsah. A zase začali nevhodné témy.


  - Vieš si spomenúť aspoň na jednu situáciu zo svojho manželstva, kde si bol ty tá sviňa? - spýtal sa Chrastu Sakriš.


  - Dohodli sme sa, že o tom už nebudeme hovoriť, - povedal mu Chrasta.


  - V duchu sa o tom rozprávame aj tak.


  - Počuješ imaginárne rozhovory?


  - Počujem, - pripustil Sakriš. - Ale radšej by som nepočul.


  - A má zmysel aj nahlas o tom hovoriť? - nadhodil Chrasta.


  - Má. Takže čo? Vieš si spomenúť? Chrasta chvíľu neodpovedal.


  - Keď sa veľmi snažím, - povedal potom. - Väčšinou myslím na to, čo mi urobila ona. Nie čo som urobil ja jej. Primárne mi naskakuje to dobré odo mňa k nej a to zlé od nej ku mne.


  Sakriš sa uchechtol. Pár metrov mlčali.


  - Čítal som o tom niečo. Na internete a tak, - nadviazal Chrasta. - Na to, aby to fungovalo dlhodobo, potrebuje chlap, aby ho tá baba aspoň trochu obdivovala a žena, aby sa o ňu jej chlap zaujímal. No a u nás to zlyhalo dvojnásobne. Ona ma obdivovala stále menej a ja som ju mal pomerne dosť na háku. Teda... nemal som ju na háku, mal som ju rád a keď boli problémy, riešil som ich, ale... nebavilo ma počúvať ju. Nie som ako ty. Mňa tie ženské denné zvodky do detailov o ničom bez pointy neuveriteľne nebavia. Chápeš ma?


  - Chápem.


  - A fakt je lezba? - spýtal sa Chrasta. - Pripadala ti tak?


  Sakriš pokrčil plecami.


  - Alebo len chcela, aby som si to myslel? - zamyslel sa Chrasta.


  Sakriš nevedel, čo by na to povedal. Klamanie mu nikdy nešlo a hovoriť pravdu mu v tejto chvíli pripadalo kontraproduktívne.


  Šli mlčky. Vzduch hustol a oťažel. Nad obzorom sa zbierali ťažké búrkové mračná. V dedine sa zaplo pouličné osvetlenie. Cez cestu prebehli dva psi.


  - Všetci majú nejakých vnútorných démonov, - povedal zrazu Chrasta. - Sú ľudia, ktorí si to s nimi snažia nejako interne vyriešiť, aby neobťažovali svoje okolie, a sú ľudia, ktorí svojich démonov voľne vypúšťajú von, aby to s nimi riešili iní.


  Sakriš sa ho nespýtal, na základe akej súvislosti mal potrebu to sformulovať, ale musel s ním súhlasiť.


  Dojedli uhorky a Chrasta sa napil nálevu. Mal naň chuť, ale keď si riadne odpil, zdvihol sa mu žalúdok. Zvyšok vylial do priekopy.


  - A keď už teda hovoríme o tých veciach, čo inak obchádzame, tak aj ja by som sa niečo spýtal, - začal Chrasta.


  Sakriš zastal a otočil sa naňho. Chrasta si uvedomil, že Sakriš pribral asi o toľko, koľko on schudol. Lebo jeden stres zajedá a druhý sa ho snaží vyhladovať. Súčet je vždy konštantný, tak to je medzí nimi zariadené. Chrasta sa rozhodol, že sa pokúsi pribrať, ale tak poriadne, aby videl Sakrišovi rebrá.


  - No? - vyzval ho Sakriš ľahostajne.


  - To si musel tomu kokotkovi reportérskemu prijebať hneď dve, keď tam vtedy bol? - spýtal sa Chrasta.


  - A koľko som mu mal podľa teba?


  - Ak bolo tvojím cieľom odohnať ho, stačila by jedna rana. No nie, ty si mu musel dať dve a ešte ho aj kopnúť.


  - Nie som na to hrdý.


  Sakriš sa obrátil a kráčal ďalej. Dom už mali na dohľad.


  - Vieš čo, keď to v tých správach dookola púšťali, každý sa ma na to pýtal, - povedal Chrasta. - Hasičova smrť za volantom rozzúrila jeho kolegu. A Záchranár útočí. A vieš, čo je divné? Že som mal zrazu väčší rešpekt. Nie je to divné, že ľudia musia mať pocit, že by si ich prípadne dobil, keby ti prdli nervy, inak ti budú pokojne skákať po hlave?


  - Predtým ti skákali po hlave? - spýtal sa Sakriš pochybovačne.


  - Určite tomu boli bližšie než teraz, keď je jasné, že som blázon z rodiny násilníkov.


  Chrasta sa uchechtol a potom sa vrátil k téme:


  - A prečo na teba nakoniec nedali to trestné oznámenie?


  - Zašli za nimi moji kolegovia.


  - A porozprávali príbehy o starenkách, čo si vyniesol z horiaceho domu?


  - Asi tak.


  - Preto si odišiel? - spýtal sa Chrasta.


  - Čože? - nerozumel Sakriš.


  - Preto si ich osral?


  


  Večer ich prišiel Pamäťový Vankúš zavolať na drink, ale pozvanie prebehlo v čase, keď bol Sakriš v pivnici a Chrasta to vybavil vyhlásením, že zatiaľ to vyzerá na iný program a že ďakujú.


  Vzápätí dostali obaja bratia esemesky od Sýkorky. Chrasta sa z nej dozvedel, že je idiot a Sakriš, že má prísť k plotu.


  Lampa pouličného osvetlenia, ktorá im bola najbližšie, prestala svietiť, takže bola na dvoroch pomerne hustá tma. Niekde, ani nie tak ďaleko, zahrmelo. Sýkorka si však niesla svietiacu baterku a okrem toho mala na sebe vyšívanú blúzku zo starého kroja vypranú v niečom zázračnom, pretože svietila ako pevný hrad na vysokom brale v básni národného buditeľa.


  Podala Sakrišovi cez plot fľašu zlatej tequily, sieťku pomarančov a balenie mletej škorice.


  - Cica sa preplazila skoro meter za klobásovým chlebom, - oznámila mu šťastne Sýkorka. - Takže ďakujem za rehabilitáciu a za všetko.


  - Vypijeme ju niekedy spolu, - povedal Sakriš s tequilou v ruke.


  - Vypite ju teraz s tým kreténom, čo je tvoj brat, - odporúčala mu Sýkorka.


  Pohla sa späť k svojmu domu, no potom sa vrátila a zavolala na Sakriša.


  - Vieš, prečo sa necítime šťastní?


  - Kto? - spýtal sa Sakriš.


  - My všetci, čo sa tu po večeroch ožierame, - upresnila Sýkorka.


  - Prečo teda?


  - Pretože sa necítime užitoční. A právom. Ale ty nie. Ty užitočný si a môžeš sa tak cítiť.


  - Okej, - povedal Sakriš.


  - Tak aj šťastný sa cíť, dobre?


  - Dobre.


  Sýkorka sa rozbehla do domu, blúzka sa zabelela, svetlo baterky poskákalo v rytme jej krokov a potom zmizla a svetlo zhaslo.


  Začalo pršať.


  Sakriš vošiel do domu, otvorili si s Chrastom fľašu tequily a za dve hodiny ju mali vypitú.


  


  Sakriš sedel na vani, cítil sa rozmazane a trochu vláčne. Držal v ruke zubnú kefku, pasta sa z nej dlhým pomalým natiahnutým vláknom presúvala na dlážku. Vedľa na sklopenej záchodovej doske sedel rovnako vláčny a rozmazaný Chrasta a v náhlom záchvate dôvery a empatie mu rozprával o Sýkorke.


  - Spal som s ňou, - povedal Chrasta. - A ona... ja neviem, asi čaká odo mňa niečo viac. Po tom všetkom. Za tie roky... ja neviem... ja... ja by som jej to viac aj poskytol, ale...


  - Ale nevieš ako? - pomohol mu Sakriš.


  - Neviem ako.


  - Proste choď za ňou. Je za plotom.


  - Je tam ten jej Vankúš.


  - On je len náhradník.


  - Mám tam len tak vojsť?


  - Presne. Len tak vojdi.


  Chrasta sa postavil zo záchodovej misy a vypochodoval von. Sakriš hodil kefku do umývadla a odšuchtal sa do postele. Konečne do svojej vlastnej. Nemal dosť síl na to, aby sa vyzliekal, len si ľahol a zakryl sa dekou. Kostolný zvon odbil polnoc. Jeho zvuk zanikal v hlase hromov a plieskaní dažďa na starú strechu a do korún stromov.


  


  Sakriš precitol o štvrť na štyri. Mal divný pocit. Na žalúdku, aj tak všeobecne. Bolela ho hlava.


  Šiel sa napiť vody.


  Chrasta nikde nebol. Sakriš prešiel celým domom, pozrel sa na všetky miesta, kde by mohol spať, vracať, ležať, sedieť, piť, trpieť, zaliezť.


  Sakriš vyšiel na dvor a pozrel smerom k Sýkorkinmu domu. Nikde sa nesvietilo.


  Vrátil sa do postele a premýšľal nad tým, ako tam u nej asi pospali v tejto trojkombinácii.


  Ale nemohol zaspať. Niečo ho na tejto situácii mýlilo.


  Vzal si baterku a vyšiel von na dvor. Na mokrej tráve sa mu šmýkalo. Prešiel celý pozemok, posvietil do všetkých kútov, zašiel k plotu a namieril lúč svetla k Sýkorke.


  Nikde nikto.


  Bol už na konci svojej obchôdzky, znovu pri vchodových dverách, červených šťastných feng šuej dverách, keď sa vedený náhlym impulzom rozhodol preťať ticho pred brieždením.


  - Si tu niekde?! - zavolal do tmy.


  Odpoveďou mu bolo vzdialené zastonanie. Sakriš si nebol celkom istý, či sa mu to len nezdalo.


  - Hej? - zakričal ešte raz.


  - Tu som! - počul hlas už zreteľnejšie, ale nedokázal celkom identifikovať smer.


  - Kde?


  - Tu! Tu dolu!


  - Krič, nájdem ťa! - zavolal Sakriš a načúval.


  - Do riti! Do riti! Do riti! Do riti, riti!!! - skandoval zachrípnuto Chrastov hlas deformovaný ozvenou.


  Sakriš kráčal za nadávkami a triezvel každým krokom.


  Prešiel cez prevalený plot až k Pepemu.


  - Ako si sa sem dostal? - spýtal sa neveriacky.


  - Kaktusy ma sem zaniesli, - oznámil mu Chrasta. Po krk vo vode trčal v Pepeho studni.


  


  Sakriš obehol Pepeho aj Sýkorku, ale nedobúchal sa k nim. Dúfal, že za Pepeho domom nájde dostatočne dlhý rebrík, ale nič také tam nebolo. Vbehol do domu, našiel dvoje kľúče od áut, vybehol von. Šmykol sa na tráve a spadol, ale odborne a do mäkkého. Vstal, otvoril autá, prehľadal im kufre a v tme sa premiestnil späť ku studni.


  V slabnúcom svetle baterky vyzerala Chrastova hlava nad kalnou vodou na dne studne vzhľadom na okolnosti ešte pomerne príčetne.


  - Fakt nie si zranený? - spýtal sa ho Sakriš.


  - Hýbať s tým môžem, - oznámil mu Chrasta.


  Cítil v ústach horkastú chuť vlastnej krvi, ale zuby vybité nemal, jazykom sa o tom presvedčil. Koža na ľavej strane tela ho pálila, takže si ju asi oškrel, keď sa pri páde snažil zachytiť stien nedokončenej studne. A mal zničené prsty z pokusov vyškriabať sa z diery svojpomocne.


  Pozeral hore na brata, videl z neho len obrys a svetlo baterky. Cítil zrazu podivný pokoj, po tých mučivých dvoch hodinách, ktoré strávil v studni potme ponorený do vody, zrazu veril, že sa odtiaľ dostane.


  - Skúsim ťa odtiaľ vytiahnuť sám, ak to nepôjde, zavoláme pomoc. To by ale trvalo dlho, ak budeš spolupracovať, môžeš byť o chvíľu vonku.


  Pred Chrastu do vody padlo žlté vlečné lano, ktoré vozil v aute.


  - Zviazal som dve laná, - oznámil mu zhora Sakriš. - Vidíš slučku na konci?


  - Vidím.


  - Prevleč ju tak, aby vznikla väčšia slučka a tú si prevleč popod pazuchy tak, aby si mal lano vpredu a mohol sa ho držať.


  - Ok.


  - Rozumel si tomu?


  - Rozumel.


  Bolelo to, keď za pomoci zubov robil slučku a prevliekal si ju cez hlavu. Musel sa jednou rukou stále opierať o stenu jamy, aby sa udržal na tej strane dna, ktoré bolo vyššie a kde mu bezprostredne nehrozilo, že sa utopí.


  - Mám, - zakričal hore.


  - Tak poď, - počul zhora Sakriša. - Pomaly. Pomáhaj mi nohami.


  Lano sa naplo a trochu Chrastu povytiahlo. Znovu ho povytiahlo. Boli to malé úseky a Chrastovi chvíľu trvalo, kým našiel spôsob, ako sa zaprieť do klzkej steny studne a uľahčiť bratovi ťahanie. Trvalo to dlho, mučivo dlho, dvíhal sa len po centimetroch a studňa mu pripadala nekonečne hlboká.


  Keď sa priblížil k ústiu diery, začínalo svitať. Ozývali sa vtáky. Keď ho lano vytiahlo nad okraj studne, uvidel svojho brata, ako spotený a zablatený ťahá z celých síl, obtočený lanom, v strede ktorého trpela mladá jabloň ako prirodzená pomoc. A na konci on, Chrasta, opäť vonku, vyslobodený z čiernej diery.


  


  Ležali chvíľu na mokrej tráve vedľa seba, vyčerpaní tak, že nevládali hovoriť.


  A potom Chrasta natiahol ruku, aby sa mohol dotknúť Sakriša. Len ho tak držal za rameno, ako kotvu, ktorá mu umožnila zostať tu.


  Otočil k nemu hlavu.


  - Ja už viem, - povedal Chrasta.


  - Čo vieš? - spýtal sa Sakriš.


  - Všetko už viem. V tej jame prijebanej som na to prišiel, - Chrasta hovoril pomaly, šetril dychom. - Život je šelma. Čaká, kedy si bude môcť z teba odhryznúť. Chvíľu sa o teba len tak obtiera. Alebo ťa pozoruje. Alebo uniká. Drží si dištanc. Čaká na správnu chvíľu. Keď nedávaš pozor. A potom chrr. Odhryzne ti niečo životne dôležité. Zmrzačí ťa. Dodrbe ťa, takže sa už len tak potkýnaš. Krivý na jednu stranu. Ohlušený. Oslepený. Bez citu a čuchu. Už sa len dovlečieš k starobe a smrti. Alebo tú smrť sám vyhľadáš.


  Sakriš na neho pozrel.


  Chrasta vyzeral, akoby mu niekto prešiel po ľavej strane tela šmirgľovým papierom, ale bol plný vnútorného nasadenia ako ľudia, ktorí unikli smrti a až oneskorene im táto informácia dorazila do hlavy.


  - Na to si prišiel sám v tej vode dolu? - spýtal sa ho.


  - Sám.


  - Super.


  - A prišiel som aj na to, čo treba robiť. Stratégiu prežitia.


  - Povedz.


  - Žiadne prudké pohyby. Život je šelma a ty musíš ukázať, že sa nebojíš. Ale neukázať, o čo ti ide. Kam smeruješ. Či sa bojíš. Nebojíš sa. Hýbeš sa plynulo. Ladne. Si kráľ. Kráľ džungle. Kráľ čohokoľvek. Kráľ svojho života. A králi sa hýbu vznešene.


  - Žiadne prudké pohyby. Ok, to si zapamätám. Sakriš sa posadil.


  - Poď dovnútra, pozrieme sa, či nemáš niečo zlomené, - povedal Chrastovi.


  - Nemám.


  - Tak či ti niečo nechýba. - Aj Chrasta si sadol.


  - Že vraj im chýba tvoje mydlo, - povedal Sakrišovi.


  - Komu?


  - Stretol som toho tvojho kolegu. Vyzerá jak mrož.


  - Viem.


  - A že im chýba tvoje mydlo. A ty. Mal som ti to odkázať.


  Sakriš sa začal smiať. Nepríčetne, neovládateľne smiať. Potom ten smiech prešiel do plaču a plakal, plakal hlasno a bez kontroly, tak ako sa dospelému mužovi patrí plakať tak dvakrát za život, ak nerátame slzy šťastia v prípadoch, že sme majstri alebo v podobných pamätných chvíľach budovania národnej hrdosti.


  A Chrasta ho nechal vyplakať a tak trochu ho strážil, tentoraz on a potom ho objal a zakrvavil mu tričko. A tak tam sedeli, kým sa nezačali triasť od zimy a nenašlo ich tam platonické ranné slnko.


  Kým sa prepracovali k raňajkám a kým zistili, že majú len jeden tvrdý rožok, bolo už neskoro to nejako riešiť. Chrasta spravil praženicu z desiatich vajec a spravodlivo ju rozdelil na polovicu, rovnako ako ten posledný kus pečiva.


  Sedeli oproti sebe, mlčky jedli a dúfali v obrodnú silu rannej kávy.


  - Inak, chcel som ti povedať, že ďakujem, - povedal Chrasta do taniera.


  - V pohode, - zamrmlal Sakriš.


  - A prečo mydlo? - spýtal sa Chrasta.


  - To je na dlho.


  - Mám čas. Sakriš si vzdychol.


  - No tak, - postrčil ho Chrasta.


  - To sme raz na Nový rok, keď nám ráno o siedmej končila zmena, šli rovno do takej spriatelenej krčmy, - začal neochotne Sakriš. - No a za chvíľu sme boli ožratí jak dogy a šli sme na kúpalisko... Fakt ťa to zaujíma?


  - Jasné, stále viac, - ubezpečil ho Chrasta.


  - Takže sme sa vyzliekli donaha, všetci čo sme tam boli, poliali sme šmykľavku vodou a v mraze mínus desať sme sa šmýkali, až kým na nás nejaká dobrá pani nezavolala mestskú políciu.


  Chrasta sa začal chechtať.


  - Tak sme im zaplatili pokutu a išli sme sa znovu skĺznuť.


  - A to mydlo?


  - Traduje sa, že som tam vykrikoval o tom, že knihy a umenie vôbec sú ako mydlo, ktorým umývame svoju dušu, aby celkom nesčernela, nezašpinila sa, neochorela a nepokazila sa. Viem to len z počutia, pretože v tejto časti príbehu mám okno. No ale iní prítomní si to zapamätali, a keď som si potom v službe čítal a niečo občas nahlas odcitoval, oni to volali mydlo. Ticho, ticho, Sakrišovo mydlo ide, mydlo pre naše duše. Teda hlavne Strelec to hovorieval, hlavne on, kým žil. Sakriš skončil.


  - Vieš o tom, že vtedy odumierajú mozgové bunky? - plynulo nadviazal Chrasta.


  - Kedy?


  - Keď máš okno.


  - Niekedy nie je na škodu, keď ti čo-to odumrie. Sakriš sa postavil a pozbieral zo stola špinavý riad.


  Postavil na sporák vodu v hrnci, aby si ju zohrial na umývanie.


  Chrasta ho od stola pozoroval.


  - My sme takí dvaja kokoti, - skonštatoval. - Tak sa sami zajebávame vo vlastných sračkách. A načo? Prečo? Veď žiť treba. Normálne žiť.


  - A ako konkrétne? - otočil sa od sporáka Sakriš.


  - Poviem ti. Poviem ti návod, chceš?


  - A tebe ho povie kto?


  - No ty.


  


  Chrastovi zavolal Sneh a povedal mu, že teda pekne ďakuje za pomoc. Chrasta si pri tej príležitosti s hrôzou uvedomil, na čo všetko zabudol. Napríklad na to, že mal od včera pomáhať Snehovi vykladať a inštalovať moduly do spoločnej trate na stretnutí železničných modelárov.


  Bleskovo sa oholil, osprchoval v studenej vode, obliekol košeľu a džínsy a usúdil, že pre niekoho, kto sa bude naňho pozerať len z pravej strany, vyzerá celkom normálne.


  Zadal do navigácie adresu telocvične akejsi strednej školy v malom meste vzdialenom asi sto kilometrov, kde sa konalo toto bohumilé podujatie a vycúval z dvora.


  Na ulicu za ním vyšiel Sakriš. Chrasta stiahol okienko.


  - So Sýkorkou by vám to mohlo fungovať, - oznámil mu Sakriš nedbalo.


  - Ako vieš? - spýtal sa Chrasta.


  - Ako tvoj guru životného štýlu, - povedal Sakriš. - Pred chvíľou v kuchyni som na to od teba dostal mandát.


  - Ok, budem nad tým premýšľať.


  - To dúfam.


  Chrasta vyrazil, no po pár metroch zabrzdil a cúvol späť k bráne.


  Sakriš sa naňho otočil, keď sa jeho auto ocitlo znovu pri plote.


  - A ty, - zakričal Chrasta. - Ty už nevymýšľal chujoviny o vyhorení, prestaň blicovať a vráť sa do práce!


  - Ok, aj ja budem nad tým premýšľať.


  - To by som prosil!


  


  Trať bola rozsiahla, kľukatá a rôznorodá. Jej dokonalosť Chrastovi vyrazila dych. Ak si odmyslel telocvičňu okolo a chlapíkov v škaredých vestičkách a vyšmatlaných papučiach, ktorí to celé udržovali v pohybe, ak sa sústredil len na vlaky a bezprostrednú blízkosť koľajníc, ocitol sa v dokonalom zmenšenom svete začiatku osemdesiatych rokov. Lesíky lemovali trať, striedali polia a lúky s hospodárskymi zvieratami. Suroviny a tovar boli dopravované z tovární a lomov, trať pretínali mosty a sprevádzali domy, okolo ktorých sa hrali deti, ženy vešali bielizeň, muži opravovali autá. Boli tam rybári a robotníci, železničiari a cestujúci, dokonca aj Snehové moduly so staveniskom, deťmi preliezajúcimi plot a spevokolom na kopci. Na trati bolo niekoľko staníc a vlaky sa presúvali presne podľa cestovného poriadku. Po obvode miestnosti boli nainštalované staničné hodiny. V jednotlivých železničných uzloch dopravu synchronizovali výpravcovia prepojení telefónmi, na všetko dohliadal hlavný dispečer. Ak niekto nebol dostatočne sústredený, alebo to flákal, ostatní naňho kričali. Zložitá sofistikovaná hra pre chlapcov, ktorí omylom vyrástli.


  - Keď mi pomôžeš tamto odvláčiť do auta, dovolím ti jazdiť s vlakom, - povedal mu milostivo Sneh, keď sa pri ňom Chrasta objavil. Aj on mal na nohách papuče, ale na tričku mal démona realisticky požierajúceho iného démona, čím dával najavo, že ho to ešte celkom nepohltilo.


  - Jasné, pomôžem, - povedal Chrasta a civel na ten cvrkot.


  Sneh sa pohol k dreveným debnám a dostal sa tým na ľavú Chrastovu stranu. Pozrel si ho letmo, potom bližšie, bleskovo zhodnotil jeho ruky aj tvár a bez komentára zmenil názor:


  - Dovolím ti s ním jazdiť hneď, - povedal Sneh a vykročil k dispečerovi, aby dodržal slovo.


  Chrasta naňho s údivom pozrel, no Sneh už mal v rukách strojvodcovský zošitok a ovládač na motoráčik a smeroval ho k zastávke Kameňolom. O chvíľu sa už presúvali napumpovaní adrenalínom v rámci organizovaného chaosu po trati podľa grafikonu a všetko ostatné, všetka realita mimo telocvične, stratila na význame.


  


  Na olovrant jedli koláče, ktoré Snehovi zbalila jeho žena. Sedeli na nízkych lavičkách, Chrasta sa díval na veľké železničné hodiny a mal zrazu pocit, že s časom sa niečo stalo, že sa komprimoval a už to bude len horšie, to pekné v živote mu utečie, on sa dvakrát vyspí a bude definitívne starý s definitívne premárnenými šancami za sebou.


  - Čo je? - spýtal sa ho Sneh, pretože sa mu pred očami Chrasta odkrvil a nepríčetné hľadel do steny.


  - Ako málo času máme, ako to strašne beží, - povedal Chrasta neprítomne.


  - Štyrikrát rýchlejšie, - usmial sa naňho hrdo Sneh.


  - Čože?


  - Hodiny sú nastavené, aby šli štyrikrát rýchlejšie, než je reálny čas. To som urobil ja, tuto v škatuli pri tvojich nohách sa to synchronizuje.


  Chrasta s rozjedeným koláčom v ruke pozrel na prístroj pohodený na zemi, do ktorého sa zbiehali káble z celej telocvične. Potom pozrel na Sneha.


  - Čože? - zopakoval.


  - Skúšali sme aj šesťnásobok, ale nestíhali sme vypravovať vlaky, boli tu zmätky. A pri trojnásobku je nuda.


  - A prečo je treba zrýchľovať čas? - nechápal Chrasta.


  - Pretože vzdialenosti a objekty máme v mierke 1:120. Ale tu máme v tej mierke len stanice, šírej trate nemáme adekvátne toľko, tak sme komprimovali čas, aby sme niečo urobili s tými kilometrami trate, ktoré nám chýbajú medzi zastávkami.


  - Takmer sa ti podarilo ma zblbnúť.


  - To každého, - uškrnul sa Sneh spokojne a potom sa zahľadel k dverám. - Ale toto sme tu ešte nemali.


  Vo dverách telocvične stála Sýkorka. Mala na sebe zvláštny sexy úbor tematicky priraditeľný asi k motívu záchranárky, úbor, ktorého najprirodzenejšie uplatnenie by bolo v raných fázach erotických fantázií heterosexuálnych mužov, nie v telocvični preplnenej modelmi jedna ku stodvadsať a flanelovými košeľami.


  Sýkorka hľadala niekoho očami a Chrasta vedel, koho.


  Postavil sa.


  Sýkorka sa usmiala a zdvihla ruku na pozdrav.


  Keď ju uvidel, pomyslel si najskôr, že na to nie je pripravený. Že by aj tak cestou k nej mohol zase zablúdiť a spadnúť do studne. Že ešte potrebuje čas, aby sa zahojil. A tak vôbec. A potom sa pozrel na hodiny nad jej hlavou. Ručičky šli štvornásobnou rýchlosťou. A mohli by ísť ešte rýchlejšie, keby sa tak so Snehom dohodol. Mohli by ísť tak rýchlo, že kým neprejde až celkom k nej, prešiel by rok, úľavný rok, v ktorom čas hojí všetky rany a umožňuje ak nie zabudnúť, tak aspoň vypustiť zo svojich denných obsedantných myšlienok všetky tie bolesti a krivdy, ktoré nám zabraňujú spontánne sa usmievať a spontánne túžiť po niekom inom a spontánne vziať niekoho do náručia, napríklad ženu v úplne šialenom kostýme záchranárky kúpenom na internete v sekcii Erotické oblečenie pre intímne chvíle.


  - Nenechávaj ju tam čakať, - povedal mu Sneh. - Lebo sa jej ujme niekto pohotovejší.


  Hlavy mužov v telocvični boli všetky otočené k Sýkorke. Vlaky meškali. Signalizačné zariadenia nereagovali. Telefóny zvonili a nikto ich nedvíhal. Diktatúra grafikonu bola podlomená.


  A tak sa k nej Chrasta pohol.


  Pomedzi polia a lúky a lesy a továrne a rieky a mosty a trate. Prešiel celou krajinou jedna ku stodvadsať, v čase jedna ku štyrom, dvakrát sa musel zohnúť a podliezť, dvakrát počkať, kým prejde vlaková súprava, musel všeličo obísť aj prekročiť, kým zastal pred ňou, pred dievčaťom z prázdnin, ktoré tiež omylom vyrástlo na ženu a nebolo pripravené na všetko, čomu musela ako dospelá osoba čeliť a s čím zaobchádzať.


  - Ahoj, - povedal jej. - Ako si vedela, že som tu?


  - Máš brata, - odvetila. - Zastavil sa ráno na kus reči.


  - Dobrý kostým, - skonštatoval. Dívala sa naňho. Ani sa nepohla.


  - Tak ma objím a povedz, že ma miluješ, lebo inak bude toto ten najtrápnejší okamih v mojom živote, - povedala mu.


  Pohol sa k nej a objal ju.


  - Milujem ťa, - povedal.


  - Naozaj? - spýtala sa.


  - Myslím, že hej, len som si to ešte dostatočne neuvedomil.


  - Si debil.


  - A ty si moja záchrankyňa. Už som si myslel, že sa nikto nenájde.


  V tom istom čase sa pred hotelom s novou kongresovou halou objavilo Sakrišovo auto a zaparkovalo vedľa známeho približovadla s novým spojkovým ložiskom.


  O chvíľu vyšla z hotela Doktorka s červenou notebookovou taškou.


  Sakriš vystúpil z auta.


  Keď ho Doktorka uvidela, rozžiarila sa a pridala do kroku, aspoň toľko, koľko jej dovolila úzka sukňa a topánky na podpätkoch.


  -Včera si odišla trochu narýchlo, - povedal jej. - Sú veci, čo sme nedokončili.


  Doktorka sa zasmiala a ukázala mobil v ruke.


  - Už hodinu ti telefonujem, - oznámila mu.


  - Viem, - usmial sa a zdvihol tašku. - Pozývam ťa na kura.


  - Urobím k nemu šalát.


  - Super.


  - Bude aj dezert? - zaujímala sa veselo.


  - Ten až v posteli, - povedal jej Sakriš.


  - V posteli?


  - Nemáme dnes toľko času. Ráno o pol piatej vstávam.


  - Prečo?


  - O siedmej musím byť v práci.


  - Tak rýchlo začnime, nech sa nemusíme ponáhľať.


  Otvorila kufor svojho auta, hodila doň tašku, obrátila sa na Sakriša, objala ho a vzdychla:


  - Milujem dezerty!


  


  Pointy osudov zúčastnených osôb sú vo hviezdach. Teda vyvíjajú sa.


  Keď sa Chrasta zastavil doma, zistil, že Rory mu vrátila váhu, spoločný fotoalbum a pár ďalších vecí, o ktorých usúdila, že u neho im bude lepšie. A zavolala mu. Odniekiaľ z letiska, prestupovala. Nie do Grécka, tentoraz bola na ceste do nejakého ášramu. Poďakovala mu za všetko dobré, ospravedlnila sa za zlé, nasýpala si popol na hlavu a povedala, že musí hľadať samú seba. Mal v krku hrču, keď s ňou hovoril, aj pocit ľútosti, keď skončili, ale keď sa na to vyspal, došlo mu, že sa mu uľavilo. Prepustila ho. Dala mu slobodu. Možno aj tým, že ani ona sa už naňho tak veľmi nehnevala.


  Pepe sa objavil v Suzienom dokumente a asi na tri dni sa stal hlavnou hviezdou dedinského bulváru. Dva dni potom, ako ho vytlačili iné témy sa mu ozvala spolužiačka zo základnej školy, ktorá sa pred mnohými rokmi odsťahovala, pred časom ovdovela a teraz hľadala nejakú spoločnosť. Prišla na návštevu a už ostala. Pepe vymenil bavoráka za skúter, aparatúru na karaoke a rolety. Na skútroch sa teraz preháňajú aj s novou kamarátkou po okolí, a čo sa deje po zotmení za zatiahnutými roletami, to niekedy počuť a niekedy je možné len si domýšľať.


  Sakriš začal svoju Doktorku oslovovať krstným menom a ona jeho tiež. Varia si, chodia spolu von, čítajú si nahlas navzájom v posteli a venujú sa sexu. Vraj je to dosť dobré, ani nie tak preto, že sa on na to dlho tešil a ona je sexuologička, ale preto, že ich to baví a majú sa radi. Doktorka si Džingischána zavesila v ordinácii, a tak sa mongolský vodca vo veľkom podieľa na zachraňovaní ľudí, čo nemali v živote toľko šťastia a dravosti ako on. Mačka sa z toho dostala. Raz v noci ju Chrasta potajomky vyložil na plot a potom už len so Sýkorkou s radostnou solidaritou počúvali susedkino rozprávanie o zázračnom návrate Cice domov. Pozorujú ju z okien domu, ako sa prechádza po plote na troch nohách, tú tretiu drží už navždy zdvihnutú ako upozorňujúci prst, čo sa môže stať, ak poľavia v obozretnosti a budú mať pocit, že sú nesmrteľní. Tie zvyšné tri labky, tie, ktoré sa dali opäť do pohybu spojeným úsilím niekoľkých mužov a žien, im zas pripomínajú, že nič nie je beznádejné, že vždy môže byť lepšie a že nikto z nás tu nie je sám.


  A že zachraňovať sa navzájom je celkom normálne.

